
Book I

Incipit liber primus

 

The double sorwe of Troylus to tellen,

That was the Kyng Priamus sone of Troye,

In lovynge, how his aventures fellen

Fro wo to wele, and after out of joye,

My purpos is, er that I parte fro ye.

Thesiphone, thow help me for t'endite

These woful vers, that wepen as I write.

 

To the clepe I, thow goddesse of torment,

Thow cruel Furie, sorwynge evere yn peyne,

Help me, that am the sorwful instrument

That helpeth loveres, as I kan, to pleyne.

For wel sit it, the sothe for to seyne,

A woful wight to han a drery feere,

And to a sorwful tale, a sory cheere.

 

For I, that God of Loves servauntz serve,

Ne dar to Love, for myn unliklynesse,

Preyen for sped, al sholde I therfor sterve,

So fer am I fro his help in derknesse.

But natheles, if this may don gladnesse

Unto ony lovere, and his cause avayle,

Have he my thank, and myn be his travayle.

 

But ye loveres, that bathen in gladnesse,

If ony drope of pite in yow be,

Remembreth yow on passed hevynesse

That ye han felt, and on the adversite

Of othere folk, and thenketh how that ye

Han felt that Love dorste yow displese,

Or ye han wonne hym with to grete an ese.

 

And preyeth for hem that ben yn the cas

Of Troylus, as ye may after here,

That Love hem brynge in hevene to solas.

And ek for me, preyeth to God so dere

That I have myght to shewe in som manere

Swych peyne and wo as Loves folk endure,

In Troylus unsely aventure.

 

And biddeth ek for hem that ben despeyred

In love, that nevere nyl recovered be,

And ek for hem that falsly ben apeyred

Thorugh wykked tonges, be it he or she;

Thus biddeth God, for his benignite,

So graunte hem soone out of this world to pace,

That ben despeyred out of Loves grace.

 

And biddeth ek for hem that ben at ese,

That God hem graunte ay good perseveraunce,

And sende hem myght hire ladies so to plese

That it to Love be worship and plesaunce.

For so hope I my soule best avaunce,

To prey for hem that Loves servauntz be,

And write hire wo, and lyve in charite.

 

And for to have of hem compassioun,

As though I were hire owne brother deere.

Now herkneth with a good entencioun,

For now wol I gon streyght to my matere,

In which ye may the double sorwes here

Of Troylus, in lovynge of Criseyde,

And how that she forsok hym er she deyde.

 

Yt is wel wyst how that the Grekes stronge

In armes with a thousand shippes wente

To Troyewardes, and the cite longe

Assegeden, neigh ten yer er they stente;

And in diverse wyse and oon entente,

The raveshyng to wreken of Eleyne,

By Paris don, thei wroughten al hire peyne.

 

Now fil it so that in the town ther was

Dwellyng a lord of gret auctorite,

A gret devyn, that clepid was Calkas,

That in science so expert was that he

Knew wel that Troye sholde destroyed be,

By answere of his god that highte thus

Daun Phebus or Appollo Delphicus.

 

So whan this Calkas knew by calkulynge,

And ek by answer of this Appollo,

That Grekes sholden swych a peple brynge

Thorugh which that Troye moste ben fordo,

He caste anoon out of the town to go.

For wel wyste he by sort that Troye sholde

Destroyed ben, ye, wolde whoso nolde.

 

For which for to departen softely

Took purpos ful this forknowyng wyse,

And to the Grekes ost ful pryvely

He stal anoon; and they in curteys wyse

Hym deden bothen worship and servyse,

In trust that he hath konnyng hem to rede

In every peril which that is to drede.

 

The noyse up ros, whanne it was first aspied,

Thorugh al the town, and generally was spoken

That Calkas, traitour fals, fled was and allyed

With hem of Grece; and casten to ben wroken

On hym that falsly hadde his feith so broken,

And seyden he and al his kyn at onys

Ben worthi for to brennen, fel and bones.

 

Now hadde Calkas left in this meschaunce,

Al unwist of this false and wikked dede,

His douhter, which that was in gret penaunce,

For of hire lyf she was ful sore in drede,

As she that nyste what was best to rede,

For bothe a wydewe was she and allone

Of ony frend to whom she dorste hire mone.

 

Criseyde was this lady name al right.

As to my dome, in al Troyes cyte

Nas non so fair, forpassyng every wyght

So angelik was hire natyf beaute

That lyk a thing inmortal semed she,

As doth an hevenysh parfit creature

That down were sent in scornynge of nature.

 

This lady, which that alday herd at ere

Hire fadres shame, his falsnesse and tresoun,

Wel nygh out of hire wit for sorwe and fere,

In widewes habit large of samyt broun,

On knees she fil byforn Ector adoun;

With pitous voys and tendrely wepynge,

His mercy bad, hireselven excusynge.

 

Now was this Ector pitous of nature,

And saugh that she was sorwfully bigon,

And that she was so fair a creature;

Of his goodnesse he gladed hire anon,

And seyde, »Lat youre fadres treson gon

Forth with mischaunce, and ye youreself in joye

Dwelleth with us, whil yow good lyst, in Troye.

 

And al th'onour that men may don yow have,

As ferforth as youre fader dwelled here,

Ye shul han, and youre body shal men save

As fer as I may ought enquere or here.«

And she hym thonked with ful humble chere,

And ofter wolde and it hadde ben his wylle,

And took hire leve home and held hire stille.

 

And in hire hous she abod with swych meyne

As to hire honour nede was to holde,

And whil she was dwelled yn that cyte

Kepte hire estat, and bothe of yong and olde

Ful wel beloved, and wel men of hire tolde –

But whether that she children hadde or noon,

I rede it naught, therfore I late it goon.

 

The thinges fellen as thei don of werre

Bitwixen hem of Troye and Grekes ofte,

For som day boughten they of Troye it derre,

And eft the Grekes founde nothing softe

The folk of Troye; and thus Fortune on lofte

Now up, now down gan hem to whilen bothe

After hire cours, ay whil that thei were wrothe.

 

But how this town com to destruccion

Ne falleth naught to purpos me to telle,

For it were here a long digression

Fro my matere, and yow to long to dwelle.

But the Troian gestes as thei felle,

In Omer, or yn Dares, or in Dite,

Whoso that kan may rede hem as thei write.

 

But though that Grekes hem of Troye shetten,

And hire cyte bisegede al aboute,

Hire olde usage wolde thei not letten

As for to honoure hire goddes ful devoute;

But aldermost yn honour out of doute,

Thei hadde a relyk hight Palladion

That was hire tryst aboven everichon.

 

And so bifell, whan comen was the tyme

Of Aperil, whan clothed is the mede

With newe grene of lusti ver the pryme,

And swoote smellen floures white and rede,

In sondry wyses shewed, as I rede,

The folk of Troye hire observaunces olde,

Palladiones feste for to holde.

 

And to the temple yn al hire beste wyse,

In general there went many a wight,

To herknen of Palladion the servyse,

And namely so many a lusti knyght,

So many a lady fresch, and mayden bright,

Ful wel arayed, bothe meste and leste,

Ye, bothe for the seson and the feste.

 

Among these othere folk was Criseyda,

In widewes habit blak. But natheles,

Right as oure first lettre is now an A,

In beaute first so stod she makeles.

Hire goodly lokyng gladede al the prees.

Nas nevere yet thing seyn to ben preysed derre,

Nor under cloude blak so bright a sterre,

 

As was Criseyde, as folk seyde everichone

That hire behelden in hire blake wede.

And yet she stod ful lowe and stille allone,

Byhynden other folk, in litel brede,

And neigh the dore, ay under shames drede,

Symple of atyre and debonaire of chere,

With ful assuryd lokyng and manere.

 

This Troylus, as he was wont to gyde

His yonge knyghtes, ladde hem up and doun

In thilke large temple on every syde,

Byholding ay the ladyes of the toun,

Now here, now there, for no devocioun

Hadde he to noon, to reven hym his reste,

But gan to preyse and lakken whom hym leste.

 

And yn his walk ful faste he gan to wayten

If knyght or squyer of his compaignie

Gan for to sike, or lete his eien beyten

On any woman that he koude aspye,

He wolde smyle and holden it folye,

And sey hym thus, »God wot, she slepeth softe

For love of the, whan thou turnest ofte.

 

I have herd told, pardieux, of youre lyvynge,

Ye loveres, and youre lewede observaunces,

And swich labour as folk han yn wynnynge

Of love, and yn the kepyng which doutaunces;

And whan youre prey is lost, woo and penaunces.

O verray fooles, nyce and blynde be ye!

Ther nys not oon kan war by other be.«

 

And with that word he gan caste up the browe

Ascaunces, »Lo, is this nought wysely spoken?«

At which the God of Love gan loken rowe

Right for despit, and shop for to ben wroken,

And kyd anoon his bowe nas not broken,

For sodeynly he hit hym at the fulle –

And yet as proud a pekok kan he pulle.

 

O blynde world, O blynde entencioun!

How often falleth al th'effect contraire

Of surquidrie and foul presumpcioun;

For caught is proud, and caught is debonaire.

This Troylus is clomben on the staire,

And litel weneth that he most descenden –

But alday faileth thyng that foles wenden.

 

As proude Bayard gynneth for to skyppe

Out of the wey, so priketh hym his corn,

Til he a lasshe have of the longe whippe,

Than thenketh he, »Though I praunce al byforn,

First yn the trays, ful fat and newe shorn,

Yet am I but an hors, and horses lawe

I moot endure, and with my feres drawe«;

 

So ferde it by this ferse and proude knyght:

Though he a worthi kynges sone were,

And wende nothing hadde had swych myght

Ayens his wil that shold his herte stere,

Yet with a lok his herte wax afere,

That he that now was most in pride above

Wax sodeynly most subget unto love.

 

Forthi ensample taketh of this man,

Ye wyse, proude, and worthi folkes alle,

To scornen Love, which that so soone kan

The fredom of youre hertes to hym thralle;

For evere it was, and evere it shal bifalle

That Love is he that alle thing may bynde,

For may no man fordo the lawe of kynde.

 

That this be soth hath preved and doth yet,

For this trowe I ye knowen alle or some.

Men reden nat that folk han gretter wit

Than they that han be most with love ynome,

And strengest folk ben therwith overcome,

The worthiest and grettest yn degre –

This was and is and yet men shal it se.

 

And trewelich it sit wel to be so,

For alderwisest han therwith ben plesed,

And thei that han ben aldermost in wo

With love han ben comforted most and esed;

And ofte it hath the cruel herte apesed,

And worthi folk maad worthier of name,

And causeth most to dreden vice and shame.

 

Now sith it may not goodly be withstonde,

And is a thyng so vertuous yn kynde,

Refuseth not to Love for to be bonde,

Syn as hymselven lyste he may yow bynde.

The yerde is bet that bowen wole and wynde

Than that that brest, and therfor I yow rede

To folowen hym that so wel kan yow lede.

 

But for to tellen forth yn special

As of this kynges sone of which I tolde,

And letten other thing collateral,

Of hym thenk I my tale forth to holde,

Bothe of his joies and of his cares colde,

And al his werk, as touchyng this matere,

For I it gan, I wil therto refere.

 

Withinne the temple he went hym forth pleyinge,

This Troylus, of every wyght aboute,

On this lady and now on that lokynge,

Where so she were of towne or of withoute;

And upon cas bifel that thorugh a route

His eye percede, and so depe it wente

Til on Criseyde it smot, and ther it stente.

 

And sodeynly he wax therwith astoned,

And gan hire bet biholde yn thrifty wyse.

»O mercy God,« thoughte he, »wher hastow woned,

That art so fair and goodly to devyse?«

Therwith his herte gan to sprede and ryse,

And softe sighed lest men myghte hym here,

And caught ayen his firste pleyinge chere.

 

She nas not with the leste of hire stature,

But alle hire lymes so wel answerynge

Weren to womanhode that creature

Was nevere lasse mannyssh in semynge.

And ek the pure wyse of hire mevynge

Shewed wel that men myght in hire gesse

Honour, estat, and wommanly noblesse.

 

To Troylus right wonder wel with alle

Gan for to lyke hire mevynge and hire chere,

Which somdel deynous was, for she leet falle

Hire look a lite aside in swych manere,

Ascaunces, »What, may I nat stonden here?«

And after that hire lokynge gan she lyghte,

That nevere thought hym seen to fair a sighte.

 

And of hire look yn hym ther gan to quyken

So gret desir and such affeccioun

That in his hertes botme gan to stiken

Of hire his fixe and depe impressioun.

And though he erst hadde poured up and doun,

He was to glad his hornes yn to shrynke –

Unnethes wyste he how to loke or wynke.

 

Lo, he that leet hymselven so konnynge,

And scorned hem that Loves peynes dryen,

Was ful unwar that Love hadde his dwellynge

Withinne the subtile stremes of hire eyen,

That sodeynly hym thoughte he felte dyen

Right with hire look the spirit in his herte.

Blyssyd be Love that kan thus folk converte!

 

She, this in blak, lykynge to Troylus

Over al thyng, he stood for to byholde;

Ne his desir, ne wherfor he stod thus,

He neither chere ne made, ne worde tolde;

But from afer, his manere for to holde,

On other thing his look somtyme he caste,

And eft on hire, while that the servise laste.

 

And after this, not fullych al awhaped,

Out of the temple al esilych he wente,

Repentynge hym that he hadde evere yjaped

Of Loves folk, lest fully the descente

Of scorn fille on hymself. But what he mente,

Lest it were wyst on any maner side,

His wo he gan dissimulen and hide.

 

Whan he was fro the temple thus departed,

He streyght anoon unto his paleys turneth,

Right with hire look thorugh-shoten and thorugh-darted,

Al feyneth he yn lust that he sojorneth;

And al his speche and cher also he borneth,

And ay of Loves servantz every while,

Hymself to wrye, at hem he gan to smyle,

 

And seyde, »Lord, so ye lyve al yn lest,

Ye loveres, for the konnyngeste of yow,

That serveth most ententiflych and best,

Hym tyt as often harm therof as prow.

Youre hire is quyt ayeyn, ye God wot how –

Nought wel for wel, but scorn for good service.

In feith, youre ordre is ruled in good wyse!

 

In nouncerteyn ben alle youre observaunces,

But it a sely fewe poyntes be.

Ne nothing asketh so grete attendaunces

As doth youre lay, and that knowe alle ye.

But that is not the worste, as mote I the –

But tolde I yow the worste point, I leve,

Al seyde I soth, ye wolden at me greve.

 

But take this: that ye loveres ofte eschuwe,

Or elles doon of good entencioun,

Ful ofte thi lady wole it mysconstrue,

And deme it harm yn hire opinyoun;

And yet if she for other enchesoun

Be wroth, than shalt thou han a groyn anoon.

Lord, wel is hym that may ben of yow oon!«

 

But for al this, whanne he say his tyme,

He held his pes; noon other bote hym gayned.

For love bygan his fetheres so to lyme

That wel unnethe unto his folk he feyned

That other besy nedes hym destrayned;

For wo was hym that what to doon he nyste,

But bad his folk to gon wher that hem lyste.

 

And whan that he in chambre was allone,

He down upon his beddes feet hym sette,

And first he gan to syke and eft to grone,

And thoughte ay on hire so withouten lette,

That as he sat and wok his spirit mette

That he hire saw a-temple, and al the wyse

Right of hire lok, and gan it newe avyse.

 

Thus gan he make a myrrour of his mynde,

In which he saugh alle holly hire figure,

And that he wel koude yn his herte fynde.

It was to hym a right good aventure

To love swych on, and yf he dede his cure

To serven hire yet myghte he falle in grace,

Or elles for on of hire servauntz pace;

 

Ymagynge that travaylle nor grame

Ne myghte for so goodly on be lorn

As she, ne hym for his desir no shame,

Al were it wist, but yn prys and upborn

Of alle lovers wel more than byforn.

Thus argumented he yn his gynnynge,

Ful unavysed of his wo comynge.

 

Thus tok he purpos loves craft to suwe,

And thoughte he wolde werken pryvely,

First to hiden his desir in muwe

From every wight yborn, al outrely,

But he myghte ought recovered be therby;

Remembryng hym that love to wyde yblowe

Yelt bittre fruyt, though swete seed be sowe.

 

And over all this, yet muche more he thoughte

What for to speke and what to holden inne;

And what to arten hire to love he soughte;

And on a song anoon right to bygynne,

And gan loude on his sorwe for to wynne;

For with good hope he gan fully assente

Criseyde for to love, and nought repente.

 

And of his song nought only the sentence,

As writ myn auctour called Lollyus,

But pleynly, save oure tonge deference,

I dar wel seyn yn al that Troylus

Seyde yn his song, lo every word right thus

As I shal seyn; and whoso lyst it here,

Lo next this vers he may it fynden here.

 

Cantus Troili

 

»If no love is, O God, what fele I so?

And if love is, what thyng and which is he?

If love be good, from whenes cometh my wo?

If it be wykke, a wonder thenketh me

Whenne every torment and adversite

That cometh of hym may to me savory thynke,

For ay thurst I, the more that ich it drynke.

 

And yf that at myn owene lust I brenne,

Fro whennes cometh my waylyng and my pleynte?

If harm agree me, wherto pleyne I thanne? –

I not; ne whi unweri that I feynte.

O quyke deth, O swete harm so queynte,

How may of the yn me swich quantite,

But if that I consente that it be?

 

And if that I consente, I wrongfully

Compleyne, iwys. Thus possed to and fro,

Al sterles withinne a bot am I

Amyd the see, bitwixen wyndes two

That in contrarye stonden evere mo.

Allas, what is this wondre maladye?

For hete of cold, for cold of hete, I deye.«

 

And to the God of Love thus seyde he

With pitous vois, »O lord, now youres is

My spirit, which that aughte youre be.

Yow thank I, lord, that han me brought to this,

But whether goddesse or womman, iwys,

She be, I not, which that ye do me serve;

But as hire man I wol ay leve and sterve.

 

Ye stonden yn hire eyen myghtily,

As yn a place unto your vertu digne,

Wherfore, my lord, if my servyse or I

May lyke yow, so both to me benygne;

For myn estat royal here I resigne

Into hire hond, and with ful humble chere

Bycome hire man, as to my lady dere.«

 

In hym ne deyned spare blood royal

The fyr of love – the wherfro God me blysse –

Ne hym forbar in no degre, for al

His vertu or his excellent prowesse,

But held hym as his thral lowe yn distresse,

And brende hym so in sondry wyse ay newe,

That sixty tyme a day he loste his hewe.

 

So muche day by day his owene thought

For lust to hire gan quyken and encrese,

That every other charge he sett at nought.

Forthi ful ofte his hote fyr to cese,

To seen hire goodly look he gan to prese,

For therby to ben esed wel he wende –

And ay the ner he was, the more he brende.

 

For ay the ner the fyr, the hotter is –

This, trowe I, knoweth al this compaignye.

But were he fer or neer, I dar seye this,

By nyght or day, for wysdom or folye,

His herte, which that is his brestes eye,

Was ay on hire that fairer was to sene

Than evere was Eleyne or Polixene.

 

Ek of the day ther passed nought an houre

That to hymself a thousand tymes he seyde,

»Good goodly, to whom serve I and laboure

As I best kan, now wolde God, Criseyde,

Ye wolden on me rewe er that I deyde!

My dere herte, allas, myn hele and hewe

And lyf is lost but ye wole on me rewe.«

 

Alle other dredes weren from hym fledde,

Bothe of th'assege and his salvacioun;

Ne yn hym desir noon other fownes bredde

But argumentes to this conclusioun,

That she of hym wolde han compassioun,

And he to be hire man while he may dure.

Lo, here his lyf, and from the deth his cure.

 

The shoures sharpe felle of armes preve,

That Ector or his othere bretheren diden,

Ne made hym oonly therfore ones meve;

And yet was he wherso men wente or riden

Founde oon the beste, and lengest tyme abyden

Ther peril was, and dide ek such travayle

In armes, that to thenke it was mervayle.

 

But for non hate he to the Grekes hadde,

Ne also for the rescous of the town,

Ne made hym thus yn armes for to madde,

But oonly, lo, for this conclusioun,

To lyken hire the bet for his renoun.

Fro day to day yn armes so he spedde

That the Grekes as the deth hym dredde.

 

And fro this forth tho refte hym love his sleep,

And made his mete his foo, and ek his sorwe

Gan multiplie, that whoso took keep,

It shewed in his hewe bothe eve and morwe.

Therfor a title he gan hym for to borwe

Of other syknesse, lest of hym men wende

That the hote fyr of love hym brende,

 

And seyde he hadde a fevere and ferde amys.

But how it was, certeyn, kan I not seye,

If that his lady understod not this,

Or feynede hire she nyste, oon of the tweye.

But wel I rede that by no manere weye

Ne semed it as that she of hym roughte,

Nor of his peyne, or whatsoevere he thoughte.

 

But thanne felt this Troylus such wo

That he was wel neigh wood, for ay his drede

Was this, that she som wyght hadde loved so

That nevere of hym she wolde han taken hede.

For which hym thoughte he felt his herte blede,

Ne of his wo ne dorste he nat bygynne

To tellen hir for al this world to wynne.

 

But whanne he hadde a space fro his care,

Thus to hymself ful ofte he gan to pleyne;

He seyde, »O fool, now art thow in the snare,

That whilom japedest at loves peyne.

Now artow hent, now gnaw thin owen cheyne.

Thow were ay wont eche lovere reprehende

Of thing fro which thow kanst the nought defende.

 

What wol now every lovere seyn of the

If this be wist, but evere yn thyn absence

Laughen yn skorn, and seyn, ›Lo, ther goth he

That is the man of so gret sapience;

That held us loveres lest yn reverence.

Now, thonked be God, he may goon in the daunce

Of hem that Love lyst febely for to avaunce.‹

 

But O thow woful Troylus, God wolde,

Syn thow most loven thurgh thy destene,

That thow beset were on swych oon that sholde

Know al thi wo, al lakked hire pite.

But also cold yn love towardes the

Thi lady is as frost in wynter mone,

And thow fordon as snow yn fyre is soone.

 

God wolde I were aryved in the port

Of deth, to which my sorwe wil me lede!

A, Lord, to me it were gret comfort.

Than were I quyt of langwysshyng in drede.

For be myn hidde sorwe iblowe on brede,

I shal byjaped ben a thousand tyme

More than that fol of whos folye men ryme.

 

But now help, God, and ye, swete for whom

I pleyne, icaught, ye, nevere wyght so faste!

O mercy, dere herte, and help me from

The deth, for I while that my lyf may laste,

More than myself, wol love yow to my laste.

And with som frendly look gladeth me, swete,

Though nevere more thyng ye me byhete.«

 

Thise wordes and ful many an other to

He spak, and called evere yn his compleynte

Hire name, for to tellen hire his woo,

Til neigh that he in salte teres dreynte.

Al was for nought; she herde nought his pleynte.

And whan that he bithought on that folye,

A thousandfold his wo gan multiplie.

 

Bywayling yn his chambre thus allone,

A frend of his that called was Pandare

Com onys in unwar and herde hym grone,

And say his frend in swych distresse and care.

»Allas,« quod he, »who causeth al this fare?

O mercy God, what unhap may this mene?

Han now thus soone Grekes maad yow lene?

 

Or hastow som remors of conscience,

And art now fallen yn som devocioun,

And waylest for thi synne and thyn offence,

And hast for ferde caught attricioun?

God save hem that byseged han oure toun,

That so kan leye oure jolyte on presse,

And brynge oure lusty folk to holynesse!«

 

These wordes seyde he for the nones alle

That with swych thing he myght hym angry maken,

And with an angre don his wo to falle

As for the tyme, and his corage awaken.

But wel he wiste, as fer as tonges spaken,

Ther nas a man of grettere hardinesse

Thanne he, ne more desirede worthinesse.

 

»What cas,« quod Troylus, »or what aventure

Hath gided the to se me langwysshynge,

That am refus of every creature?

But for the love of God, at my preyinge,

Go hennes awey, for certes my deyinge

Wol the dishese, and I mot nedes deye.

Therfor go wey; ther is na more to seye.

 

But if thou wene I be thus sike for drede,

It is not so, and therfore scorne nought.

Ther is another thing I take of hede

Wel more than ought the Grekes han yet wrought,

Which cause is of my deth for sorowe and thought.

But though that I now telle it the ne leste,

Be thow naught wroth; I hide it for the beste.«

 

This Pandare, that neigh malt for sorwe and routhe,

Ful often seyde, »Allas, what may this be?

Now, frend,« quod he, »yf evere love or trouthe

Hath ben, or is, bytwyxen the and me,

Ne do thou nevere such a cruelte

To hide fro thi frend so gret a care.

Wostow nought wel that it am I, Pandare?

 

I wole parten with the al thyn peyne –

If it be so I do the no comfort –

As it is frendes right, soth for to seyne,

To entreparten wo as glad desport.

I have and shal, for trewe or fals report,

In wrong and right iloved the al my lyve

Hyd not thi wo fro me, but telle it blyve.«

 

Than gan this Troylus sorwfully to syke,

And seyde hym thus, »God leve it be my beste

To telle it the; for sith it may the lyke,

Yet wol I telle it thowh myn herte breste.

And wel wot I thow mayst don me no reste,

But lest thow deme I truste not to the,

Now herke, frend, for thus it stant with me.

 

Love, ayens the which whoso defendeth

Hymselven most hym alderlest avayleth,

With desespeir so sorwfully me offendeth

That streyght unto the deth myn herte fayleth,

Therto desir so brennyngly me assayleth,

That to ben slayn it were a gretter joye

To me than kyng of Grece ben and Troye.

 

Suffiseth this, my fulle frend Pandare,

That I have seyd, for now wostow my wo.

And for the love of God, my colde care

So hyd it wel, I telle it nevere to mo.

For harmes myghte folwen mo than two

If it were wyst; but be thou in gladnesse,

And lat me sterve unknowe of my distresse.«

 

»How hastow thus unkyndely and longe

Hid this fro me, thow fool?« quod Pandarus.

»Paraunter thow myghte after swych on longe

That myn avys anoon may helpen us.«

»This were a wonder thyng,« quod Troylus.

»Thow koudest nevere yn love thynselven wysse.

How devel maystow bryngen me to blysse?«

 

»Ye, Troilus, now herke,« quod Pandare,

»Though I be nyce, it happeth ofte so

That on that excesse doth ful yvele fare

By good counseyl kan kepe his frend therfro.

I have myself ek seyn a blynd man go

Ther as he fel that koude loke wyde.

A fool may ek ofte a wys man gyde.

 

A wheston is no kervyng instrument,

But yet it maketh sharpe kervyng tolys.

And there thow wost that I have ought myswent,

Eschewe thou that, for swych thyng to the scole is –

Thus ofte wyse men ben war by folys.

If thou do so, thi wit is wel bywared.

By his contrari is everything declared.

 

For how myght evere swetnesse have be knowe

To hym that nevere tasted bitternesse?

Ne no man may be inly glad, I trowe,

That nevere was yn sorwe or som distresse.

Ek whit by blak, by shame ek worthinesse,

Ech set by other, more for other semeth,

As men may se, and so the wyse it demeth.

 

Sith thus of two contraries is o lore,

I, that have in love so ofte assayed,

Grevaunces oughte konne, and wel the more

Counsayllen the of that thow art amayed.

Ek the ne oughte not ben yvel apayed,

Thowh I desire with the for to bere

Thyn hevy charge – it shal the lasse dere.

 

I wot wel that it fareth thus by me

As to thi brother Parys: an hierdesse

Which that icleped was Oenone

Wrot yn a compleynt of hire hevynesse.

Ye say the lettre that she wrot, I gesse?«

»Nay nevere yet, ywis,« quod Troylus.

»Now,« quod Pandare, »herkene, it was thus:

 

›Phebus, that first fond art of medecyne,‹

Quod she, ›and koude in every wyghtes care

Remede and red by erbess he knew fyne;

Yet to hymself his konnyng was ful bare,

For love hadde hym so bounden yn a snare,

Al for the doughter of the kyng Amete,

That al his craft ne koude his sorwe bete‹.

 

Ryght so fare I, unhappily for me.

I love oon best, and that me smerteth sore,

And yet peraunter kan I rede the,

And not myself – repreve me no more.

I have no cause, I wot wel, for to sore

As doth an hauk that lysteth for to pleye.

But to thyn help yet somwhat kan I seye.

 

And of o thyng right siker maystow be,

That certayn, for to dyen in the peyne,

That I shal nevere more discoveren the.

Ne by my trouthe, I kepe not restreyne

The fro thi love, they that it were Eleyne

That is thi brotheres wif, if ich it wyste –

Be what she be, and love hire as the liste!

 

Therfore, as a frend, fullich yn me assure,

And telle me plat what is thyn enchesoun

And final cause of wo that ye endure?

For douteth nothyng, myn entencioun

Nys nought to yow of reprehencioun,

To speke as now, for no wyght may bireve

A man to love tyl that hym lyst to leve.

 

And weteth wel that bothe two ben vices:

Mystrusten alle, or elles alle leve.

But wel I wot, the meene of it no vice is,

For for to trusten sum wight is a preve

Of trouth; and forthi wolde I fayn remeve

Thy wrong conseyte, and do the som wyght tryste

Thi wo to telle – and telle me, yf thow lyste.

 

Thise wyse seyth, ›Wo hym that is allone,

For, and he falle, he hath noon helpe to ryse‹.

And sith thou hast a felawe, tel thi moone;

For this nys not, yn certeyn, the nexte wyse

To wynnen love, as techen us the wyse –

To walwe and wepe as Niobe the queene,

Whos terys yet yn marbel ben yseene.

 

Lat be thi wepyng and thi drerynesse,

And lat us lyssen wo with other speche.

So may thy woful tyme seme lesse.

Delite not in wo thi wo for to seche,

As doon these foles that hire sorwes eche

With sorwe when they han mysaventure,

And lysten nought to sechen other cure.

 

Men seyn, to wrecche is consolacioun

To have another felawe yn his peyne.

That oughte wel ben oure opynyoun,

For bothe thow and I, of love we pleyne.

So ful of sorwe am I, soth for to seyne,

That certaynly no more harde grace

May sitte on me, forwhi ther is no space.

 

If God wol, thou art not agast of me

Lest I wold of thi lady the bygyle.

Thow wost thiself whom that I love, parde,

As I best kan, gon sithen longe while.

And sith thow wost I do it for no wyle,

And sithen I am he in whom thou tristest most,

Tel me sumwhat syn al my wo thow wost.«

 

Yet Troylus for al this no word seyde,

But longe he lay as stylle as he ded were;

And after this with sikynge he abreyde,

And to Pandarus voys he lente his eere,

And up his eyen caste he, that in feere

Was Pandarus lest that in frenesye

He sholde falle or elles soone dye,

 

And cride, »Awake!« ful wonderly and sharpe.

»What, slombrestow as yn a lytargie?

Or artow lyk an asse to the harpe,

That hereth soun whan men the strenges plye,

But yn his mynde of that no melodye

May synken hym to glade, for that he

So dul is of his bestialite?«

 

And with that Pandare of his wordes stente,

And Troylus yet hym nothyng answerde,

Forwhy to telle nas not his entente

To nevere man for whom that he so ferde.

For it is seyd, man maketh ofte a yerde

With which the makere is hymself ybeten

In sondry manere – as thise wyse treten;

 

And namelich yn his counseyl tellynge

That toucheth love, that oughte ben secre,

For of hymself it wol ynough out sprynge

But yf that it the bet governed be.

Ek somtyme it is a craft to seme fle

Fro thyng which yn effect men hunte faste –

Al this gan Troylus in his herte caste.

 

But natheles, whan he hadde herd hym crye

»Awake,« he gan to syke wonder sore,

And seyde, »Frend, though that I stille lye,

I am not def. Now pes and cry no more,

For I have herd thi wordes and thi lore;

But suffre me my myschef to bywayle,

For thi proverbes may me nought avayle.

 

Nor other cure canstow noon for me.

Eke I nyl not be cured; I wol deye.

What knowe I of the queene Niobe?

Lat be thyne olde ensamples, I the preye.«

»No,« quod tho Pandarus, »therfore I seye,

Such is delit of foles to bywepe

Hire wo, but seken bote thei ne kepe.

 

Now knowe I that ther reson yn the fayleth.

But telle me, yf I wyste what she were

For whom that the al this mysaunter ayleth?

Dorstestow that I telle in hire eere

Thi wo, sith thow darst not thiself for feere,

And hire bysoughte on the to han som routhe?«

»Why, nay,« quod he, »by God and by my trouthe!«

 

»What, nat as bisily,« quod Pandarus,

»As though myn owen lyf lay on this nede?«

»No, certes, brother,« quod this Troylus.

»And why?« – »For that thow sholdest nevere spede.«

»Wostow that wel?« – »Ye, that is out of drede,«

Quod Troylus. »For al that evere ye konne,

She nyl to no swych wrecche as I be wonne.«

 

Quod Pandarus, »Allas, what may this be,

That thow despered art thus causeles?

What, lyveth not thi lady, bendiste?

How wostow so that thow art graceles?

Such yvel is not alwey boteles.

Why, put not impossible thus thi cure,

Syn thyng to come is oft yn aventure.

 

I graunte wel that thow endurest wo

As sharp as doth he Ticius yn helle,

Whos stomak foughles tiren everemo,

That highte volturis, as bokes telle.

But I may not endure that thow dwelle

In so unskilful an opynyoun

That of thi wo is no curacioun.

 

But ones nyltow for thy coward herte,

And for thyn ire and folessh wilfulnesse,

For wantrust, tellen of thi sorwes smerte,

Ne to thyn owen help do bysynesse

As muche as speke a resoun more or lesse,

But lyest as he that lest of nothyng recche –

What womman koude loven such a wrecche?

 

What may she demen other of thi deth,

If thou thus deye and she not whi it is,

But that for fere is yolden up thi breth,

For Grekes han byseged us, ywys?

Lord, which a thonk then shaltow han of this!

Thus wol she seyn, and al the toun atones,

›The wrecche is ded, the devil have his bones!‹

 

Thow mayst allone here wepe and crie and knele,

But love a womman that she wot it nought,

And she wole quyte that thow shalt not fele –

Unknowe, unkyst, and lost, that is unsought.

What, many a man hath love ful dere ybought

Twenty wynter that his lady wyste,

That nevere yet his lady mouth he kyste.

 

What, shulde he therfore fallen in despeyr,

Or be recreaunt for his owene tene,

Or slen hymself, al be his lady feyr?

Nay, nay, but evere yn oon be fressh and greene

To serve and love hys dere hertes queene,

And thenk it is a guerdoun hire to serve

A thowsandfold more than he kan deserve.«

 

And of that word tok hede Troylus,

And thought anoon what folye he was inne,

And how that hym soth seyde Pandarus,

That for to slen hymself myght he nat wynne,

But bothe doon unmanhod and a synne,

And of his deth his lady nought to wyte,

For of his wo, God woot, she knew ful lyte.

 

And with that thought he gan ful sore syke,

And seyde, »Allas, what is me best to do?«

To whom Pandare answerde, »Yf the lyke,

The beste is that thow telle me al thi wo.

And have my trowthe, but thow it fynde so

I be thi bote or that it be ful longe,

To pieces do me drawe and sithen honge.«

 

»Ye, so thow seyst,« quod Troylus tho, »allas,

But God wot, it is not the rather so.

Ful hard were it to helpen yn this cas,

For wel fynde I that Fortune is my fo,

Ne alle the men that riden konne or go

May of hire cruel whiel the harm wythstonde,

For as hire lyst she pleyeth with free and bonde.«

 

Quod Pandarus, »Than blamestow Fortune

For thow art wroth? Ye, now at erst I se.

Wostow not wel that Fortune ys comune

To every maner wight yn som degre?

And yet thow hast this comfort, lo, parde,

That as hire joyes moten overgone,

So mote hire sorwes passen everychone.

 

For yf hire whiel stynte anythyng to torne,

Thanne cessed she Fortune anoon to be.

Now, sith hire whiel by no wey may sojourne,

What wostow if hire mutabilite

Ryght as thiselven lyst wol don by the,

Or that she be not fer fro thyn helpynge?

Paraunter thow hast cause for to synge.

 

And therfore wostow what I the beseche?

Lat be thi wo and turnyng to the grounde,

For whoso lyst have helyng of his leche,

To hym byhoveth first unwrye his wounde.

To Cerberus yn helle ay be I bounde,

Were it for my suster, al thy sorwe,

By my wil she sholde al be thyn tomorwe.

 

Lok up, I seye, and telle me what she is,

Anoon that I may goon aboute thin nede.

Knowe ich hire ought? For my love, telle me this.

Thenne wolde I hopen rather for to spede.«

Tho gan the veyne of Troylus to blede,

For he was hit and wax al red for shame.

»Aha,« quod Pandare, »here bygynneth game.«

 

And with that word he gan hym for to shake,

And seyde, »Thef, thow shalt hire name telle.«

But tho gan sely Troylus for to quake

As though men sholde han lad hym into helle,

And seyde, »Allas, of al my wo the welle,

Than is my swete fo called Criseyde.«

And wel neygh with the word for fere he deyde.

 

And whan that Pandare herd hire name nevene,

Lord, he was glad, and seyde, »Frend so dere,

Now fare aright, for Joves name yn hevene.

Love hath beset the wel; be of good chere.

For of good name and wysdom and manere

She hath ynough, and ek of gentilesse –

If she be fayr, thow wost thyself, I gesse.

 

Ne nevere saw I a more bounteuous

Of hire estat, ne a gladder, ne of speche

A frendliour, ne a more gracious

For to do wel, ne lasse hadde nede to seche

What for to doon; and al this bet to eche

In honour, to as fer as she may strecche,

A kynges herte semeth by hires a wrecche.

 

And forthy loke of good comfort thou be,

For certainly, the firste poynt is this,

Of noble corage and wel ordayne,

A man to have pees with himself, ywis.

So oughtest thou, for nought but good it is

To loven wel and in a worthy place.

The oughte nat to clepe it hap, but grace.

 

And also thenk and therwith glade the

That sith thy lady vertuous is al,

So foloweth it that there is som pite

Amonges alle thyse other in general;

And forthy se that thow in special

Requere not that is ayen hire name,

For vertu streccheth not hymself to shame.

 

But wel is me that evere I was born

That thou biset art yn so good a place,

For by my trouthe, yn love I dorste have sworn

The sholde nevere han tyd so fayr a grace.

And wostow whi? For thow were wont to chace

At Love yn scorn, and for despit hym calle

Seynt Idyot, lord of these foles alle.

 

How ofte hastow mad thi nyce japes

And seyd that Loves servantz everychone

Of nycete ben verray Goddes apes;

And some wole mucche hire mete allone,

Lyggyng abedde, and make hem for to grone;

And som, thow seydest, hadde a blaunche fevere,

And preydest God he sholde nevere kevere;

 

And som of hem toke on hem for the colde,

More than ynough, so seydestow ful ofte;

And som han feyned ofte tyme and tolde

How that they wake whan thei slepen softe –

And thus thei wolde han brought hemself alofte,

And natheles were under at the laste.

Thus seidestow, and japedest ful faste.

 

Yet seidestow that for the more part

These loveres wolden speke in general,

And thoughte that it was a siker art

For faylyng for to assayn overal.

Now may I jape of the if that I shal;

But natheles, though that I sholde deye,

That thow art none of tho I dorste saye.

 

Now beet thi brest and seye to God of Love,

›Thi grace, lord, for now I me repente

If I mysspak, for now myself I love.‹

Thus sey with al thyn herte yn good entente.«

Quod Troylus, »A, lord, I me consente,

And pray to the my japes thow foryeve,

And I shal nevere more whil I leve.«

 

»Thow seyst wel,« quod Pandarus, »and now I hope

That thow the goddes wrathe hast al apesed;

And sithen that thow hast wepen many a drope,

And seyd swych thyng wherwith thi god is plesed,

Now wolde nevere god but thow were esed.

And thynk wel, she of whom rist al thi wo

Hereafter may thy comfort be also.

 

For thilke ground that bereth the wedys wykke

Bereth eke these holsome herbes as ful ofte;

Next the foule netle, rough and thikke,

The rose waxeth swote and smothe and softe;

And next the valey is the hil alofte;

And next the derke nyght the glade morwe –

And also joye is next the fyn of sorwe.

 

Now loke that atempre be thy brydel,

And for the beste ay suffre to the tyde,

Or elles alle oure labour is on ydel:

He hasteth wel that wisely kan abyde.

Be diligent and trewe, and ay wel hide,

Be lusty, fre, persevere yn thyn servyce,

And al is wel if thou werk in this wyse.

 

But he that departed is yn every place

Is nowher hool, as writen clerkes wyse.

What wonder is though swich on have no grace?

Ek wostow how it fareth on som service –

As plaunte a tre or herbe yn sondry wyse,

And on the morwe pulle it up as blyve –

No wonder is though it mow nevere thrive.

 

And sith that God of Love hath the bystowed

In place digne unto thi worthynesse,

Stond faste, for to good port hastow rowed.

And of thyself, for any hevynesse,

Hope alwey wel; for but if drerynesse

Or over-haste oure bothe labour shende,

I hope of this to maken a good ende.

 

And wostow whi I am the lasse afered

Of this matere with my nece trete?

For this have I herd seyd of wyse ylered:

Was nevere man ne womman yet bygete

That was unapt to suffren loves hete,

Celestial, or elles love of kynde –

Forthi som grace I hope in hire to fynde.

 

And for to speke of hire in special,

Hire beaute to bythynke and hire youthe,

It sit hire nought to be celestial

As yet, though that hire lyste bothe and kouthe;

But trewly, it sate hire wel right nowthe

A worthy knyght to loven and cherice –

And but she do I holde it for a vice.

 

Wherfore I am and wole ben ay redy

To peyne me to do yow this servyse.

For bothe yow to plese thus hope I

Herafterward, for ye beth bothe wyse

And konne it counseyl kepe in such a wyse

That no man shal of it the wiser be.

And so we may ben gladed alle thre.

 

For by my trowthe, I have right now of the

A good conceyte yn my wit, as I gesse,

And what it is I wol now that thow se.

I thenke, sith that Love of his goodnesse

Hath the converted out of wikkednesse,

That thow shalt ben the best post, I leve,

Of al his lay, and most his foos to greve.

 

Ensample whi, se now these wyse clerkes

That erren aldermost ayen the lawe,

And ben converted from hire wikked werkes

Thorugh grace of God that lyst hem to hym drawe,

Than arn thei folk that han most God in awe,

And strengest feythed ben, I understonde,

And konne an errour alderbest withstonde.«

 

Whanne Troylus had herd Pandare assentyd

To ben his help yn lovyng of Cryseyde,

Wex of his wo, as who seyth, untormentyd,

But hotter weex his love, and thus he seyde

With sobre chere although his herte pleyde,

»Now blyssful Venus, help er that I sterve!

Of the, Pandare, I may som thank deserve.

 

But, dere frend, how shal myn wo be lesse

Til this be don? And, good, eke telle me thisse:

How wyltow seyn of me and my destresse,

Lest she be wroth – this drede I most, iwysse –

Or nyl nat heren or trowen how it ysse?

Al this drede I, and ek for the manere

Of the, hire em, she nyl no swych thyng here.«

 

Quod Pandarus, »Thou hast a ful grete care

Lest that the cherl may falle out of the mone!

Whi, Lord, I hate of the thi nyce fare.

Whi, entremete of that thow hast to done.

For Goddes love, I bydde the a bone:

So lat me allone, and it shal be thi beste.«

»Whi, frend,« quod he, »now do right as the leste.

 

But herke, Pandare, o word, for I nolde

That thow in me wendest so gret folye

That to my lady I desiren sholde

That toucheth harm or ony vilenye,

For dredles me were levere dye

Than she of me ought elles understode

But that that myghte sownen ynto gode.«

 

Tho lough this Pandare and anoon answerde,

»And I thi borwh? Fy, no wyght doth but so.

I roughte nought though that she stod and herde

How that thow seyst. But farewel, I wol go.

Adieu. Be glad. God spede us bothe two.

Yeve me this labour and this besynesse,

And of my spede be thyn al that swetnesse.«

 

Tho Troylus gan doun on knees to falle,

And Pandare yn his armes hente faste,

And seyde, »Now fy on the Grekes alle.

Yet, parde, God shal helpe us atte laste.

And dredeles, yf that my lyf may laste,

And God toforn, lo, som of hem shal smerte;

And yet m'athynketh that this avant me asterte.

 

Now, Pandare, I kan no more seye,

But thow wys, thow wost, thow mayst, thow art al!

My lyf, my deth, hool yn thyn hond I leye.

Help now!« – Quod he, »Yis, by my trouthe I shal.«

»God yelde the, frend, and this yn special,«

Quod Troylus, »that thou me recomaunde

To hire that to the deth me may comaunde.«

 

This Pandarus, tho desirous to serve

His fulle frend, thenne seyde yn this manere,

»Fairwel, and thenk I wole thi thank deserve,

Have here my trouthe, and that thou shalt wel here.« –

And went his wey, thenkyng on this matere,

And how he best myghte hire beseche of grace,

And fynde a tyme therto, and a place.

 

For every wyght that hath an hows to founde

Ne renneth nought the werk for to bygynne

With rakel hond, but he wol byde a stounde,

And send his hertes lyne out fro withinne

Alderfirst his purpos for to wynne.

Al this Pandare yn his herte thoughte,

And caste his werk ful wysly or he wroughte.

 

But Troylus lay tho no lengere down,

But up anoon upon his stede bay,

And in the feld he pleyde tho lyoun.

Wo was that Grek that with hym mette that day!

And yn the town his manere tho forth ay

So goodly was, and gat hym so yn grace,

That eche hym loved that loked on his face.

 

For he bycom the frendlyeste wyght,

The gentileste, and ek the moste fre,

The thriftieste and oon the beste knyght

That yn his tyme was or myghte be.

Dede were his japes and his cruelte,

His heighe port, and his manere estraunge –

And ech of tho gan for a vertu chaunge.

 

Now lat us stynte of Troylus a stounde,

That fareth lyk a man that hurt is sore,

And is somdel of akynge of his wounde

Ilissed wel, but heled no deel moore,

And as an esy pacient the lore

Abit of hym that goth aboute his cure.

And thus he drieth forth his aventure.

 

Explicit liber primus.

 


Book II

 

Incipit prohemium secundi libri.

 

Owt of these blake wawes for to sayle,

O wynd, O wynd, the weder gynneth clere,

For in this see the bot hath swych travaylle

Of my connyng that unneth I it stere –

This see clepe I the tempestous matere

Of disesper that Troilus was inne –

But now of hope the kalendes bygynne.

 

O lady myn, that called art Cleo,

Thow be my sped fro this forth, and my muse,

To ryme wel this book til I have do;

Me nedeth here noon other art to use.

Forwhi to every lovere I me excuse

That of no sentement I this endite,

But out of Latyn in my tunge it write.

 

Wherfore I nel have neyther thank ne blame

Of al this werk, but pray yow mekely,

Disblameth me if ony word be lame,

For as myn auctour seyde, so sey I.

Ek though I speke of love unfelyngly,

No wonder is, for it nothyng of newe is;

A blynd man kan not juggen wel in hewys.

 

Ye knowe ek that in forme of speche is chaunge

Withinne a thousand yer, and wordes tho

That hadden prys now wonder nyce and straunge

Us thenketh hem, and yet they spake hem so,

And sped as wel in love as men now do.

Eke for to wynnen love in sondry ages,

In sondry londes, sondry ben usages.

 

And forthi if it happe yn ony wyse

That here be ony lovere yn this place,

That herkneth as the story wol devyse,

How Troylus com to hys lady grace,

And thenketh, »So nold I nat love purchace,«

Or wondreth on his speche or his doynge,

I not, but it is me no wonderynge;

 

For every wyght which that to Rome went

Halt nat o path, or alwey o manere.

Ek in some lond were al the game shent

If that thei ferde yn love as men don here,

As thus, in open doyng or in chere,

In vysitynge, in forme, or seyde hire sawes;

Forthi men seyn, ech contre hath his lawes.

 

Ek scarsly ben ther in this place thre

That han yn love seyd lyk and don yn al,

For to thi purpos this may lyken the,

And the right nought; yet al is seyd or shal.

Ek som men grave in tre, some in ston wal,

As it bitit. But syn I have bigonne,

Myn auctour shal I folwe if I konne.

 

Explicit prohemium secundi libri.

 

Incipit liber secundus.

 

In May, that moder is of monthes glade,

That fresshe floures blew and white and rede

Ben quike agayn, that wynter dede made,

And ful of bawme is fletyng every mede,

Whan Phebus doth his bryghte bemes sprede

Right in the white Bole, it so bytydde,

As I shal synge, on Mayes day the thridde,

 

That Pandarus, for al his wyse speche,

Felt ek his part of loves shotes keene,

That koude he nevere so wel of lovyng preche,

It made his hewe a-day ful ofte grene.

So shop it that hym fil that day a tene

In love, for which yn wo to bedde he wente,

And made er it was day ful many a wente.

 

The swalwe Proigne with a sorowful lay,

Whan morwe com gan make hire waymentynge,

Whi she forshapen was; and ever lay

Pandare abedde, half yn a slomberynge,

Til she so neigh hym made hire cheterynge,

How Tireux gan forth hire suster take,

That with the noyse of hire he gan awake,

 

And gan to calle and dresse hym up to ryse,

Remembryng hym his erand was to done

From Troylus, and ek his gret emprise,

And cast and knew yn good plyt was the mone

To don viage, and tok his weye ful sone

Unto his neces palays ther bysyde.

Now Janus, god of entre, thow hym gyde!

 

Whan he was come unto his neces place,

»Wher is my lady?« to hire folk seyde he.

And they hym tolde, and he yn forth gan pace,

And fond two othere ladyes sette, and she,

Withinne a paved parlour, and thei thre

Herden a mayden reden hem the geste

Of the sege of Thebes while hem leste.

 

Quod Pandarus, »Madame, God yow see,

With yowre faire book and al the compaignye.«

»Ey, uncle myn, welcome ywys,« quod she.

And up she ros, and by the hond in hye

She tok hym faste, and seyde, »This nyght thrie –

To goode mot it turne – of yow I mette.«

And with that word she doun on bench hym sette.

 

»Ye, nece, ye shal fare wel the bet,

If God wole, al this yer,« quod Pandarus.

»But I am sory that I have yow let

To herken of youre book ye preysen thus.

For Goddes love, what seith it? Telle it us.

Is it of love? Som good ye me lere!«

»Uncle,« quod she, »youre maystresse is nat here.«

 

With that thei gonnen laughe, and tho she seyde,

»This romaunce is of Thebes that we rede;

And we han herd how that Kyng Layus deyde

Thorugh Edyppus his sone, and al that dede;

And here we stenten at these lettres rede,

How the bisshop, as the book kan telle,

Amphiorax fil thorugh the ground to helle.«

 

Quod Pandarus, »Al this knowe I myselve,

And al the assege of Thebes and al the care,

For herof ben there maked bokes twelve.

But lat be this and telle me how ye fare.

Do wey youre barbe and shewe youre face bare.

Do wey youre book, rys up, and lat us daunce,

And lat us don to May som observaunce.«

 

»I? God forbede!« quod she. »Be ye mad?

Is that a wydewes lyf, so God you save?

By God, ye maken me ryght sore adrad.

Ye ben so wylde, it semeth that ye rave.

It sate me wel bet ay in a cave

To bydde and rede on holy seyntes lyves.

Lat maydens gon to daunce, and yonge wyves.«

 

»As evere thrive I,« quod this Pandarus,

»Yet kowde I telle a thyng to doon yow pleye.«

»Now, uncle deere,« quod she, »tel it us,

For Goddes love. Is than the assege aweye?

I am of Grekes so fered that I deye.«

»Nay, nay,« quod he, »as evere mot I thryve,

It is a thyng wel bet than swyche fyve.«

 

»Ye, holy God,« quod she, »what thyng is that?

What? Bet than swyche fyve? I, nay, iwys!

For al this world ne kan I reden what

It sholde ben. Som jape, I trowe, is this.

And but youreselven telle us what it is,

My wit is for to arede it al to lene.

As help me God, I not nat what ye mene.«

 

»And I youre borugh, ne nevere shal for me

This thing be told to yow, as mote I thryve.«

»And why so, uncle myn? Why so?« quod she.

»By God,« quod he, »that wol I telle as blyve.

For proudder womman were ther noon on lyve,

And ye it wyst, yn al the toun of Troye.

I jape nought, as evere have I joye.«

 

Tho gan she wondren more than byforn

A thousandfold, and doun hire eyen caste,

For nevere sith the tyme that she was born

To knowe thyng desired she so faste.

And with a syk she seyde hym at the laste,

»Now, uncle myn, I nel yow nowght displese,

Nor axen more that may do yow disese.«

 

So after this, with many wordes glade,

And frendly tales, and with mery chere,

Of this and that they pleyde, and gunnen wade

In many an unkouth, glad, and dep matere,

As frendes don whanne thei ben met yfere,

Til she gan axen hym how Ector ferde,

That was the townes wal and Grekes yerde.

 

»Ful wel, I thanke it God,« quod Pandarus,

»Save in his arm he hath a litel wownde –

And ek his fresshe brother Troylus,

The wyse, worthi Ector the secounde,

In whom that alle vertu lyst abounde,

As alle trowth and alle gentilesse,

Wysdom, honour, fredom, and worthinesse.«

 

»In good feyth, em,« quod she, »that lyketh me.

They faren wel, God save hem bothe two.

For trewely I holde it gret deynte,

A kynges sone in armes wel to do,

And ben of goode condicions therto.

For gret power and moral vertu here

Is seelde yseye in o persone yfere.«

 

»In good fayth, that is soth,« quod Pandarus.

»But by my trouthe, the kyng hath sones tweye –

That is to mene, Ector and Troylus –

That certeynly, though that I sholde deye,

They ben as voyde of vices, dar I seye,

As ony men that lyven under the sonne.

Hire myght is wyde yknowe, and what they konne.

 

Of Ector nedeth it no more for to telle:

In al this world ther nys a bettre knyght

Than he, that is of worthinesse welle,

And he wel more vertu hath than myght.

This knoweth many a wis and worthi wyght.

The same pris of Troylus I seye –

God help me so, I knowe not swyche tweye.«

 

»Be God,« quod she, »of Ector that is soth.

Of Troylus the same thing trowe I;

For dredeles, men tellen that he doth

In armes day by day so worthily,

And bereth hym here at hom so gentilly

To every wight, that alle prys hath he

Of hem that me were levest preysed be.«

 

»Ye sey right soth, ywys,« quod Pandarus,

»For yesterday whoso hadde with hym ben,

He myghte han wondred upon Troylus,

For nevere yet so thikke a swarm of ben

Ne fleygh, as Grekes gonne fro hym flen,

And thorugh the feld in every wightes ere

There nas no cry but ›Troylus is there!‹

 

Now here, now ther, he hunted hem so faste,

Ther nas but Grekes blood, and Troylus.

Now hym he hurte, and hym al down he caste;

Ay wher he wente, it was arayed thus:

He was hire deth, and lyf and sheld for us;

That al that day ther dorste noon withstonde,

Whil that he held his blody swerd in honde.

 

Therto he is the frendlyeste man

Of gret estat that evere I sawh my lyve,

And wher hym lyst, best felawshipe kan

To suche as hym thenketh able for to thryve.«

And with that word tho Pandarus as blyve

He tok his leve and seyde, »I wol go henne.«

»Nay, blame have I, myn uncle,« quod she thenne.

 

»What eyleth yow to be thus wery soone,

And namelych of womman? Wol ye so?

Nay, sitteth down. By God, I have to done

With yow, to speke of wysdom er ye go.«

And every wight that was aboute hem tho,

That herde that gan fer awey to stonde,

Whil they two hadde al that hem liste yn honde.

 

Whan that hire tale al brought was to an ende

Of hire estat and of hire governaunce,

Quod Pandarus, »Now is it tyme I wende.

But yet, I say, aryseth and lat us daunce,

And cast youre wydewes habit to myschaunce.

What lyst yow thus youreself to disfigure,

Sith yow is tyd thus faire an aventure?«

 

»A, wel bithought, for love of God,« quod she,

»Shal I nat wete what ye mene of this?«

»No, this thyng axeth layser,« tho quod he,

»And eke me wolde muche greve, iwys,

If I it tolde, and ye it toke amys.

Yet were it bet my tonge for to stille

Than sey a soth that were ayeyns youre wylle.

 

For, nece, by the goddesse Mynerve,

And Juppiter that maketh the thonder rynge,

And by the blysful Venus that I serve,

Ye be the womman in this world lyvynge –

Withoute paramours to my wyttynge –

That I best love and lothest am to greve,

And that ye wete wel yourself, I leve.«

 

»Iwis, myn uncle,« quod she, »grant mercy,

Youre frendshipe have I founden evere yit.

I am to no man holden, trewely,

So muche as yow, and have so litel quyt,

And with the grace of God, emforth my wit,

As in my gilt I shal yow nevere offende,

And yf I have er this, I wol amende.

 

But, for the love of God, I yow biseche,

As ye ben he that most I love and triste,

Lat be to me youre fremde manere speche,

And sey to me, youre nece, what yow lyste.«

And with that word hire uncle anoon hire kiste,

And seyde, »Gladly, leve nece dere;

Tak it for good that I shal sey yow here.«

 

With that she gan hire eyen down to caste,

And Pandarus to koghe gan a lyte,

And seyde, »Nece, alwey, lo, to the laste,

How so it be that som men hem delite

With subtil art hire tales for to endite,

Yet for al that in hire entencioun

Hire tale is al for som conclusioun.

 

And sithen the ende is every tales strengthe,

And this matere is so byhovely,

What sholde I poynte or drawen it on lenghthe

To yow that ben my frend so feithfully?«

And with that word he gan right inwardly

Byholden hire and loken on hire face,

And seyde, »On suche a mirour, goode grace!«

 

Thanne thought he thus: »Yf I my tale endite

Ought hard, or make a proces ony while,

She shal no savour han theryn but lite,

And trowe I wold hire in my wyl bygile,

For tendre wittes wenen al be wyle

Thereas they kan not pleynly understonde.

Forthi hire wit to serven wol I fonde.«

 

And loked on hire yn a besy wyse,

And she was war that he byheld hire so,

And seyde, »Lord, so faste ye me avyse!

Sey ye me nevere er now? What, sey ye no?«

»Yes, yes,« quod he, »and bet wole er I go.

But be my trowthe, I thoughte now yf ye

Be fortunat, for now men shal it se;

 

For to every wight som goodly aventure

Som tyme is shape, if he it kan receyven.

And if that he wol take of it no cure

Whan that it cometh, but wylfully it weyven,

Lo, neyther cas nor fortune hym deseyven,

But right his verray slouthe and wrecchednesse –

And swich a wyght is for to blame, I gesse.

 

Good aventure, O bele nece, have ye

Ful lightly founden, and ye konne it take;

And for the love of God, and ek of me,

Cache it anoon lest aventure slake.

What sholde I lenger proces of it make?

Yif me youre hond, for yn this world is noon –

If that yow lyst – a wyght so wel bygon.

 

And sith I speke of good entencioun,

As I to yow have told wel heretoforn,

And love as wel youre honour and renoun

As creature yn al this world yborn,

By alle the othes that I have yow sworn,

And ye be wroth therfore, or wene I lye,

Ne shal I nevere seen yow eft with eye.

 

Beth nought agast, ne quaketh not. Wherto?

Ne chaungeth not for fere so youre hewe.

For hardely the werst of this is do,

And though my tale as now be to yow newe,

Yet trist alwey ye shal me fynde trewe.

And were it thyng that me thoughte unsittynge,

To yow nolde I no such tales brynge.«

 

»Now, good em, for Goddes love, I prey,«

Quod she, »com of, and telle me what it is.

For both I am agast what ye wol sey,

And ek me longeth it to wyte, ywys;

For whether it be wel or be amys,

Say on, lat me not yn this fere dwelle.«

»So wol I don; now herkeneth. I shal yow telle:

 

Now, nece myn, the kynges dere sone,

The goode, wyse, worthi, fresshe, and fre,

Which alwey for to don wel is his wone,

The noble Troylus, so loveth the,

That, bot ye helpe, it wol his bane be.

Lo, here is al. What sholde I more seye?

Doth what yow lyst to make hym lyve or deye.

 

But if yow late hym deye, I wol sterve.

Have here my trouthe, nece, I nel not lyen,

Al sholde I with this knyf my throte kerve.«

With that the teres braste out of his eyen,

And seyde, »Yf that ye doon us bothe dyen,

Thus gilteles, than have ye fysshed faire.

What mende ye though that we both apeyre?

 

Allas, he which that is my lord so dere,

That trewe man, that noble, gentil knyght,

That nought desireth but youre frendly chere,

I se hym deye ther he goth upright,

And hasteth hym with al his fulle myght

For to be slayn, yf fortune wole assente.

Allas, that God yow swich a beaute sente!

 

If it be so that ye so cruel be

That of his deth yow lyst nought to recche –

That is so trewe and worthi, as ye se –

No more than of a japere or a wrecche,

If it be swych, youre beaute may nat strecche

To make amendes of so cruel a dede.

Avysement is good byfore the nede.

 

Wo worth the faire gemme vertules!

Wo worth that herbe also that doth no bote!

Wo worth that beaute that is routheles!

Wo worth that wight that tret ech under fote!

And ye that ben of beaute crop and rote,

If therwithal in you there be no routhe,

Than is it harm ye lyven, by my trouthe.

 

And also thenk wel that this is no gaude;

For me were levere thow and I and he

Were hanged than I sholde be his baude,

As heygh as men myghte on us alle yse.

I am thyn em; the shame were to me

As wel as the, yf that I sholde assente

Thorugh myn abet that he thyn honour shente.

 

Now understonde, for I yow nought requere

To bynde yow to hym thorugh no beheste,

But oonly that ye make hym bettre chere

Than ye han don er this, and more feste,

So that his lyf be saved atte leste –

This al and som and playnly oure entente.

God help me so, I nevere other mente!

 

Lo, this requeste is not but skyle, ywys,

Ne doute of reson, pardee, is ther noon.

I sette the worste that ye dredden this:

Men wolden wondren to se hym come or goon.

Ther-ayens answere I thus anoon,

That every wight, but he be fool of kynde,

Wol deme it love of frendshipe yn his mynde.

 

What, who wol demen though he se a man

To temple go that he th'ymages eteth?

Thenk ek how wel and wysely that he kan

Governe hymself, that he nothyng foryeteth,

That wher he cometh, he prys and thank hym geteth.

And ek therto he shal come here so selde,

What fors were it though al the town behelde?

 

Swych love of frendes regneth al this town!

And wre yow yn that mantel everemo,

And, God so wys be my salvacioun,

As I have seyd, youre beste is to do so.

But alwey, goode nece, to stynte his wo,

So lat youre daunger sucred ben a lyte,

That of his deth ye be nought for to wyte.«

 

Criseyde, which that herd hym yn this wyse,

Thought, »I shal fele what he meneth, ywis.«

»Now, em,« quod she, »what wole ye devyse?

What is youre red I shal don of this?«

»That is wel seyd,« quod he, »certayn, best is

That ye hym love ayen for his lovynge,

As love for love is skylful guerdonynge.

 

Thenk ek how elde wasteth every houre

In eche of yow a partie of beaute;

And therfore, er that age the devoure,

Go love; for olde, ther wil no wight of the.

Lat this proverbe a lore unto yow be:

To late ywar, quod beaute whan it paste,

For elde daunteth daunger at the laste.

 

The kynges fool is wonted to cryen lowde

Whan that hym thenketh a womman bereth hire heighe,

›So longe mot ye lyve, and alle prowde,

Til crowes feet be growen under youre eye,

And sende yow thanne a myrrour yn to prye

In which that ye may se youre face a-morwe.‹

Nece, I bidde, wisshe yow no more sorwe.«

 

With this he stente, and caste adown the hed,

And she bygan to breste a-wepe anoon,

And seyde, »Allas for wo, why nere I ded?

For of this world the feyth is al agoon.

Allas, what sholde straunge to me doon,

Whan he that for my beste frend y wende

Ret me to love, and sholde it me defende?

 

Allas, I wolde han trusted, douteles,

That if that I thurgh my disaventure

Had loved other hym or Achilles,

Ector, or ony mannes creature,

Ye nolde han had no mercy ne mesure

On me, but alwey had me in repreve.

This false world, allas, who may it leve?

 

»What, is this al the joye and al the feste?

Is this youre red? Is thys my blyssful cas?

Is this the verray mede of youre byheste?

Is al this peynted proces seyd, allas,

Right for this fyn? O lady myn, Pallas,

Thow in this dredful cas for me purveye,

For so astoned am I that I deye.«

 

Wyth that she gan ful sorwfully to syke.

»Ay, may it be no bet?« quod Pandarus.

»By God, I shal no more come here this wyke,

And God toforn, that am mystrusted thus.

I se ful wel that ye sette lite of us,

Or of oure deth. Allas, I, woful wrecche!

Might he yet lyve, of me is nought to recche.

 

O cruel god, O dispitouse Marte,

O Furyes thre of helle, on yow I crye!

So lat me nevere out of this hous departe

If I mente harm or ony vilenye!

But sith I se my lord mot nedes dye,

And I with hym, here I me shryve, and seye

That wikkedly ye don us bothe deye.

 

But sith it lyketh yow that I be ded,

By Neptunus, that god is of the se,

Fro this forth shal I nevere eten bred

Til I myn owen herte blood may se.

For certayn I wol deye as sone as he.«

And up he sterte and on his weye he raughte

Til she hym agayn by the lappe caughte.

 

Criseyde, which that wel neigh starf for fere,

So as she was the ferfulleste wyght

That myghte be, and herde ek with hire ere,

And saw the sorwful ernest of the knyght,

And in his preyer eke saw noon unright,

And for the harm that myghte ek fallen more,

She gan to rewe and dradde hire wonder sore,

 

And thoughte thus, »Unhappes fallen thikke

Alday for love, and in such manere cas

As men ben cruel yn hemself and wykke.

And yf this man sle here hymself, allas,

In my presence, it wyl be no solas.

What men of hit wolde deme I kan nat seye:

It nedeth me ful sleyghly for to pleye.«

 

And with a sorowful syk she sayde thrie,

»A, Lord, what me is tyd a sory chaunce!

For myn estat now lyth in jupartie,

And ek myn emes lif lyth in balaunce.

But natheles, with Goddes governaunce,

I shal don so myn honour shal I kepe,

And ek his lyf« – and stynte for to wepe.

 

»Of harmes two, the lesse is for to chese.

Yet have I levere maken hym good chere

In honour than myn emes lyf to lese –

Ye seyn ye nothyng elles me requere?«

»No, ywys,« quod he, »myn owene nece dere.«

»Now wel,« quod she, »and I wol don my peyne.

I shal myn herte ayens my lust constreyne.

 

But that I nyl not holden hym yn honde,

Ne love a man ne kan I not ne may

Ayens my wil; but elles wol I fonde,

Myn honour sauf, plesen hym fro day to day.

Therto nolde I nought onys have seyd nay

But that I drede, as yn my fantasye.

But cesseth cause, ay cesseth maladye.

 

And here I make a protestacioun,

That yn this proces yf ye depper go,

That certaynly for no salvacioun

Of yow, though that ye sterve bothe two,

Though al the world on o day be my fo,

Ne shal I nevere on hym han other routhe.«

»I graunte wel,« quod Pandare, »by my trouthe.

 

But may I truste wel therto,« quod he,

»That of this thyng that ye han hight me here,

Ye wole it holden trewly unto me?«

»Ye, doutlees,« quod she, »myn uncle dere.«

»Ne that I shal han cause in this matere,«

Quod he, »to pleyne, or ofter yow to preche?«

»Why no, parde, what nedeth more speche?«

 

Tho fillen thei yn other tales glade,

Til at the laste, »O good em,« quod she tho,

»For his love which that us bothe made,

Tel me how first ye wysten of his wo.

Wot noon of hit but ye?« – He seyde, »No.« –

»Kan he wel speke of love?« quod she. »I preye,

Tel me for I the bet me shal purveye.«

 

Tho Pandarus a litel gan to smyle,

And seyde, »By my trouthe, I shal yow telle.

This other day nought go ful longe while,

In-with the paleys gardyn by a welle,

Gan he and I wel half a day to dwelle,

Right for to speken of an ordinaunce

How we the Grekes myghten disavaunce.

 

Soon after that bigonne we to lepe,

And casten with oure dartes to and fro,

Tyl at the laste he seyde he wolde slepe,

And on the gres adoun he leyde hym tho.

And I afer gan romen to and fro,

Til that I herd, as that I welk allone,

How he bygan ful wofully to grone.

 

Tho gan I stalke softly hym byhynde,

And sikerly, the sothe for to seyne,

As I kan clepe ayen now to my mynde,

Right thus to Love he gan hym for to pleyne:

He seyde, ›Lord, have routhe upon my peyne,

Al have I ben rebel yn myn entente.

Now, mea culpa, lord, I me repente.

 

O god, that at thi disposicioun

Ledest the fyn – by juste purveyaunce –

Of every wyght, my lowe confessioun

Accepte in gre, and sende me swych penaunce

As liketh the; but from desesperaunce

That may my gost departe awey fro the,

Thow be my sheld for thy benignite.

 

For certes, lord, so sore hath she me wounded,

That stod in blak, wyth lokyng of hire eyen,

That to myn hertes botme it is ysounded,

Thorugh which I wot that I mot nedes deyen.

This is the werste, I dar me not bywreyen,

And wel the hotter ben the gledes rede

That men hem wrien with asshen pale and dede.‹

 

Wyth that he smot adown his hed anoon,

And gan to motre, I not what, trewly.

And I awey with that stille gan to goon,

And let therof as nothyng wyst hadde I,

And com ayen anoon, and stod hym by,

And seyde, ›Awake, ye slepen al to longe.

It semeth not that love doth yow longe,

 

That slepen so that no man may yow wake.

Who sey evere er this so dul a man?‹

›Ye, frend,‹ quod he, ›do ye yowre hedes ake

For love, and lat me lyven as I kan.‹

But though that he for wo was pale and wan,

Yet made he tho as fressh a countenaunce

As though he shulde have led the newe daunce.

 

This passed forth til now this other day

It fel that I com romynge al allone

Into his chaumbre, and fond how that he lay

Upon his bed; but man so sore grone

Ne herd I nevere, and what that was his mone

Ne wyst I nought, for as I was comynge

Al sodeynly he lefte his compleynynge.

 

Of which I tok somwhat suspecioun,

And ner I com, and fond he wepte sore;

And God so wys be my salvacioun,

As nevere of thyng hadde I no routhe more.

For neither with engyn ne with no lore

Unnethes myghte I fro the deth hym kepe,

That yet fele I myn herte for hym wepe.

 

And God woot, nevere sith that I was born

Was I so bysy no man for to preche,

Ne nevere to wyght so depe was isworn,

Er he me tolde who myghte ben his leche.

But now to yow rehersen al his speche,

Or alle his woful wordes for to sowne,

Ne bid me not, but ye wol se me swowne.

 

But for to save his lif, and elles nought,

And to noon harm of yow, thus am I dreven.

And for the love of God, that us hath wrought,

Swych cher hym doth that he and I may lyven!

Now have I plat to yow myn herte shryven,

And syn ye wot that myn entent is clene,

Take hede therof, for I noon yvel mene.

 

And right good thryft I pray to God have ye,

That han swych on ycaught withoute net.

And be ye wys as ye ben fair to se,

Wel yn the ryng than is the ruby set.

There were nevere two so wel imet,

Whanne ye ben his al hool as he is youre –

Ther myghty God yet graunte us se that houre!«

 

»Nay, therof spak I not, ha, ha!« quod she.

»As helpe me God, ye shenden every deel.«

»O, mercy, dere nece,« anoon quod he,

»What so I spak, I mente nought but wel,

By Mars, the god that helmed is of stel,

Now beth nought wroth, my blod, my nece dere.«

»Now, wel,« quod she, »foryeven be it here.«

 

With this he tok his leve, and home he wente,

And, Lord so he was glad and wel bygon.

Criseyde aros, no lenger she ne stente,

But streght into hire closet wente anoon,

And sette hire down as stille as ony ston,

And every word gan up and down to wynde

That he hadde seyd, as it com hire to mynde;

 

And was somdel astonyed in hire thought

Right for the newe cas. But whanne that she

Was ful avised, tho fond she right nought

Of peril why she ought afered be.

For a man may love of possibilite

A womman so his herte may tobreste,

And she naught love ayen but yf hire leste.

 

But as she sat allone and thoughte thus,

Ascry aros at skarmyssh al withoute,

And men cryde in the strete, »Se, Troylus

Hath right now put to flighte the Grekes route!«

With that gan al hire meyne for to shoute,

»A, go we se! Cast up the yates wyde!

For thurgh this strete he mot to palays ryde.

 

For other weye is fro the yate noon

Of Dardanus, there opyn is the cheyne.«

With that come he and al his folk anoon,

An esy pas rydynge yn routes tweyne,

Right as his happy day was, soth to seyne,

For which men sayn may nought disturbed be

That shal bytyden of necessitee.

 

This Troylus sat on his baye stede,

Al armed, save his hed, ful richely,

And wounded was his hors, and gan to blede,

On which he rod a pas ful softely.

But swich a knyghtly sighte trewely

As was on hym was nought, withouten faile,

To loke on Mars that god is of bataile.

 

So lyk a man of armes and a knyght

He was to sen, fulfild of heigh prowesse;

For bothe he hadde a body and a myght

To don that thing, as wel as hardynesse;

And ek to sen hym yn his gere hym dresse,

So fressh, so yong, so weldy semed he,

It was an hevene upon hym for to se.

 

His helm tohewen was yn twenty places,

That by a tissew heng his bak byhynde;

His sheld todasshed was with swerdes and maces,

In which men myghte many an arwe fynde

That thirlled hadde horn and nerf and rynde;

And ay the peple cryde, »Here cometh oure joye,

And next his brother, holder up of Troye!«

 

For which he wex a litel reed for shame,

Whan he the peple upon hym herde cryen,

That to biholde it was a noble game,

How sobrelich he caste doun his eyen.

Cryseyde gan al his chere aspien,

And let it so softe yn hire herte synke,

That to hireself she seyde, »Who yaf me drynke?«

 

For of hire owene thought she wex al red,

Remembryng hire right thus, »Lo, this is he

Which that myn uncle swereth he mot be ded,

But I on hym have mercy and pite.«

And with that thought for pure ashamed she

Gan in hire hed to pulle, and that as faste,

Whil he and al the peple forby paste;

 

And gan to caste and rollen up and down

Withinne hire thought his excellent prowesse,

And his estat, and also his renoun,

His wit, his shap, and ek his gentillesse,

But most hir favour was for his distresse

Was al for hire, and thoughte it was a routhe

To slen swich oon, yf that he mente trouthe.

 

Now myghte som envious jangle thus,

»This was a sodeyn love. How myght it be

That she so lightly loved Troylus,

Right for the firste syghte, ye, parde?«

Now whoso seith so, mot he nevere the!

For everythyng a gynnyng hath it nede

Er al be wrought, withouten ony drede.

 

For I sey nought that she so sodeynly

Yaf hym hire love, but that she gan enclyne

To lyke hym first, and I have told yow why.

And after that, his manhod and his pyne

Made love withinne hire herte for to myne,

For which by proces and by good servise

He gat hire love, and in no sodeyn wyse.

 

And also blisful Venus wel arayed

Sat in hire seventhe hows of hevene tho,

Disposed wel and with aspectes payed,

To helpen sely Troilus of his wo.

And soth to seyn she nas not al a fo

To Troilus in his natyvite;

God wot that wel the sonner spedde he.

 

Now lat us stynte of Troylus a throwe,

That rideth forth, and lat us tourne faste

Unto Criseyde that heng hire hed ful lowe

Ther as she sat allone, and gan to caste

Whereon she wolde apoynte hire atte laste,

If it so were hire em ne wolde cesse

For Troilus upon hire for to presse.

 

And Lord, so she gan in hire thought argue

In this matere of which I have yow told,

And what to done best were, and what eschue,

That plited she ful ofte in many folde;

Now was hire herte warm, now was it colde.

And what she thoughte, somwhat shal I write,

As to myn auctour lysteth for to endite.

 

She thoughte wel that Troylus persone

She knew by sighte, and ek his gentilesse,

And thus she seyde, »Al were it nat to done

To graunte hym love, yet for his worthynesse

It were honour with pley and with gladnesse

In honeste with swych a lord to dele,

For myn estat, and also for his hele.

 

Ek wel wot I my kynges sone is he;

And sith he hath to se me swych delit,

If I wolde outreliche his sighte flee,

Peraunter he myghte have me in dispit,

Thorugh which I myghte stonde in worse plyt.

Now were I wys me hate to purchace

Withouten nede there I may stonde in grace?

 

In everythyng I wot, there lith mesure.

For though a man forbede dronkenesse,

He nought forbet that every creature

Be drynkeles for alwey, as I gesse.

Ek sith I wot for me is his distresse,

I ne oughte nat for that thyng hym despise,

Sith it is so he meneth in good wyse.

 

And eke I knowe of longe tyme agon

His thewes goode, and that he is nat nyse.

Ne avaunter, certeyn, seyth men, is he non;

To wys is he to doon so gret a vyse –

Ne als I nel hym nevere so cherise

That he may make avaunt by juste cause.

He shal me nevere bynde in swich a clause.

 

Now sette a cas: the hardest is, ywys,

Men myghten demen that he loveth me.

What dishonour were it unto me, this?

May ich hym lette of that? Why, nay, parde!

I knowe also, and alday heere and se,

Men loven women al byside hire leve,

And whanne hem leste no more, lat hem byleve.

 

I thenke ek how he able is for to have

Of al this noble town the thryftiest

To ben his love, so she hire honour save.

For out and out he is the worthyest,

Save only Ector which that is the best;

And yet his lif al lyth now in my cure.

But swych is love, and ek myn aventure.

 

Ne me to love, a wonder is it nought,

For wel wot I myself, so God me spede –

Al wolde I that noon wyste of this thought –

I am oon the faireste, out of drede,

And goodliest whoso taketh hede –

And so men seyn – in al the town of Troye.

What wonder is though he of me have joye?

 

I am myn owene womman, wel at ese –

I thank it God – as after myn estat,

Right yong, and stonde untyd in lusty lese,

Withouten jalousye or swich debat.

Shal non housbonde seyn to me ›Chekmat.‹

For either they ben ful of jalousye,

Or maisterful, or loven novelrie.

 

What shal I don? To what fyn lyve I thus?

Shal I nat love in cas yf that me leste?

What, pardieux, I am not religious!

And though that I myn herte sette at reste

Upon this knyght, that is the worthieste,

And kep alwey myn honour and my name,

By alle right, it may do me no shame.«

 

But ryght as whanne the sonne shyneth bright

In March, that chaungeth ofte tyme his face,

And that a cloud is put with wynd to flyght,

Which oversprat the sonne as for a space,

A cloudy thought gan thorugh hire soule pace,

That overspradde hire brighte thoughtes alle,

So that for fere almost she gan to falle.

 

That thought was this: »Allas, syn I am fre,

Sholde I now love and put in jupartie

My sikernesse, and thrallen liberte?

Allas, how dorst I thenken that folye?

May I naught wel in other folk aspie

Hire dredfull joye, hire constreynte, and hire peyne?

Ther loveth noon, that she nath why to pleyne.

 

For love is yet the mooste stormy lyf,

Right to hymself, that evere was bygonne;

For evere som mystrust or nyce stryf

Ther is in love, som cloud is over that sonne.

Therto we wrecched wommen nothyng konne,

Whan us is wo, but wepe and sitte and thynke.

Oure wreche is this, oure owen wo to drynke.

 

Also these wikked tonges ben so prest

To speke us harm; ek men ben so untrewe

That right anoon as sesed is hire lest,

So cesseth love, and forth to love an newe.

But harm idon is don, whoso it rewe;

For though these men for love hem ferst torende,

Ful sharp bygynnyng breketh ofte at ende.

 

How ofte tyme hath it yknowe be

The treson that to wommen hath ben do.

To what fyn is swych love I kan nat se,

Or wher bycomth it whenne it is ago.

Ther is no wyght that wot, I trowe so,

Where it bycometh. Lo, no wyght on it sporneth!

That erst was nothyng, into nought it torneth.

 

How bysy, if I love, ek most I be

To plesen hem that jangle of love and dremen,

And coye hem that they seye noon harm of me.

For though there be no cause, yet hem semen

Al be for harm that folk hire frendes quemen.

And who may stoppen every wikked tungen –

Or sown of belles, whil that thei be rungen?«

 

And after that hire thought bygan for to clere,

And seyde, »He which that nothyng undertaketh,

Nothyng n'acheveth, be hym loth or dere.«

And with another thought hire herte quaketh.

Than slepeth hope, and after drede awaketh,

Now hot, now cold; but thus, bytwyxen tweye,

She rist hire up and went hire for to pleye.

 

Adoun the steyre anoon-right tho she wente

Into the gardeyn, with hire neces thre,

And up and doun ther made many a wente,

Flexippe, she, Tharbe, and Antigone,

To pleyen, that it joye was to se;

And othere of hire wommen a gret rowte

Hire foloweden in the gardeyn al abowte.

 

This yerd was large, and rayled alle the aleyes,

And shadwed wel with blosmy bowes grene,

And benched newe, and sonded alle the weyes,

In which she walketh arm yn arm bytwene,

Til at the laste Antigone the shene

Gan on a Troian song to syngen clere,

That it an heven was hire voys to here.

 

She seyd, »O Love, to whom I have and shal

Ben humble subgit, trewe yn myn entente,

As I best kan, to yow, lord, yeve ych al,

For everemore, myn herte lust to rente.

For nevere yet thi grace no wight sente

So blyssful cause as me my lyf to lede

In alle joye and surete out of drede.

 

Ye, blissful god, han me so wel beset

In love, ywys, that al that bereth lyf

Ymagynen ne kowde how to ben bet.

For, lord, withouten jalousye or stryf,

I love oon which that is most ententyf

To serven wel, unwery or unfeyned,

That evere was, and lest with harm distreyned.

 

As he that is the welle of worthinesse,

Of trouthe ground, myrour of goodlyhed,

Of wit Appollo, ston of sikernesse,

Of vertu rote, of lust fyndere and hed,

Thurgh which is alle sorwe fro me ded.

Iwys, I love hym best, so doth he me.

Now good thryft have he, wherso that he be!

 

Whom sholde I thanken but yow, God of Love,

Of al this blysse in which to bathe I gynne?

And thonked be ye, lord, for that I love.

This is the righte lyf that I am inne,

To flemen alle manere vice and synne;

This doth me so to vertu for t'entende,

That day by day I in my wil amende.

 

And whoso seyth that for to love is vice

Or thraldom, though he fele in it destresse,

He outher is envyous or right nyce,

Or is unmyghty for his shrewednesse

To loven. For swich manere folk, I gesse,

Defamen Love as nothing of him knowe;

They speken, but they benten nevere his bowe.

 

What, is the sonne wers of kynde right

Though that a man, for feeblesse of his eyen,

May nought endure on it to se for bryght?

Or love the wers, though wrecches on it crien?

No wele is worth that may no sorwe dryen.

And forthi, who that hath an hed of verre,

Fro caste of stones war hym in the werre!

 

But I with al myn hert and al my myght,

As I have seyd, wole love unto my laste

My dere hert and al myn owen knyght,

In which myn herte growen is so faste,

And his in me, that it shal evere laste.

Al dredde I first to love hym to bygynne,

Now wot I wel ther is no peril inne.«

 

And of hire song right with that word she stynte.

And therwithal, »Now, nece,« quod Criseyde,

»Who made this song now with so good entente?«

Antigone answerde anoon and seyde,

»Madame, iwys, the goodlyeste mayde

Of gret estat in al the town of Troye,

And led hire lif in most honour and joye.«

 

»Forsothe, so it semeth by hire song,«

Quod tho Criseyde, and gan therwith to syke,

And seyde, »Lord, is ther such blysse among

These loveres as they konne faire endite?«

»Ye, wys,« quod fresshe Antigone the white,

»For alle the folk that han or ben on lyve

Ne konne wel the blysse of love dyscrive.

 

But wene ye that every wrecche wot

The parfite blysse of love? Whi, nay, ywys.

They wenen al be love yf oon be hot.

Do wey, do wey, they wot nothyng of this!

Men mosten axe at seyntes if it is

Aught faire yn hevene – why? for they kan telle –

And axen fendes is it foul yn helle.«

 

Criseyde unto that purpos nought answerde,

But seyde, »Ywys, it wole be nyght as faste.«

But every word which that she of hire herde

She gan to prenten in hire herte faste,

And ay gan love hire lasse for to agaste

Than it dide erst, and synken in hire herte,

That she wax somwhat able to converte.

 

The dayes honour and the hevenes eye,

The nyghtes fo – al this clepe I the sonne –

Gan westren faste and downward for to wrye

As he that hadde his dayes cours yronne,

And white thynges wexen dymme and donne

For lak of lyght, and sterres for to appere,

That she and alle hire folk in went yfere.

 

So whan it liked hire to gon to reste,

And voyded were they that voyden oughte,

She seyde that to slepe wel hire leste.

Hire wommen soone til hire bed hire broughte.

Whan al was hust, thanne lay she stille and thoughte

Of al this thyng the manere and the wyse –

Reherce it nedeth nought for ye ben wyse.

 

A nyghtyngale upon a cedre grene

Under the chambre wal there as she lay

Ful loude sang ayen the mone shene,

Peraunter, yn his bryddes wyse, a lay

Of love, that made hire herte fressh and gay.

That herkened she so longe yn good entente,

Til at the laste the dede slep hire hente.

 

And as she slep, anoon-right tho hire mette

How that an egle, fethered whit as bon,

Under hire brest his longe clawes sette,

And out hire herte he rente, and that anoon,

And dide his herte into hire brest to goon –

Of which she nought agros, ne nothing smerte –

And forth he fleygh with herte left for herte.

 

Now lat hire slepe, and we oure tales holde

Of Troylus, that is to palays ryden

Fro the skarmuch of the which I tolde,

And yn his chaumbre sit and hath abyden

Til two or thre of his messages yeden

For Pandarus, and soughten hym ful faste

Til they hym founde and broughte hym at the laste.

 

This Pandarus com lepyng in atones,

And seide thus, »Who hath ben wel ybete

Today with swerdes and with slynge-stones,

But Troylus that hath caught hym now an hete?«

And gan to jape, and seyde, »Lord, ye so swete!

But rys, and late us soupe and go to reste.«

And he answerd hym, »Do we as the leste.«

 

With al the haste goodly that they myghte,

They spedde hem fro the soper unto bedde;

And every wyght out at the dore hym dyghte,

And wher hym lyst upon his wey he spedde.

But Troilus, that thoughte his herte bledde

For wo til that he herde som tydynge,

He seyde, »Frend, shal I now wepe or synge?«

 

Quod Pandarus, »Ly stylle and lat us slepe.

And don thyn hod; thy nedes spedde be.

And chese if thow wolt synge or daunce or lepe.

At shorte wordes, thow shalt trowe me:

Sire, my nece wol do wel by the,

And love the best, by God and by my trouthe,

But lak of pursuyt make it in thi slouthe.

 

For thus ferforth I have thi werk bygonne,

Fro day to day, til this day by the morwe

Hire love of frendshipe have I to the wonne,

And also hath she leyd hire feyth to borwe.

Algate a fot is hameled of thi sorwe!«

What sholde I lenger sermon of it holde?

As ye han herd byfore, al he hym tolde.

 

But right as floures, thorugh the cold of nyght

Yclosed, stoupen on hire stalkes lowe,

Redressen hem ayen the sonne bryght,

And spreden on hire kynde cours by rowe,

Right so gan tho his eyghen up to throwe

This Troylus, and seyde, »O Venus dere,

Thi myght, thi grace, yhered be it here!«

 

And to Pandare he held up bothe his hondes,

And seyde, »Lord, al thyn be that I have!

For I am hol; al brosten ben my bondes.

A thousand Troyes whoso that me yave,

Ech after other, God so wys me save,

Ne myghte me so gladen. Lo myn herte,

It spredeth so for joye it wol tosterte.

 

But, Lord, how shal I don? How shal I lyven?

Whanne shal I next my dere herte se?

How shal this longe tyme awey be dryven

Til that thow be ayen at hire fro me?

Thow mayst answere, ›Abyd, abyd,‹ but he

That hangeth by the nekke, soth to seyne,

In grete dishese abydeth for the peyne.«

 

»Al esily now, for the love of Marte,«

Quod Pandarus, »for everythyng hath tyme.

So longe abyd til that the nyght departe;

For al so syker as thow lyst here by me,

And God toforn, I wol be there at pryme.

And forthi, werk somwhat as I shal seye,

Or on som other wyght this charge leye.

 

For parde, God wot I have evere yit

Ben redy the to serve, and to this nyght

Have I nought fayned, but emforth my wit

Don al thi lust, and shal with al my myght.

Do now as I shal seye and fare aryght.

And if thow nylt, wyte al thiself thy care;

On me ys nought ylong thyn yvel fare.

 

I wot wel that thow wyser art than I

A thousand fold, but yf I were as thow,

God help me so, as I wolde outrely

Of myn owene hond write hire right now

A lettre in which I wolde hire telle how

I ferde amys, and hire beseche of routhe.

Now help thiself and leve it not for slouthe.

 

And I mynself wil therwith to hire gon;

And whanne thow wost that I am with hire there,

Worth thow upon a courser right anon,

Ye, hardyly, ryght in thi beste gere,

And ryd forth by the place as nought ne were

And thow shalt fynde us, if I may, sittynge

At som wyndowe ynto the strete lokynge.

 

And yf the lyst, than maystow us saluwe,

And upon me make thi contenaunce.

But by thy lyf bewar and faste eschuwe

To taryen ought – God shilde us fro myschaunce –

Ride forth thi wey and hold thy governaunce.

And we shal spek of the somwhat, I trowe,

Whan thow art goon, to don thyne eeres glowe.

 

Towchyng thi lettre, thow art wys ynowh:

I wot thow nylt it digneliche endite,

As make it with thise argumentez towh;

Ne scryvenyssh or craftyly thow it wryte;

Biblotte it with thi teeris eke a lyte;

And yf thow write a goodly word al softe,

Though it be good, reherce it not to ofte.

 

For though the beste harpour upon lyve

Wolde on the beste souned joly harpe

That evere was, with alle his fyngres fyve

Touche ay o streng, or ay o werbul harpe,

Were his nayles poynted nevere so sharpe,

It shulde maken every wyght to dulle

To here his gle, and of his strokes fulle.

 

Ne jompre ek no discordant thyng yfere,

As thus, to usen termes of phisyk

In loves termes; hold of thy matere

The forme alwey, and do that it be lyk.

For if a peyntour wolde peynte a pyk

With asses feet and hede it as an ape,

It cordeth nought, so were it but a jape.«

 

This counseyl liked wel unto Troylus,

But, as a dredful lovere, he seyde this,

»Allas, my dere brother Pandarus,

I am ashamed for to write, ywys,

Lest of myn innocence I seyde amys,

Or that she nolde it for despit receyve.

Thanne were I ded; ther myght it nothyng weyve.«

 

To that Pandare answered, »Yf the lest,

Do that I seye, and lat me therwith gon;

For by that Lord that formede est and west,

I hope of it to brynge answere anon

Ryght of hire hond. And yf that thow nylt non

Lat be, and sory mot he ben his lyve

Ayens thi lust that helpeth the to thryve.«

 

Quod Troylus, »Depardieux, ich assente.

Syn that the lyst, I wyl aryse and wryte;

And blysful God I pray with good entente

The viage, and the lettre I shal endite

So spede it; and thow, Mynerva the white,

Yet thow me wit my lettre to devyse.«

And sette hym down and wrot ryght yn this wyse.

 

Fyrst he gan hire his righte lady calle,

His hertes lyf, his lust, his sorwes leche,

His blysse, and ek this othere termes alle

That yn such cas alle these loveres seche;

And yn ful humble wyse as in his speche

He gan hym recomaunde unto hire grace –

To telle al how, it axeth muche space.

 

And after this, ful lowely he hire prayde

To be nought wroth thogh he of his folye

So hardy was to hire to write; and seyde

That love it made, or elles most he dye;

And pitously gan mercy for to crye;

And after that he seyde – and ley ful loude –

Hymself was lytel worth, and lesse he koude;

 

And that she sholde han his konnyng excused,

That litel was; and ek he dredde hire so;

And his unworthynesse he ay acused;

And after that than gan he telle his wo –

But that was endeles, withouten ho –

And seyde he wolde yn trouthe alwey hym holde;

And radde it over, and gan the lettre folde.

 

And with his salty terys gan he bathe

The ruby yn his signet, and it sette

Upon the wex delyverlyche and rathe.

Therwith a thousand tymes er he lette,

He cussed tho the lettre that he shette,

And seyde, »Lettre, a blysful destene

The shapen is; my lady shal the se.«

 

This Pandare tok the lettre and that bytyme

A-morwe, and to his neces paleys sterte,

And faste he swor that it was passed pryme,

And gan to jape, and seyde, »Ywys, myn herte

So fressh it is, although it sore smerte,

I may not slepe nevere a Mayes morwe;

I have a joly wo, a lusty sorwe.«

 

Criseyde, whan that she hire uncle herde,

With dredful herte and desirous to here

The cause of his comynge, thus answerde,

»Now, by youre feyth, myn uncle,« quod she, »dere,

What manere wyndes gydeth yow now here?

Tel us youre joly wo and youre penaunce.

How ferforth be put ye in loves daunce?«

 

»By God,« quod he, »I hoppe alwey byhynde!«

And she to-laugh, it thoughte hire herte breste.

Quod Pandarus, »Lok alwey that ye fynde

Game in myn hod. But herkneth, yf yow leste,

There is right now ycome into towne a geste,

A Griek espie, and telleth newe thynges,

For which I come to telle yow new tidynges.

 

Into the gardyn go we and ye shal here

Al prevely of this a long sermon.«

With that they wenten arm in arm yfere

Into the gardeyn from the chaumbre doun.

And whan that he so fer was that the soun

Of that they spoke no man here myghte,

He seyde hire thus, and out the lettre plighte,

 

»Lo, he that is al holly youres fre,

Hym recomaundeth lowly to youre grace,

And sent you this lettre here by me.

Aviseth yow on it, whan ye han space,

And of som goodly answere yow purchace,

Or helpe me God, so pleynly for to seyne,

He may nat longe lyven for his peyne.«

 

Ful dredfully tho gan she stonde stille,

And tok it nought, but al hire humble chere

Gan for to chaunge, and seyde, »Scrit ne bille,

For love of God, that toucheth swich matere,

Ne brynge me noon; and also, uncle dere,

To myn estat have more rewarde, I preye,

Than to his lust. What sholde I more seye?

 

And loketh now yf this be resonable,

And letteth nought for favour ne for slouthe

To seyn a soth; now were it covenable

To myn estat, by God and by youre trouthe,

To taken it, or to han of hym routhe,

In harmyng of myself, or in repreve?

Ber it ayen, for hym that ye on leve!«

 

This Pandarus gan on hire for to stare,

And seyde, »Now is this the grettest wonder

That evere I sey! Lat be this nyce fare.

To dethe mot I be smet with thonder

If for the cite whiche that stondeth yonder

Wold I a lettre unto yow brynge or take

To harm of yow! What lyst yow thus to make?

 

But thus ye faren wel nyh al and some

That he that most desireth yow to serve,

Of hym ye recche lest wher he bycome,

And whether that he lyve or elles sterve.

But for al that that ever I may deserve,

Refuse it nought,« quod he, and hent hire faste,

And yn hire bosom the lettre doun he thraste,

 

And seyde hire, »Now cast it awey anon,

That folk may sen and gauren on us tweye.«

Quod she, »I kan abyde til they be gon«;

And gan to smyle, and seyde hym, »Em, I preye,

Swych answere as yow lyst youreself purveye,

For trewely I wol no lettre write.«

»No? Than wol I,« quod he, »so ye endite.«

 

Therwith she lough, and seyde, »Go we dyne.«

And he gan at hymself to jape faste,

And seyde, »Nece, I have so gret a pyne

For love that everich other day I faste –«

And gan his beste japes forth to caste,

And made hire so to laughe at his folye

That she for laughter wende for to dye.

 

And whan that she was comen into halle,

»Now, em,« quod she, »we wol go dyne anon.«

And gan som of hire wommen to hire calle,

And streyght into hire chaumbre gan she gon;

But of hire byesynesses this was on,

Amonges othere thynges, out of drede,

Ful prevyly this lettre for to rede.

 

Avysed word by word in every lyne

And fond no lak, she thoughte he koude good;

And up it putte, and went hire yn to dyne.

But Pandarus, that in a study stood,

Or he was war, she took hym by the hood,

And seyde, »Ye were caught er that ye wyste.«

»I vouchesauf,« quod he. »Do what yow lyste.«

 

Tho wesshen they, and sette hem doun, and ete;

And after noon ful sleyly Pandarus

Gan drawe hym to the wyndowe next the strete,

And seyde, »Nece, who hath arayed thus

The yonder hous, that stont aforyeyn us?«

»Which hous?« quod she, and gan for to byholde,

And knew it wel, and whos it was hym tolde;

 

And fillen forth yn speche of thynges smale,

And seten yn the wyndowe bothe tweye.

Whan Pandarus sawe tyme unto his tale,

And sawh wel that hire folk were alle aweye,

»Now, nece myn, tel on,« quod he. »I seye,

How liketh yow the lettre that ye wot?

Kan he theron? For by my trouthe, I not.«

 

Therwith al rosy hewed tho wax she,

And gan to humme, and seyde, »So I trowe.«

»Aquyte hym wel, for Goddes love,« quod he;

»Myself to medes wol the lettre sowe.«

And held his hondes up, and fel on knowe.

»Now, goode nece, be it nevere so lyte,

Yif me the labour it to sowe and plyte.«

 

»Ye, for I kan so writen,« quod she tho,

»And ek I not what I sholde to hym seye.«

»Nay, nece,« quod Pandare, »sey nat so.

Yet at the leste, thanketh hym, I preye,

Of his good wil, and doth hym not to deye.

Now, for the love of me, my nece dere,

Refuseth not at this tyme my preyere!«

 

»Depardieux,« quod she, »God leve al be wel.

God help me so, this is the firste lettre

That evere I wrot, ye, al or ony del.«

And into a closet for to avyse hire bettre

She wente allone, and gan hire herte unfettre

Out of disdaynes prison but a lyte,

And sette hire doun, and gan a lettre write.

 

Of which to telle in short is myn entente

Th' effect, as fer as I kan understonde.

She thonked hym of al that he wel mente

Towardes hire, but holden hym in honde

She wolde nought ne make hireselven bonde

In love, but as his suster, hym to plese,

She wolde ay fayn to don his herte an ese.

 

She shette it, and in to Pandarus gan gon

Ther as he sat and loked into the strete,

And doun she sette hire by hym on a ston

Of jaspre, upon a quysshon gold-ybete,

And seyde, »As wysly help me God the grete,

I nevere dide thing with more peyne

Than write this, to which ye me constreyne,«

 

And tok it hym. He thonked hire and seyde,

»God wot, of thing ful ofte loth bygonne

Comth ende good. And nece myn, Criseyde,

That ye to hym of hard now be ywonne

Oughte he be glad, by God and yonder sonne,

For-whi men seyth, impressiones lyghte

Ful lyghtly ben ay redy to the flyghte.

 

But ye han played tyrant neigh to longe,

And hard was it youre herte for to grave.

Now stynt that ye no lengere on it honge,

Al wolde ye the forme of daunger save;

But hasteth yow to don hym joye have.

For trusteth wel, to longe ydon hardnesse

Causeth despit ful often for distresse.«

 

And right as they declamed this matere,

Lo, Troylus, right at the stretes ende,

Com rydyng with his tenthe som yfere,

Al softly, and thederward gan bende

There as they sete, as was his way to wende

To palays-ward. And Pandarus hym aspyde

And seyde, »Nece, yse who comth here ryde.

 

O fle naught in – he seeth us, I suppose –

Lest he may thynken that ye hym eschuwe.«

»Nay, nay,« quod she, and waxe as red as rose.

With that he gan hire humbly to saluwe

With dredful chere, and oft his hewes muwe,

And up his look debonairly he caste,

And bekked on Pandare, and forth he paste.

 

God wot yf he sat on his hors aright,

Or goodly was beseyn, that like day!

God wot wher he was lyk a manly knyght!

What sholde I drecche or telle of his aray?

Criseyde, which that alle these thynges say,

To telle in short, hire lyked al yfere,

His person, his aray, his look, his chere,

 

His goodly manere, and his gentilesse,

So wel that nevere sith that she was born

Ne hadde she swych a routhe of his destresse.

And how so she hath hard ben here byforn,

To God hope I she hath now kaught a thorn,

She shal nat pulle it out this nexte wyke.

God sende mo swich thornes on to pyke!

 

Pandare, which that stod hire faste by,

Felt iren hot, and he bygan to smyte

And seyde, »Nece, I pray yow hertely,

Telle me that I shal axen yow a lyte.

A womman that were of his deth to wyte,

Withouten his gilt, but for hire lakked routhe,

Were it wel don?« Quod she, »Nay, by my trouthe!«

 

»God help me so,« quod he, »ye sey me soth.

Ye felen wel youreself that I not lye.

Lo, yond he rit.« »Ye,« quod she, »so he doth.«

»Wel,« quod Pandare, »as I have told yow thrye,

Lat be youre nice shame and youre folye,

And spek with hym in esyng of his herte.

Lat nicete not do yow bothe smerte.«

 

But theron was to heven and to done.

Considered alle thyng, it may not be.

And whi? For shame, and it were ek to soone

To graunten hym so gret a liberte.

For playnly hire entente, as seyde she,

Was for to love hym unwist, if she myghte,

And guerdone hym with nothyng but with sighte.

 

But Pandarus thoughte, »It shal not be so.

Yf that I may, this nyce opinioun

Shal not be holde fully monthes two.«

What sholde I make of this a long sermoun?

He moste assente on that conclusioun,

As for the tyme; and whanne that it was eve,

And al was wel, he ros and tok his leve.

 

And on his wey ful faste homward he spedde,

And right for joye he felte his herte daunce;

And Troylus he fond alone abedde,

That lay as doth these loveres in a traunce,

Bytwixen hope and derk desesperaunce.

But Pandarus right at his in-comynge,

He song, as who seyth, »Somwhat I brynge,«

 

And seyde, »Who is in his bed so soone

Yburyed thus?« »It am I, frend,« quod he.

»Who, Troylus? Nay, help me so the mone,«

Quod Pandarus, »thow shalt arise and se

A charme that was sent right now to the,

The which kan helen the of thyn accesse,

Yf thow do forthwith al thi besynesse.«

 

»Ye, thorugh the myght of God,« quod Troylus.

And Pandarus gan hym the lettre take,

And seyde, »Parde, God hath holpen us.

Have here a lyght and loke on al this blake.«

But ofte gan the herte glade and quake

Of Troylus whil that he gan it rede

So as the wordes yaf hym hope or drede.

 

But fynally, he tok al for the beste

That she hym wrot, for sumwhat he byheld

On which hym thoughte he myghte his herte reste,

Al covered she the wordes under sheld.

Thus to the more worthi part he held,

That what for hope and Pandarus byheste,

His grete wo foryede he at the leste.

 

But as we may alday oureselven se,

Thorugh more wode or col the more fyr,

Right so encrees of hope, of what it be,

Therwith ful ofte encresseth ek desir;

Or as an ok cometh of a litel spir,

So thorugh this lettre which that she hym sente

Encressen gan desir, of which he brente.

 

Wherfore I seye alwey that day and nyght

This Troylus gan to desiren more

Thanne he dide erst, thorugh hope, and dide his myght

To pressen on, as by Pandarus lore,

And writen to hire of his sorwes sore.

Fro day to day he leet it nought refreyde

That by Pandare he wrot somwhat or seyde;

 

And dide also his othere observaunces

That to a lovere longeth yn this cas.

And after that thise dees torned on chaunces,

So was he outher glad or seyde allas,

And held after his gistes ay his pas;

And after swyche answeres as he hadde,

So were his dayes sory outher gladde.

 

But to Pandarus alwey was his recours,

And pitously gan ay til hym to pleyne,

And hym bisoughte of red and som socours;

And Pandarus, that sey his wode peyne,

Wex wel neigh ded for ruthe, soth to seyne,

And bysily with al his herte caste

Som of his wo to slen, and that as faste;

 

And seyde, »Lord, and frend, and brother dere,

God wot that thi dishese doth me wo.

But wiltow stynten al this woful chere,

And, by my trouthe, er it be dayes two,

And God toforn, yet shal I shape it so

That thou shalt come into a certeyn place

There as thow mayst thiself hire preye of grace.

 

And certeynly – I not if thow it wost,

But tho that ben expert in love it seye –

It is oon of the thynges furthereth most,

A man to have a leyser for to preye,

And syker place his wo for to bywreye.

For in good herte it mot som routhe impresse

To here and se the giltlees in distresse.

 

Peraunter thynkestow: though it be so

That Kynde wolde don hire to bygynne

To han a manere routhe upon my wo,

Seyth Daunger, ›Nay, thow shalt me nevere wynne.‹

So reuleth hire hire hertes gost withinne

That though she bende, yet she stant on rote.

What in effect is this unto my bote?

 

Thenk hereayens, whan that the sfordy ok,

On which men hakketh ofte for the nones,

Receyved hath the happy tallying strok,

The grete sweigh doth it come al at onys,

As doth these rokkes or thise mylnestones;

For swifter cours cometh thyng that is of wighte,

Whan it descendeth, than don thynges lyghte.

 

And ried that boweth down for every blast,

Ful lightly, cesse wynd, it wol aryse;

But so nyl nought an ok whan it is cast.

It nedeth me nought the longe to forbyse.

Men shal rejoyssen of a gret emprise

Acheved wel, and stant withouten doute,

Al han men ben the lenger theraboute.

 

But, Troylus, yet telle me yf the lest,

A thing now which that I shal axen the:

Which is thi brother that thou lovest best,

As yn thi verray hertes prevyte?«

»Iwys, my brother Deyphebus,« quod he.

»Now,« quod Pandare, »er owres twyes twelve,

He shal the ese, unwyst of it hymselve.

 

Now lat me alone, and werken as I may,«

Quod he. And to Deiphebus wente he tho

Which hadde his lord and grete frend ben ay;

Save Troylus, no man he loved so.

To telle in short, withouten wordes mo,

Quod Pandarus, »I pray yow that ye be

Frend to a cause which that toucheth me.«

 

»Yis, parde,« quod Deiphebus, »wel thow wost,

In al that evere I may, and God tofore,

Al nere it but for man I love most,

My brother Troylus. But sey wherfore

It is, for sith that day that I was bore,

I nas, ne nevere mo to ben I thynke,

Ayens a thyng that myghte the forthynke.«

 

Pandare gan hym thonke and to hym seyde,

»Lo, sire, I have a lady yn this town

That is my nece and called is Criseyde,

Which som men wolden don oppressioun,

And wrongfully have hire possessioun.

Wherfore I of youre lordship yow byseche

To ben oure frend, withouten more speche.«

 

Deiphebus hym answerde, »O, is not this

That thow spekest of to me so straungely

Criseyda, my frend?« He seyde, »Yis.«

»Than nedeth,« quod Deiphebus, »hardely,

No more to speke, for trusteth wel that I

Wol be hire chaumpioun with spore and yerde;

I roughte nought though alle hire foos it herde.

 

But telle me, thow that wost alle this matere,

How I myght best avaylen.« – »Now lat se,«

Quod Pandarus; »yf ye, my lord so dere,

Wolden as now do this honour to me,

To prayen hire tomorwe, lo, that she

Come unto yow hire pleyntes to devyse,

Hire adversaries wolde of it agryse.

 

And yf I more dorste preye yow as now,

And chargen yow to have so gret travayle,

To han som of youre bretheren here with yow,

That myghten to hire cause bet avayle,

Than wot I wel she myghte nevere fayle

For to ben holpen, what at youre instaunce,

What with hire other frendes governaunce.«

 

Deiphebus, which that comen was of kynde

To al honour and bounte to consente,

Answerd, »It shal be don; and I kan fynde

Yet grettere help to this yn myn entente.

What wiltow seyn yf I for Eleyne sente

To speke of this? I trowe it be the beste,

For she may ledyn Parys as hire leste.

 

Of Ector, which that is my lord my brother,

It nedeth nought to prey hym frend to be,

For I have herd hym o tyme ek and other

Speke of Criseyde swich honour that he

May seyn no bet, swich hap to hym hath she.

It nedeth nought his helpes for to crave;

He shal be swych right as we wol hym have.

 

Spek thow thiself also to Troylus

On my byhalve, and pray hym with us dyne.«

»Sire, al this shal be don,« quod Pandarus,

And tok his leve; and nevere wold he fyne,

But to his neces hous, as streyht as lyne,

He com, and fond hire fro the mete aryse,

And sette hym down, and spak right in this wyse.

 

He seyde, »O verray God, so have I ronne!

Lo, nece myn, se ye nought how I swete?

I not whether ye me the more thank konne.

Be ye nought war how false Polyphete

Is now abowte eftsoones for to plete,

And brynge on yow advocacies newe?«

»I? No,« quod she, and chaunged al hire hewe.

 

»What is he more aboute me to drecche

And don me wrong? What shal I do, allas?

Yet of hymself nothyng nolde I recche

Nere it for Antenor and Eneas

That ben his frendys yn swych manere cas.

But for the love of God, myn uncle dere,

No fors of that; lat hym han al yfere;

 

Withouten that I have ynowh for us.«

»Nay,« quod Pandare, »it shall nothynge be so,

For I have ben right now at Deiphebus,

At Ector, and myn other lordes mo,

And shortly maked eche of hem his fo,

That, by my thryft, he shal it nevere wynne,

For ought he kan, whan that so he bygynne.«

 

And as they casten what was best to done,

Deiphebus, of his owene curtasie,

Com hire to preye yn his propre persone,

To holde hym on the morwe compaignye

At dyner; which she nolde not denye,

But goodly gan to his preyere obeye.

He thonked hire, and wente upon his weye.

 

Whan this was don, this Pandare up anoon,

To tellen in short, and forth gan for to wende

To Troylus, as stille as ony ston.

And al this thing he tolde hym, word and ende,

And how that he Deiphebus gan to blende,

And seyde hym, »Now is tyme, if that thow konne,

To bere the wel tomorwe, and al is wonne.

 

Now spek, now prey, now pitously compleyne;

Lat not for nice shame, or drede, or slouthe,

Somtyme a man mot telle his owen peyne.

Bileve it, and she shal han on the routhe.

Thow shalt be saved, by thi feyth, in trouthe.

But wel wot I thow art now yn drede,

And what it is I ley I kan arede.

 

Thow thinkest now, ›How sholde I don al this?

For by my cheres mosten folk aspye

That for hire love is that I fare amys;

Yet hadde I levere unwyst for sorwe dye.‹

Now thenk not so for thou dost gret folye,

For right now have I founden o manere

Of sleyghte for to coveren al thi chere.

 

Thow shalt gon over nyght, and that blyve,

Unto Deiphebus hous, as the to pleye,

Thi maladye awey the bet to dryve –

For-why thou semest syk, soth for to seye.

Soone after that, doun in thi bed the leye,

And sey thow mayst no lengere up endure,

And lye right there and byde thyn aventure.

 

Sey that thi fevre is wont the for to take

The same tyme and lasten til amorwe;

And lat se now how wel thow kanst it make,

For, parde, syk is he that is in sorwe.

Go now, farewel, and Venus here to borwe,

I hope and thow this purpos holde ferme,

Thi grace she shal fully ther conferme.«

 

Quod Troylus, »Ywys, thow nedeles

Conseylest me that syklych I me feyne,

For I am syk yn ernest, douteles,

So that wel neygh I sterve for the peyne.«

Quod Pandarus, »Thow shalt the bettre pleyne,

And hast the lasse nede to countrefete,

For hym men demen hot that men seen swete.

 

Lo, hold the at thi tryste clos, and I

Shal wel the der unto thi bowe dryve.«

Therwith he tok his leve al softely,

And Troylus to palays wente blyve.

So glad ne was he nevere in al his lyve,

And to Pandarus reed gan all assente,

And to Deiphebus hous at nyght he wente.

 

What nedeth yow to tellen al the chere

That Deiphebus unto his brother made,

Or his accesse, or his sykliche manere –

How men gan hym with clothes for to lade

Whanne he was leyd, and how men wolde hym glade?

But al for nought; he held forth ay the wyse

That ye han herd Pandare er this devyse.

 

But certayn is, er Troylus hym leyde,

Deiphebus had hym prayed over-nyght

To ben a frend and helpyng to Criseyde.

God wot that he it graunted anoon right,

To ben hire fulle frend with al his myght –

But swych a nede was to prey hym thenne,

As for to bydde a wood man for to renne.

 

The morwen com and neyhen gan the tyme

Of meltid that the faire queene Eleyne

Shoop hire to ben, an owre after the pryme,

With Deiphebus, to whom she nolde feyne;

But as his suster, homly, soth to seyne,

She com to dyner yn hire playne entente –

But God and Pandare wyst what al this mente.

 

Come ek Criseyde, al innocent of this,

Antigone, hire sister Tarbe also.

But fle we now prolixite best is,

For love of God, and lat us faste go

Right to th'effect withoute tales mo,

Whi al this folk assembled in this place,

And lat us of hire saluynges pace.

 

Gret honour dide hem Deiphebus, certeyn,

And fedde hem wel with al that myghte like.

But evere more »Allas« was his refreyn,

»My goode brother Troylus the syke

Lyth yet,« and therwithal he gan to syke,

And after that he peyned hym to glade

Hem as he myghte, and chere good he made.

 

Compleyned ek Eleyne of his syknesse

So feythfully that pite was to here;

And every wight gan waxen for accesse

A leche anon, and seyde, »In this manere

Men curen folk.« – »This charme I wol yow lere.«

But ther sat oon, al lyst hire nought to teche,

That thoughte, »Best koude I yet ben his leche.«

 

After compleynt, hym gonnen thei to preyse,

As folk don yet whan som wyght hath bygonne

To preyse a man, and up with prys hym reyse

A thousandfold yet hyer than the sonne:

»He is, he kan, that fewe lordes konne.«

And Pandarus, of that they wolde afferme,

He naught forgat hire preysynge to conferme.

 

Herde al this thyng Criseyde wel ynowh,

And every word gan for to notefye,

For which with sobre chere hire herte lowh,

For who is that ne wolde hire glorifye,

To mowen swych a knyght don lyve or dye?

But al passe I, lyst ye to longe dwelle,

For for o fyn is al that evere I telle.

 

The tyme com fro dyner for to ryse,

And as hem oughte arysen everychon,

And gonne a while of this and that devyse.

But Pandarus brak al this speche anoon,

And seide to Deiphebus, »Wol ye gon,

If youre wille be, as I yow preyde,

To speke here of the nedes of Criseyde?«

 

Eleyne, which that by the hond hire held,

Took first the tale and seyde, »Go we blyve,«

And goodly on Criseyde she byheld,

And seyde, »Joves lat hym nevere thryve

That doth yow harm, and brynge hym soone of lyve,

And yeve me sorwe but he shal it rewe,

If that I may, and alle folk be trewe.«

 

»Telle thow thi neces cas,« quod Deiphebus

To Pandarus, »for thow kanst best it telle.«

»My lordes and my ladyes, it stant thus.

What sholde I lengere,« quod he, »do yow dwelle?«

He rong hem out a proces lyk a belle

Upon hire fo, that highte Poliphete,

So heynous, that men myghte on it spete.

 

Answerde of this ech worse of hem than other,

And Poliphete they gonnen thus to waryen:

»Anhonged be swych on, were he my brother!«

»And so he shal, for it ne may not varyen!«

What shold I lengere yn this tale taryen?

Pleynly alle at ones they hire hyghten

To ben hire helpe in al that evere they myghten.

 

Spak than Eleyne, and seyde, »Pandarus,

Woot ought my lord, my brother, this matere,

I mene Ector? Or wot it Troylus?«

He seyde, »Ye, but wole ye now me here?

Me thenketh this, sith that Troylus is here,

It were good, if that ye wolde assente,

She tolde hireself hym al this er she wente.

 

For he wol have the more hir grief at herte,

By cause, lo, that she a lady is.

And, by youre leve, I wol but yn right sterte

And do yow wete, and that anoon, ywys,

If that he slepe or wol ought here of this.«

And yn he lepte, and seyde hym in his ere,

»God have thi soule, ibrought have I thi bere!«

 

To smylen of this gan tho Troylus,

And Pandarus withoute rekenynge

Out wente anoon to Eleyne and Deiphebus,

And seyde hem, »So ther be no taryinge,

Ne more pres, he wol wel that ye brynge

Criseyda, my lady, that is here;

And as he may enduren, he wol here.

 

But wel ye wot, the chaumbre is but lite,

And fewe folk may lightly make it warm.

Now loketh ye – for I wol have no wyte

To brynge yn pres that myghte don hym harm,

Or hym dishesen, for my bettre arm –

Where it be bet she byde til eftsonys?

Now loketh ye that knowen what to don is.

 

I sey for me, best is as I kan knowe

That no wight yn ne wente but ye tweye,

But it were I, for I kan in a throwe

Reherce hire cas unlyk that she kan seye.

And after this, she may hym ones preye

To ben good lord, yn short, and take hire leve.

This may not mechel of his ese hym reve.

 

And ek for she is straunge he wol forbere

His ese, which that hym thar nought for yow.

Ek other thing that toucheth not to here,

He wol yow telle – I wot it wel right now –

That secret is, and for the townes prow.«

And they, that nothing knewe of this entent,

Withoute more to Troylus yn they went.

 

Eleyne in al hire goodly softe wyse

Gan hym saluwe, and wommanly to pleye,

And seyde, »Ywis, ye moste alweyes arise;

Now, faire brother, beth al hool, I preye!«

And gan hire arm right over his sholder leye,

And hym with al hire wit to reconforte.

As she best kowde, she gan hym to disporte.

 

So after this quod she, »We yow byseke,

My dere brother Deiphebus and I,

For love of God – and so doth Pandare eke –

To ben good lord and frend right hertely

Unto Criseyde, which that certeynly

Receyveth wrong – as wot wel here Pandare,

Than kan hire cas wel bet than I declare.«

 

This Pandarus gan newe his tong affyle,

And al hire cas reherce, and that anoon.

Whan it was seyd, soone after in a while,

Quod Troylus, »As sone as I may gon,

I wol right fayn with al my myght ben oon –

Have God my trouthe – hire cause to susteyne.«

»Good thryft have ye,« quod Eleyne the queene.

 

Quod Pandarus, »And it youre wille be,

That she may take hire leve, er that she go?«

»O, elles God forbede,« tho quod he,

»If that she vouchesauf for to do so.«

And with that word quod Troylus, »Ye two,

Deiphebus and my suster leef and dere,

To yow have I to speke of o matere,

 

To ben avysed by youre red the bettre.«

And fond, as hap was, at his beddes hed

The copye of a tretes and a lettre

That Ector hade hym sent to axen red

If swych a man was worthi to ben ded –

Woot I nought who; but in a grysly wyse

He preyede hem anoon on it avyse.

 

Deiphebus gan this lettre to unfolde

In ernest gret; so did Eleyne the queene;

And romyng outward, faste it gonne byholde,

Downward a steyre, into an herber grene.

This ilke thing thei redden hem bytwene,

And largely the mountance of an owre,

Thei gon on it to reden and to powre.

 

Now lat hem rede, and turne we anoon

To Pandarus, that gan ful faste prye

That al was wel, and out he gan to gon

Into the grete chaumbre and that in hye,

And seyde, »God save al this compaynye.

Come, nece myn, my lady queene Eleyne

Abydeth yow, and ek my lordes tweyne.

 

Rys, take with yow yowre nece Antigone,

Or whom yow list – or no fors, hardyly,

The lasse pres, the bet – com forth with me,

And loke that ye thonken humbely

Hem alle thre; and whan ye may goodly

Youre tyme se, taketh of hem youre leve

Lest we to longe his reste hym byreve.«

 

Al innocent of Pandarus entente,

Quod tho Criseyde, »Go we, uncle dere.«

And arm in arm inward with hym she wente,

Avysed wel hire wordes and hire chere.

And Pandarus yn ernestful manere

Seyde, »Alle folk, for Goddes love, I preye,

Stynteth right here, and softely yow pleye.

 

Aviseth yow what folk ben here withinne,

And in what plit oon is, God hym amende!«

And inward thus ful softely bygynne,

»Nece, I conjure, and heighly yow defende,

On his byhalf which that us al sowle sende,

And in the vertue of corounes tweyne,

Sle naught this man, that hath for yow this peyne.

 

Fy on the devel! Thenk which on he is,

And in what plyt he lith. Com of anoon!

Thenk al swych taried tid but lost it nys;

That wol ye bothe seyn whan ye ben oon.

Secoundelich, ther yet devyneth noon

Upon yow two. Com of now, if ye konne;

While folk is blent, lo, al the tyme is wonne.

 

In titeryng and pursuyte and delayes

The folk devyne at waggyng of a stre.

And though ye wolden han after merye dayes,

Than dar ye nought. And why? For she and she

Spak swych a word; thus loked he and he.

Allas tyme ylost! I dar not with yow dele.

Com of, therfore, and bryngeth hym to hele.«

 

But now to yow, ye loveres that ben here,

Was Troylus nought in a kankedort,

That lay and myghte whysprynge of hem here,

And thought, »O Lord, ryght now renneth my sort

Fully to dye or han anoon comfort!«

And was the firste tyme he shulde hire preye

Of love: O myghti God, what shal he seye?

 

Explicit secundus liber.

 


Book III

 

Incipit prohemium tercii libri.

 

O blysful light, of which the bemes clere

Adorneth al the thridde heven faire,

O sonnes lyef, O Joves doughter dere,

Plesaunce of love, O goodly debonaire,

In gentil hertes ay redy to repaire,

O verray cause of hele and of gladnesse,

Iheried be thi myght and thi goodnesse.

 

In hevene and helle, in erthe and salte se,

Is felt thi myght, if that I wel descerne;

As man, bryd, best, fissh, herbe, and grene tree

The fele in tymes with vapour eterne.

God loveth, and to love wol nought werne;

And in this world no lyves creature

Withouten love is worth or may endure.

 

Ye Joves first to thilke effectes glade,

Thorugh which that thinges lyven alle and be,

Comeveden, and amorous hym made

On mortal thyng, and as yow lyst ay ye

Yeve hym in love ese or adversite,

And in a thousand formes doun hym sente

For love in erthe, and whom yow lyste he hente.

 

Ye fierse Mars apeysen of his ire,

And as yow lyst, ye maken hertes digne;

Algates hem that ye wol sette afyre,

Thei dreden shame and vices thei resigne;

Ye do hem corteys be, fresche and benigne;

And hye or lowe, after a wyght entendeth,

The joyes that he hath, youre myght hym sendeth.

 

Ye holden regne and hous in unite;

Ye sothfast cause of frendshipe ben also;

Ye knowe al thilke covered qualite

Of thynges, which that folk on wondren so,

Whan they kan noght construe how it may jo

She loveth hym, or whi he loveth here,

As whi this fissh and nought that comth to were.

 

Ye folk a lawe han sett in universe,

And this knowe I by hem that loveres be,

That whoso stryveth with yow hath the werse.

Now, lady bryght, for thi benignite,

At reverence of hem that serven the,

Whos clerc I am, so techeth me devyse

Som joye of that is felt in thi servyse.

 

Ye in my naked herte sentement

Inhelde, and do me shewe of thy swetnesse.

Caliope, thi voys be now present,

For now is nede. Sestow not my destresse,

How I mot telle anon-right the gladnesse

Of Troylus, to Venus heriynge?

To which gladnesse, who nede hath, God hym brynge!

 

Explicit prohemium tercii libri.

 

Incipit liber tercius.

 

Lay al this menewhile Troylus

Recordyng his lesson in this manere:

»Mafay,« thought he, »thus wole I sey, and thus;

Thus wole I pleyne unto my lady dere;

That word is good, and this shal be my chere;

This nyl I not foryeten in no wyse.«

God leve hym werken as he kan devyse!

 

And Lord, so that his herte gan to quappe,

Heryng hire come, and shorte for to syke!

And Pandarus, that lad hire by the lappe,

Com ner and gan in at the curtyn pyke,

And seyde, »God do bot on all syke.

Se who is here yow comen to visite;

Lo, here is she that is youre deth to wyte.«

 

Therwith it semed as he wepte almost.

»A-ha,« quod Troylus so rufully,

»Wher me be wo, O myghty God, thow woost!

Who is al there? I se nought trewely.«

»Sire,« quod Criseyde, »it is Pandare and I.«

»Ye, swete herte? Allas, I may nought ryse

To knele and do yow honour in some wyse.«

 

And dressed hym upward, and she right tho

Gan bothe hire hondes softe upon hym leye.

»O, for the love of God, do ye not so

To me,« quod she, »I, what is this to seye?

Sire, comen am I to yow for causes tweye:

First, yow to thonke, and of youre lordshipe eke

Continuance I wolde yow biseke.«

 

This Troylus, that herde his lady preye

Of lordship hym, wax neyther quyk ne ded,

Ne myghte o word for shame to it seye,

Although men sholde smyten of his hed.

But Lord, so he wex sodeynliche red,

And sire, his lesson that he wende konne

To preyen hire is thurgh his wit yronne.

 

Cryseyde al this aspied wel ynowgh,

For she was wys, and loved hym nevere the lasse

Al nere he malapert or made it towgh

Or was to bold to synge a fol a masse.

But whan his shame gan somwhat to passe,

His resons, as I may my rymes holde,

I yow wol telle as techen bokes olde.

 

In chaunged voys, right for his verray drede,

Which voys ek quook, and therto his manere

Goodly abayst, and now his hewes rede,

Now pale, unto Criseyde his lady dere,

With look douncast and humble yolden chere,

Lo, the alderfirste word that hym asterte

Was twyes, »Mercy, mercy, swete herte!«

 

And stynte awhile, and whan he myghte outbrynge,

The nexte word was, »God wot that I have,

As ferforthly as I have had konnynge,

Ben yowres al, God so my sowle save,

And shal til that I, woful wyght, be grave.

And though I ne dar ne kan unto yow pleyne,

Iwys, I suffre nought the lasse peyne.

 

Thus muche as now, O wommanlyche wyf,

I may out-brynge, and yf this yow displese,

That shal I wreke upon myn owen lyf

Right sone, I trowe, and don youre herte an ese,

If with my deth youre wreththe I may apese.

But syn that ye han herd me somwhat seye,

Now recche I nevere how sone that I deye.«

 

Therwith his manly sorwe to byholde,

It myght han mad an herte of ston to rewe;

And Pandare wep as he to water wolde,

And poked evere his nece newe and newe,

And seyde, »Wobygon ben hertes trewe!

For love of God, make of this thyng an ende,

Or sle us bothe at ones er that ye wende.«

 

»I, what?« quod she, »By God and by my trowthe,

I not nought what ye wille that I shol seye.«

»I, what?« quod he. »That ye han on hym routhe,

For Goddes love, and doth hym nought to deye.«

»Now thanne thus,« quod she, »I wolde hym preye

To telle me the fyn of his entente.

Yet wyst I nevere wel what that he mente.«

 

»What that I mene, O swete herte dere?«

Quod Troylus, »O goodly fresshe fre,

That with the stremes of youre eyen clere

Ye wolde somtyme frendly on me se,

And thanne agreen that I may ben he,

Withoute braunche of vyce on ony wyse,

In trowthe alwey to don yow my servyse,

 

As to my lady right and chief resort,

With al my wit and al my deligence;

And I to han right as yow lyst comfort,

Under yowre yerde egal to myn offence,

As deth, if that I breke youre defence;

And that ye deigne me so muche honoure

Me to comaunden ought yn any owre;

 

And I to ben yowre verray, humble, trewe,

Secret, and yn myn paynes pacient,

And everemo desiren fresshly newe

To serven, and ben ay ilyke diligent,

And with good herte al holly youre talent

Receyven wel, how sore that me smerte –

Lo, this mene I, myn owene swete herte.«

 

Quod Pandarus, »Lo, here an hard requeste,

A resonable lady for to werne!

Now, nece myn, by natal Joves feste,

Were I a god ye sholden sterve as yerne,

That heren wel this man wol nothyng yerne

But youre honour, and sen hym almost sterve,

And ben so loth to suffren hym yow serve.«

 

With that she gan hire eyen on hym caste

Ful esyly and ful debonairly,

Avysyng hire, and hied not to faste

With nevere a word, but seyde hym softely,

»Myn honour sauf, I wol wel trewely,

And in swych forme as he gan now devyse,

Receyven hym fully to my servyse,

 

Bysechyng hym for Goddes love that he

Wolde in honour of trouthe and gentilesse,

As I wel mene, eke mene wel to me,

And myn honour with wit and besynesse

Ay kepe. And yf I may don hym gladnesse,

From hennesforth, iwys, I nyl not feyne.

Now beth al hol; no lenger ye ne pleyne.

 

But nathelees, this warne I yow,« quod she,

»A kynges sone although ye be, iwys,

Ye shul no more have soveraynete

Of me in love than right in that cas is;

Ne I nyl forbere, yf that ye don amys,

To wrathen yow; and whil that ye me serve,

Cherycen yow right after ye deserve.

 

And shortly, dere herte and al my knyght,

Beth glad and draweth yow to lustynesse,

And I shal trewely with al my myght

Youre bittre tornen al into swetnesse.

If I be she that may yow do gladnesse,

For every wo ye shal recovere a blysse.«

And hym in armes tok, and gan hym kysse.

 

Fil Pandarus on knees, and up his eyen

To hevene threw, and held his hondes hye,

»Inmortal god,« quod he, »that mayst nought dyen,

Cupide I mene, of this mayst glorifie;

And Venus, thow mayst make melodie.

Withouten hond, me semeth in the towne,

For this merveyle ich here ech belle sowne.

 

But ho, no more as now of this matere,

Forwhi this folk wol comen up anoon

That han the lettre red – lo, I hem here.

But I conjure the, Criseyde and oon,

And two thow Troylus, whan thow mayst goon,

That at myn hows ye ben at my warnynge,

For I ful wel shal shape youre comynge;

 

And eseth there youre hertes right ynough,

And lat se which of yow shal bere the belle

To speke of love aright« – therwith he lough –

»For ther have ye a layser for to telle.«

Quod Troylus, »How longe shal y dwelle

Er this be don?« Quod he, »Whan thow mayst ryse,

This thing shal be right as I yow devyse.«

 

With that Eleyne and also Deiphebus

Tho comen upward right at the steyres ende.

And Lord, so thanne gan grone Troylus

His brother and his suster for to blende.

Quod Pandarus, »It tyme is that we wende.

Tak, nece myn, youre leve at alle thre,

And lat hem speke, and cometh forth with me.«

 

She tok hire leve at hem ful thryftyly,

As she wel koude, and they hire reverence

Unto the fulle deden hardely,

And wonder wel speken, in hire absence,

Of hire in preysing of hire excellence:

Hire governaunce, hire wit, and hire manere

Comendeden that it was joye to here.

 

Now lat hire wende unto hire owen place,

And torne we to Troylus ayen,

That gan ful lyghtly of the lettre pace

That Deiphebus hadde yn the gardeyn seyn;

And of Eleyne and hym he wolde feyn

Delyvered ben, and seyde that hym leste

To slepe and after tales have reste.

 

Eleyne hym kyste and tok hire leve blyve,

Deiphebus ek, and hom wente every wyght;

And Pandarus, as faste as he may dryve,

To Troylus tho com as lyne right,

And on a paillet al that glade nyght

By Troylus he lay with mery chere

To tale, and wel was hem thei were yfere.

 

Whan every wyght was voyded but they two,

And alle the dores were faste yshette,

To telle in shorte withoute wordes mo,

This Pandarus withouten ony lette

Up roos, and on his beddes side hym sette,

And gan to speken in a sobre wyse

To Troylus, as I shal yow devyse:

 

»Myn alderlevest lord and brother dere,

God wot, and thow, that it sat me so sore

When I the saw so langwysshyng to-yere

For love, of which thi wo wax alwey more,

That I with al my myght and al my lore

Have evere sethen do my bysynesse

To brynge the to joye out of distresse;

 

And have it brought to swich plit as thow wost,

So that thorugh me thow stondest now in weye

To faren wel – I sey it for no bost –

And wostow whi? For shame it is to seye,

For the have I a game bygonne to pleye

Which that I nevere don shal eft for other,

Although he were a thousandfold my brother.

 

That is to seye, for the am I becomen

Bytwixen game and ernest swych a mene

As maken wommen unto men to comen –

Al sey I nought, thow wost wel what I mene.

For the have I my nece of vices clene

So fully mad thi gentilesse triste,

That al shal ben right as thiselve lyste.

 

But God that al wot take I to wytnesse

That nevere I this for coveytise wroughte,

But oonly for t'abrygge that destresse

For which wel nygh thow deydest, as me thoughte.

But, gode brother, do now as the oughte,

For Goddes love, and kep hire out of blame,

Syn thow art wys, and save alwey hire name.

 

For wel thow woost, the name as yet of hire

Among the peple, as who seyth, halwed is,

For that man is unbore, dar I swere,

That evere wyste that she dide amys.

But wo is me that I, that cause al this,

May thenken that she is my nece dere,

And I hire em, and traytour eke yfere!

 

And were it wyst that I thorugh myn engyn

Hadde in my nece iput this fantasye,

To do thi lust and holly to be thyn,

Why, al the world upon it wolde crye,

And seyn that I the worste trecherye

Dide yn this cas that evere was bygonne,

And she forlost, and thow right nought ywonne.

 

Wherfore, er I wol ferther gon a pas,

Yet eft I the byseche and fully seye

That prevete go with us in this cas –

That is to seyn, that thow us nevere wreye;

And be nought wroth though I the ofte preye

To holden secre swych an heigh matere,

For skylful is, thow wost wel, my preyere.

 

And thenk what wo ther hath bytyd er this

For makyng of avauntes, as men rede,

And what myschaunce in this world yet is

Fro day to day right for that wykked dede.

For which these wise clerkes that ben dede

Han evere yet proverbed to us yonge,

That first vertu is to kepe tonge.

 

And nere it that I wilne as now t'abregge

Diffusion of speche, I koude almost

A thousand olde storyes the alegge

Of wommen lost through fals and foles bost.

Proverbes kanst thyselve ynowe and wost

Ayens that vice for to ben a labbe,

Al seyde men soth as often as they gabbe.

 

O tonge, allas, so often here byforn

Hastow made many a lady bright of hewe

Seyd ›Welaway the day that I was born!‹

And manye a maydes sorwe for to newe.

And for the more part, al is untrewe

That men of yelpe, and it were brought to preve.

Of kynde noon avauntours is to leve.

 

Avauntoure and a lyere al is on,

As thus: I pose a womman graunte me

Hire love, and seyth that other wol she non,

And I am sworn to holden it secre,

And after I go telle it two or thre;

Iwys, I am avauntour at the leste,

And a lyere, for I breke my biheste.

 

Now loke thanne yf they be nought to blame,

Swych manere folk – what shal I clepe hem? what? –

That hem avaunte of wommen, and by name,

That nevere yet byhyghte hem this ne that,

Ne knewe hem more than myn olde hat!

No wonder is, so God me sende hele,

Though wommen drede with us men to dele.

 

I sey this not for no mystrust of yow,

Ne for no wyse men, but for foles nice,

And for the harm that in the world is now,

As wel for folye ofte as for malice;

For wel wot I in wyse folk that vice

No womman drat, if she be wel avised,

For wyse ben by foles harm chastised.

 

But now to purpos: leve brother dere,

Have al this thing that I have seyd in mynde,

And kep the clos, and be now of good chere,

For at thi day thow shalt me trewe fynde.

I shal thi proces sette yn swych a kynde,

And God toforn, that it shal the suffise,

For it shal ben right as thow wolt devyse.

 

For wel I wot thow menest wel, parde;

Therfore I dar this fully undertake.

Thow wost eke what thi lady graunted the;

And day is set the chartres up to make.

Have now good nyght, I may no lengere wake.

And byd for me, syn thow art now yn blysse,

That God me sende deth or soone lysse.«

 

Who myghte telle half the joye or feste

Whiche that the sowle of Troylus tho felte

Herynge th'effect of Pandarus byheste?

His olde wo that made his herte swelte

Gan tho for joye wasten and tomelte,

And al the richesse of his sikes sore

At ones fledde; he felte of hem no more.

 

But right so as these holtes and these hayis,

That han in wynter dede ben and dreye,

Revesten hem in grene when that May is,

Whan every lusti lyketh best to pleye,

Right in that selve wyse, soth for to seye,

Wax sodeynlyche his herte ful of joye,

That gladder was there nevere man in Troye.

 

And gan his lok on Pandarus up caste,

Ful sobrely and frendly for to se,

And seyde, »Frend, in Aperil the laste –

As wel thow wost, if it remembreth the –

How neigh the deth for wo thow founde me,

And how thow dedest al thi bysynesse

To knowe of me the cause of my distresse;

 

Thow wost how longe ich it forbar to seye

To the, that art the man that I best triste;

And peril was it noon to the bywreye,

That wyst I wel; but telle me, yf the lyste,

Sith I so loth was that thiself it wyste,

How dorst I mo tellen of this matere,

That quake now and no wyght may us here?

 

But natheles, by that God I the swere,

That as hym lyst may al this world governe,

And, yf I lye, Achilles with his spere

Myn herte cleve al were my lyf eterne,

As I am mortal, if I late or yerne

Wolde it bywreye, or dorst, or sholde konne,

For al the good that God made under sonne,

 

That rather deye I wolde and determyne,

As thenketh me, now stokked yn presoun,

In wrecchednesse, in filthe, and yn vermine,

Caytif to cruel Kyng Agamenoun –

And this yn all the temples of this town,

Upon the goddes alle, I wol the swere

Tomorwe day, if that it lyketh the here.

 

And that thow hast so muche ido for me

That I ne may it nevere more deserve,

This knowe I wel, al myghte I now for the

A thowsand tymes on a morwe sterve.

I kan no more but that I wol the serve

Right as thi sclave, whider so thow wende,

For everemore, unto my lyves ende.

 

But here with al myn herte I the byseche

That nevere in me thow deme swych folye

As I shal seyn; me thowghte by thi speche

That this which thow me dost for compaignye,

I sholde wene it were a bauderye.

I am nought wood, al if I lewed be.

It is not so; that wot I wel, parde.

 

But he that goth for gold or for richesse

On swych message, calle hym what the lyst;

And this that thow dost, calle it gentilesse,

Compassioun, and felawship, and trist.

Departe it so, for wydewhere is wyst

How that ther is dyversite requered

Bytwyxen thynges lyk, as I have lered.

 

And that thow knowe I thenke nought, ne wene,

That this servise a shame be or a jape,

I have my faire suster Polixene,

Cassandre, Eleyne, or ony of the frape,

Be she nevere so faire or wel ishape,

Tel me which thow wylt of everychone

To han for thyn, and lat me thanne allone.

 

But sith thow hast idon me this servyse

My lyf to save, and for noon hope of mede,

So for the love of God, this grete emprise

Performe it out, for now is moste nede.

For hygh and low, withouten ony drede,

I wol alwey thye hestes alle kepe.

Have now good nyght, and lat us bothe slepe.«

 

Thus held hym eche of other wel apayed,

That al the world me myghte it bet amende.

And on the morwe, whan they were arayed,

Ech to his owen nedes gan entende.

But Troylus, though as the fyr he brende

For sharp desir of hope and of plesaunce,

He not forgat his gode governaunce.

 

But in hymself with manhood gan restreyne

Ech rakel dede and ech unbrydled chere,

That alle tho that lyven, soth to seyne,

Ne sholde han wyst by word or by manere

What that he mente, as towchyng this matere.

From every wyght as fer as is the clowde

He was, so wel dissimulen he kowde.

 

And al the while which that I yow devyse,

This was hys lyf: with al his fulle myght

By day he was in Martes highe servyse –

This is to seyn, in armes as a kynght –

And for the more part, the longe nyght

He lay and thoughte how that he myghte serve

His lady best, hire thank for to deserve.

 

Nyl I nought swere, although he lay ful softe,

That in his thought he nas sumwhat dishesed,

Ne that he torned on his pylwes ofte,

And wold of that hym myssed han ben sesed.

But yn swych cas man is nought alwey yplesed,

For ought I wot, no more than was he;

That kan I deme of possibilite.

 

But certeyn is, to purpos for to go,

That in this while, as wreten is in geste,

He say his lady somtyme, and also

She with hym spak whan that she dorst and leste;

And by hire bothe avys, as was the beste,

Apoynteden full warly in this nede,

So as they dorste, how they wolde procede.

 

But it was spoken in so short a wyse,

In swych awayt alwey, and in swych fere,

Lest ony wyght dyvynen or devyse

Wolde of hem two, or to it leye an eere,

That al this world so lef to hem ne were

As that Cupido wolde hem grace sende

To maken of hire speche aryght an ende.

 

But thilke lytel that they spake or wroughte,

His wyse gost tok ay of al swych hede,

It semed hire he wyste what she thoughte

Withouten word, so that it was no nede

To bidde hym ought to don, or ought forbede;

For which she thoughte that love, al coom it late,

Of alle joye hadde opned hire the yate.

 

And shortly of this proces for to pace,

So wel his werk and wordes he bysette

That he so ful stod in his lady grace

That twenty thousand tymes, er she lette,

She thonked God she evere with hym mette.

So koude he hym governe in swych servyse

That al the world ne myght it bet devyse.

 

For whi she fond hym so dyscret in al,

So secret, and of swych obeysaunce,

That wel she felte he was to hire a wal

Of stel, and sheld from every dysplesaunce;

That to ben in his goode governaunce,

So wys he was, she nas no more afered –

I mene as fer as oughte ben requered.

 

And Pandarus to quyke alwey the fyr

Was evere ylyke prest and dyligent;

To ese his frend was set al his desir.

He shof ay on, he to and fro was sent,

He lettres bar whan Troylus was absent,

That nevere man, as in his frendes nede,

Ne bar hym bet than he withouten drede.

 

But now, paraunter, som man wene wolde

That every word, or sonde, or lok, or chere

Of Troylus that I rehersen sholde,

In al this while unto his lady dere:

I trowe it were a long thing for to here,

Or of what wyght that stont in swych disjoynte,

His wordes alle, or every lok, to poynte.

 

Forsothe, I have not herd it don er this

In storye noon, ne no man here, I wene.

And though I wolde, I koude not, iwys,

For ther was som epistel hem bytwene

That wolde, as seyth myn autour, wel contene

Neigh half this book, of which hym lyste not write.

How sholde I thanne a lyne of it endite?

 

But to the grete effect: Than sey I thus,

That stondyng in concord and in quiete,

Thise ilke two, Criseyde and Troylus,

As I have told, and in this tyme swete –

Save only often myghte they nought mete,

Ne layser have hire speches to fulfille –

That it befel right as I shal yow telle,

 

That Pandarus, that evere dide his myght

Right for the fyn that I shal speke of here,

As for to bryngen to his hous som nyght

His faire nece and Troylus yfere,

Wher as at leyser al this heigh matere

Towchyng hire love were at the fulle upbounde,

Hadde out of doute a tyme to it founde.

 

For he with gret deliberacioun

Hadde everything that herto myghte avayle

Forncast and put in execucioun,

And neither laft for cost ne for travayle.

Come yf hem lest, hem sholde nothing fayle;

And for to ben in ought espied there,

That, wyst he wel, an inpossible were.

 

Dredeles it clere was in the wynd

From every pye and every lette-game.

Now al is wel, for al the world is blynd

In this matere, bothe fremed and tame.

This tymbur is al redy up to frame;

Us lakketh nought but that we weten wolde

A certeyn houre in whiche she comen sholde.

 

And Troylus, that al this purvyaunce

Knew at the fulle and waytede on it ay,

Hadde hereupon ek made gret ordinaunce,

And found his cause, and therto his aray,

Yf that he were myssed nyght or day,

Ther while he was abowte this servyse,

That he was gon to don his sacrifise,

 

And most at swych a temple alone wake,

Answered of Apollo for to be,

And first to sen the holy laurer quake,

Er that Apollo spake out of the tre

To telle hym next whan Grekes sholden fle –

And forthy lette hym no man, God forbede,

But prey Apollo helpen in this nede.

 

Now is ther litel more for to done,

But Pandare up, and shortly for to seyne,

Right soone upon the chaungyng of the moone,

Whan lyghtles is the world a nyght or tweyne,

And that the wolken shop hym for to reyne,

He straught amorwe unto his nece wente;

Ye han wel herd the fyn of his entente.

 

Whanne he was come, he gan anoon to pleye

As he was woned, and of hymself to jape;

And fynally he swor and gan hire seye,

By this and that, she sholde hym not escape,

Ne lenger don hym after hire to gape,

But certeynly she moste, by hire leve,

Come soupen in his hous with hym at eve.

 

At which she lough and gan hire faste excuse,

And seyde, »It rayneth, lo. How sholde I gon?«

»Lat be,« quod he, »ne stond not thus to muse.

This mot be don. Ye shal be ther anoon.«

So at the laste herof they felle atoon,

Or elles, softe he swor hire in hire ere,

He nolde nevere comen ther she were.

 

Soone after this, she to hym gan to rowne,

And axed hym yf Troylus were there.

He swor hire nay, for he was out of towne,

And seyde, »Nece, I pose that he were,

Yow thurste han nevere the more fere;

For rather than men myghte hym ther aspie,

Me were levere a thousand fold to dye.«

 

Nought list myn auctour fully to declare

What that she thoughte whan that he seyde so,

That Troylus was out of towne yfare,

As yf he seyde therof soth or no;

But that withouten awayt with hym to go

She graunted hym, sith he hire that bisoughte,

And, as his nece, obeyed as hire oughte.

 

But natheles yet gan she hym byseche,

Although with hym to gon it was no fere,

For to bewar of goosish poeples speche,

That dremen thynges whiche that nevere were,

And wel avyse hym whom he broughte there;

And seyde hym, »Em, syn I moste on yow triste,

Loke al be wel, and do now as yow liste.«

 

He swor hire yis by stokkes and by stones,

And by the goddes that in hevene dwelle,

Or elles were hym levere, fel and bones,

With Pluto kyng as depe ben yn helle

As Tantalus. What sholde I more telle?

Whan al was wel, he ros and tok his leve,

And she to souper com whan it was eve,

 

With a certeyn of hire owene men,

And with hire faire nece Antigone,

And othere of hire wommen nyne or ten.

But who was glad now? Who, as trowe ye,

But Troylus, that stod and myght it se

Thorughout a lytel wyndowe in a stuwe,

Ther he byshet syn mydnyght was in mewe,

 

Unwist of every wight but of Pandare.

But to the poynt. Now whanne she was ycome,

With alle joye and alle frendes fare,

Hire em anoon in armes hath hire nome,

And after to the souper alle and some,

Whan tyme was, ful softe they hem sette.

God wot, ther was no deynte for to fette.

 

And after souper gonnen they to ryse,

At ese wel with hertes fresshe and glade,

And wel was hym that koude best devyse

To liken hire, or laughen that hire made.

He song, she pleyde, he tolde tales of Wade.

But at the laste, as everything hath ende,

She tok hire leve, and nedes wolde wende.

 

But O Fortune, executrice of wyrdes!

O influences of thise hevenes hye!

Soth is that under God ye ben oure hierdes,

Though to us bestez ben the causes wrie.

This mene I now for she gan homward hye;

But execut was al byside hire leve

The goddes wil, for which she moste bleve.

 

The bente mone with hire hornes pale,

Saturne, and Jove in Cancro joyned were,

That swych a rayn from heven gan avale

That every maner womman that was there

Hadde of that smoky reyn a verray fere;

At which Pandare tho lough and seyde thenne,

»Now were it tyme a lady to go henne!

 

But goode nece, yf I myghte evere plese

Yow any thing, thanne prey ich yow,« quod he,

»To don myn herte as now so grete an ese

As for to dwelle here al this nyght with me,

For whi this is youre owene hous, parde.

For, by my trouthe, I sey it for no game,

To wende now it were to me a shame.«

 

Criseyde, which that kowde as muche good

As half a world, tok hede of his preyere,

And syn it ron, and al was on a flod,

She thoughte, »As good chep may I dwellen here,

And graunte it gladly with a frendes chere,

And have a thank, as grucche and thanne abyde –

For hom to gon, it may noght wel betyde.«

 

»I wol,« quod she, »myn uncle lef and dere.

Syn that yow lyst, it skile is to be so.

I am right glad with yow to dwellen here.

I seyde but a-game I wolde go.«

»Iwys, graunt mercy, nece,« quod he tho,

»Were it a-game or no, soth for to telle,

Now am I glad syn that yow lyst to dwelle.«

 

Thus al is wel. But tho bygan aright

The newe joye and al the feste agayn.

But Pandarus, yf goodly hadde he myght,

He wolde han hyed hire to bedde fayn,

And seyde, »Lord, this is an huge rayn!

This were a weder for to slepen inne,

And that I rede us soone to bygynne.

 

And, nece, wot ye wher I wol yow leye,

For that we shul nat lyggen fer asonder,

And for ye neither shullen, dar I seye,

Heren noyse of reynes nor of thonder?

By God, right in my litel closet yonder.

And I wole in that outer hous allone

Be wardeyn of youre wommen everychone.

 

And in this myddel chaumbre that ye se

Shul youre wommen slepen wel and softe.

And there I seyde shal youreselven be –

And yf ye liggen wel tonyght, com ofte,

And careth not what weder is on lofte.

The wyn anon, and whan so that yow leste,

So go we slepe; I trowe it be the beste.«

 

Ther nys no more, but hereafter soone,

The voyde dronke and travers drawe anoon,

Gan every wight that hadde nought to done

More in the place out of the chaumber gon.

And evermo so sternelyche it ron,

And blew therwith so wondirliche loude,

That wel neigh no man heren other koude.

 

Tho Pandarus, hire em, right as hym oughte,

With women swyche as were hire most aboute,

Ful glad unto hire beddes syde hire broughte,

And tok his leve, and gan ful lowe lowte,

And seyde, »Here at this closet dore withoute,

Right overthwart, youre wommen liggen alle,

That whom yow lyst of hem, ye may hire calle.«

 

So whan that she was yn the closet leyd,

And alle hire wommen forth by ordenaunce

Abedde weren, ther as I have seyd,

There was nomore to skippen nor to traunce,

But boden go to bedde with myschaunce,

If ony wight was steryng onywhere,

And lat hem slepen that abedde were.

 

But Pandarus, that wel koude eche a del

The olde daunce and every poynt therinne,

Whan that he sey that alle thyng was wel,

He thought he wolde upon his werk bygynne,

And gan the stewe doore al softe unpynne,

And stille as ston, withouten lenger lette,

By Troylus adown right he hym sette.

 

And shortly to the poynt ryght for to gon,

Of alle this werk he told hym word and ende,

And seyde, »Make the redy right anoon,

For thow shalt into hevene blysse wende.«

»Now blisful Venus, thow me grace sende,«

Quod Troylus, »for nevere yet no nede

Hadde ich er now, ne halvendel the drede.«

 

Quod Pandarus, »Ne drede the nevere a del,

For it shal ben right as thow wylt desire.

So thrive I, this nyght shal I make it wel,

Or casten al the gruwel in the fyre.«

»Yit, blisful Venus, this nyght thow me enspire,«

Quod Troylus, »As wys as I the serve,

And evere bet and bet shal til I sterve.

 

And yf ich hadde, O Venus ful of myrthe,

Aspectes badde of Mars or of Saturne,

Or thow combest or let were in my byrthe,

Thy fader prey al thilke harm disturne

Of grace, and that I glad ayen may turne,

For love of hym thow lovedest yn the shawe –

I mene Adoon, that with the bor was slawe.

 

Jove ek, for the love of faire Europe,

The whiche in forme of bole awey thow fette,

Now help! O Mars, thow with thi blody cope,

For love of Cipris, thow me noght ne lette!

O Phebus, thenk whan Dane hireselven shette

Under the bark, and laurer wax for drede;

Yet for hire love, O help now at this nede!

 

Mercurie, for the love of Hierse ek,

For which Pallas was with Aglawros wroth,

Now help! And ek Diane, I the bysek

That this viage be not to the loth.

O fatal sustren, which er ony cloth

Me shapen was, my destene me sponne,

So helpeth to this werk that is bygonne.«

 

Quod Pandarus, »Thow wrecched mouses herte,

Artow agast so that she wol the byte?

Why, don this furred cloke above thi sherte,

And folwe me, for I wol have the wyte.

But byde, and lat me go byforn a lyte.«

And with that word he gan undon a trappe,

And Troylus he brought in by the lappe.

 

The sterne wynd so lowde gan to route

That no wight other noyse myghte here,

And they that layen at the dore withoute,

Ful sikerly they slepten al yfere.

And Pandarus, with a ful sobre chere,

Goth to the dore anoon withowten lette,

There as they laye, and softely it shette.

 

And as he come ayeynward prevely,

His nece awook and axed, »Who goth there?«

»My dere nece,« quod he, »it am I.

Ne wondreth not, ne have of it no fere.«

And ner he com and seyde hire yn hire ere,

»No word, for love of God, I yow byseche!

Lat no wight rysen and heren of oure speche.«

 

»What? Which wey be ye comen, bendiste?«

Quod she. »And how thus unwyst of hem alle?«

»Here at this secre trappe dore,« quod he.

Quod tho Criseyde, »Lat me som wight calle.«

»I, God forbede that it sholde falle,«

Quod Pandarus, »that ye swych folye wroughte –

They myghte demen thyng they nevere er thoughte.

 

It is nought good a slepyng hound to wake,

Ne yeve a wyght a cause to devyne.

Youre wommen slepen alle, I undertake,

So that for hem the hous men myghte myne,

And slepen wolen til the sonne shyne.

And whan my tale al brought is to an ende,

Unwist, right as I com, so wol I wende.

 

Now, nece myn, ye shul wel understonde,«

Quod he, »so as ye wommen demen alle,

That for to holde in love a man in honde,

And hym hire lef and dere herte calle,

And maken hym an howve above a calle –

I mene, as love another in this while –

She doth hireself a shame and hym a gyle.

 

Now, wherby that I telle yow al this:

Ye wot yourself as wel as ony wyght

How that youre love al fully graunted is

To Troylus, the worthieste kynght

On of this world, and therto trouthe yplight,

That but it were on hym along, ye nolde

Hym nevere falsen while ye lyven sholde.

 

Now stant it thus, that sith I fro yow wente,

This Troylus, right platly for to seyn,

Is thurgh a goter by a prevy wente

Into my chaumbre come in al this reyn,

Unwyst of every manere wyght, certeyn,

Save of myself, as wysly have I joye,

And by that feith I shal Pryam of Troye.

 

And he is come in swich peyne and distresse

That but he be al fully wod by this,

He sodeynly mot falle into wodnesse,

But yf God helpe – and cause whi is this.

He seyth hym told is of a frend of his

How that ye loven sholde on hatte Horaste,

For sorwe of which this nyght shal ben his laste.«

 

Criseyde, which that al this wonder herde,

Gan sodeynly aboute hire herte colde,

And with a syk she sorwfully answerde,

»Allas, I wende whoso tales tolde,

My dere herte wolde me not holde

So lyghtly fals! Allas, conseytes wronge,

What harm they don, for now lyve I to longe!

 

Horaste, allas, and falsen Troylus?

I knowe hym not, God helpe me so,« quod she.

»Allas, what wykked spirit tolde hym thus?

Now certes, em, tomorwe and I hym se,

I shal therof as fully excusen me

As evere dide womman, yf hym lyke.«

And with that word she gan ful sore syke.

 

»O God,« quod she, »so worldly selynesse,

Which clerkes callen fals felicite,

Ymedled is with many a bitternesse.

Ful angwysshous than is, God wot,« quod she,

»Condicioun of veyn prosperite.

For either joyes comen nought yfere,

Or elles no wight hath hem alwey here.

 

O brotel wele of mannes joye unstable,

With what wyght so thow be, or how thow pleye,

Either he wot that thow, joye, art muable,

Or wot it not; it mot ben on of tweye.

Now yf he wot it not, how may he seye

That he hath verray joye and selynesse,

That is of ignoraunce ay in derknesse?

 

Now yf he wot that joye is transitorie,

As every joye of worldly thyng mot fle,

Than every tyme he that hath in memorie,

The drede of lesyng maketh hym that he

May in no parfit selynesse be.

And yf to lese his joye he set a myte,

Than semeth it that joye is worth but lyte.

 

Wherfore I wol deffyne in this matere,

That trewely, for ought I kan espie,

Ther is no verray wele in this world here.

But O thow wykked serpent jalousye,

Thow mysbeleved and envyous folye,

Whi hastow mad Troylus to me untriste,

That nevere yet agylt hym that I wyste?«

 

Quod Pandarus, »Thus fallen is this cas –«

»Whi, uncle myn,« quod she, »who tolde hym this?

Whi doth my dere herte thus, allas?«

»Ye wot, ye, nece myn,« quod he, »what is.

I hope al shal be wel that is amys.

For ye may quenche al this yf that yow leste.

And doth right so, for I holde it the beste.«

 

»So shal I do tomorwe, ywys,« quod she,

»And God toforn, so that it shal suffise.«

»Tomorwe? Allas, that were a fayr!« quod he.

»Nay, nay, it may nat stonden yn this wyse.

For, nece myn, thus writen clerkes wyse,

That peril is with drecchyng in idrawe.

Nay, swyche abodes be nought worth an hawe.

 

Nece, alle thing hath tyme, I dar avowe;

For whan a chaumbre afyre is, or an halle,

More nede is it sodeynly to rescowe

Than to dispute and axe amonges alle

How this candele in the straw is falle.

A, bendiste, for al among that fare

The harm is don, and farewel feldefare.

 

And nece myn – ne take it not agref –

If that ye suffre hym al nyght in this wo,

God help me so, ye hadde hym nevere lef –

That dar I seyn, now there is but we two.

But wel I wot that ye wol nat do so;

Ye ben to wys to do so gret folye,

To putte his lyf al nyght in jupartie.«

 

»Hadde I hym nevere lef? By God, I wene

Ye hadde nevere thing so lief!« quod she.

»Now by my thryft,« quod he, »that shal be sene,

For syn ye make this ensaumple of me,

If ich al nyght wolde hym in sorwe se,

For al the tresour yn the town of Troye

I bidde God I nevere mote have joye.

 

Now loke thanne, if ye that ben his love

Shul putte al nyght his lyf in jupartie

For thing of nought, now by that God above,

Naught only this delay cometh of folye,

But of malis, if that I shal nought lye.

What, platly, and ye suffre hym in distresse,

Ye neyther bounte don ne gentilesse.«

 

Quod tho Criseyde, »Wole ye don o thing,

And ye therwith shal stynte al his disese?

Have here, and bereth hym this blewe ryng,

For there is nothing myghte hym bettre plese,

Save I myself, ne more his herte apese.

And sey my dere herte that his sorwe

Is causeles, that shal ben sene tomorwe.«

 

»A ryng?« quod he. »Ye, haselwodes shaken!

Ye, nece myn, that ryng moste han a ston

That myhte a dede man alyve maken,

And swych a ryng I trowe that ye have non.

Discrecioun out of youre hed is gon –

That fele I now,« quod he, »and that is routhe.

O tyme ylost, wel maystow coursen slouthe!

 

Wot ye not wel that noble and heigh corage

Ne sorweth not – ne stenteth ek – for lyte?

But yf a fol were in a jalous rage,

I nolde not sette at his sorwe a myte,

But feffe hym with a fewe wordes white

Another day, whan that I myghte hym fynde –

But this thing stont al in another kynde.

 

This is so gentil and so tendre of herte

That with his deth he wole his sorwes wreke.

For trusteth wel, how sore that hym smerte,

He wol to yow no jalous wordes speke.

And forthi, nece, er that his herte breke,

So speke youreself to him of this matere,

For with o word ye may his herte stere.

 

Now have I told what peril he is inne,

And his comyng unwyst is to every wyght.

Ne, parde, harm may ther be non, ne synne;

I wol myself be with yow al this nyght.

Ye knowe ek how it is youre owen knyght,

And that by right ye moste upon hym triste,

And I al prest to fecche hym whan yow liste.«

 

This accident so petous was to here,

And ek so lyke a soth at pryme face,

And Troylus hire knyght to hire so dere,

His preve comyng, and the siker place,

That, though that she dide hym as thanne a grace,

Considered alle thinges as they stode,

No wonder is, syn she dide al for gode.

 

Cryseyde answerde, »As wysly God at reste

My sowle brynge, as me is for hym wo!

And, em, ywys, fayn wolde I do the beste,

Yf that I hadde a grace to do so.

But whether that ye dwelle or for hym go,

I am, til God me bettre mynde sende,

At dulcarnon, right at my wittes ende.«

 

Quod Pandarus, »Ye, nece, wol ye here?

Dulcarnon called is ›flemyng of wrecches‹ –

It semeth hard, for wrecches nel hit lere

For verray slouthe or other wilful tacches;

This seyd by hem that ben not worth two facches.

But ye ben wys, and that we han on honde

Nis neither hard ne skylful to withstonde.«

 

»Thanne, em,« quod she, »doth herof as yow lyst.

But er he come I wil up first aryse,

And, for the love of God, syn al my trist

Is on yow two, and ye ben bothe wyse,

So wyrcheth now in so discret a wyse

That I honour may have, and he plesaunce;

For I am here al yn youre governaunce.«

 

»That is wel seyd,« quod he, »my nece deere.

Ther good thryft on that wyse gentil herte.

But liggeth stille, and taketh hym ryght here.

It nedeth not no ferther for hym sterte.

And eche of yow ese otheres sorwes smerte,

For love of God. And Venus, I the herye,

For soone, hope I, we shul ben alle merye.«

 

This Troylus ful sone on knes hym sette,

Ful sobrely, ryght be hire beddes hed,

And yn his beste wyse his lady grette.

But Lord, so she wax sodeynlyche red!

Ne though men sholden smyten of hire hed,

She kowde nought a word aryght out-brynge

So sodeynly, for his sodeyn comynge.

 

But Pandarus, that so wel koude fele

In everythyng, to pleye anoon bygan,

And seyde, »Nece, se how this lord kan knele!

Now, for youre trouthe, seth this gentil man!«

And with that word he for a quysshon ran,

And seyde, »Kneleth now, while that yow leste,

There God youre hertes brynge soone at reste.«

 

Kan I not seyn, for she bad hym not ryse,

If sorwe it put out of hire remembraunce,

Or elles if she tok it in the wyse

Of deuete, as for his observaunce;

But wel fynde I she dide hym this pleasaunce,

That she hym kyste, although she siked sore,

And bad hym sytte adown withowten more.

 

Quod Pandarus, »Now wol ye wel bygynne.

Now doth hym sitte, gode nece dere,

Upon youre beddes side al there withinne,

That eche of yow the bet may other here.«

And with that word he drow hym to the fyre,

And tok a lyght, and fond his contenaunce

As for to loke upon an old romaunce.

 

Criseyde, that was Troylus lady right,

And cler stod on a ground of sykernesse,

Al thoughte she hire servaunt and hire knyght

Ne sholde of right noon untrouthe in hire gesse,

Yet natheles, considered his distresse,

And that love is in cause of swych folye,

Thus to hym spak she of his jelousye:

 

»Lo, herte myn, as wolde the excellence

Of love ayeyns the which that no man may –

Ne oughte ek – goudly make resistence,

And ek bycause I felte wel and say

Youre grete trouthe and servyse every day,

And that yowre herte al myn was, soth to seyne,

This drof me first to rewe upon yowre peyne.

 

And youre goodnesse have I founde alwey yit,

Of which, my dere herte and al my knyght,

I thonke it yow as fer as I have wit,

Al kan I nought as muche as it were right;

And I emforth my konnyng and my myght

Have and ay shal, how sore that me smerte,

Ben to yow trewe and hol with al myn herte;

 

And dredles that shal be founde at preve.

But, herte myn, what al this is to seyne

Shal wel be told, so that ye yow not greve,

Though I to yow right on youreself compleyne.

For therwith mene I fynally the peyne

That halt youre herte and myn in hevynesse

Fully to slen, and every wrong redresse.

 

My goode myn, not I for-whi ne how

That jalousye, allas, that wikkede wyvere,

Thus causeles is cropen into yow,

The harm of which I wolde fayn delyvere.

Allas, that he, al hool or of hym slyvere,

Shuld have his refuyt in so digne a place,

Ther Jove soone out of youre herte hym race.

 

But O, thow Jove, O auctor of nature,

Is this an honour to thi deite,

That folk ungiltyf suffren hire injure,

And who that gyltyf is, al quyt goth he?

O were it leful for to pleyn on the,

That undeserved suffrest jalousie,

Of that I wolde upon the pleyne and crye!

 

Ek al my wo is this, that folk now usen

To seyn right thus, ›Ye, jalousye is love!‹

And wolde a busshel venym al excusen

For that o greyn of love is on it shove.

But that wot heighe God that sit above,

If it be likere love or hate or grame;

And after that it oughte bere his name.

 

But certeyn is, som manere jalousye

Is excusable more than som, iwys,

As whanne cause is; and som swych fantasye

With pite so wel repressed is

That it unnethe doth or seyth amys,

But goodly drynketh up al his distresse.

And that excuse I for the gentilesse.

 

And som so ful of furye is and despit

That it sourmounteth his repressioun.

But, herte myn, ye be not in that plyt,

That thanke I God, for which yowre passioun

I wol not calle it but illusioun

Of habundaunce of love and bysy cure,

That doth youre herte this disese endure,

 

Of which I am right sory, but not wroth.

But for my devoir and youre hertes reste,

Wherso yow lyste, by ordal or by oth,

By sort, or in what wyse so yow leste,

For love of God, lat preve it for the beste,

And yf that I be gyltyf, do me deye!

Allas, what myght I more do or seye?«

 

With that a fewe brighte terys newe

Owt of hire eyen fille, and thus she seyde,

»Now God, thow wost, in thought ne dede untrewe

To Troylus was nevere yet Criseyde.«

With that hire hed into the bed down she leyde,

And with the shete it wreygh, and sighed sore,

And held hire pes; not o word spak she more.

 

But now help God to quenchen al this sorwe –

So hope I that he shal, for he best may.

For I have seyn of a ful mysty morwe

Folwen ful ofte a merye someres day;

And after wynter foloweth grene May;

Men sen alday, and reden ek in storyes,

That after sharpe shoures ben victories.

 

This Troylus, whan he hire wordes herde,

Have ye no care, hym lyste not to slepe,

For it thought hym no strokes of a yerde

To here or sen Criseyde his lady wepe.

But wel he felte aboute his herte crepe,

For every teere which that Criseyde asterte,

The crampe of deth to streyne hym by the herte.

 

And in his mynde he gan the tyme acorse

That he cam there, and that he was born,

For now is wykke iturned unto worse,

And al the labour he hath don byforn,

He wend it lost; he thoughte he nas but lorn.

»O Pandarus,« thoughte he, »allas, thi wyle

Serveth of nought, so welaway the while.«

 

And therwithal he heng adown the hed,

And fil on knes, and sorwfully he sighte.

What myghte he seyn? He felte he nas but ded,

For wroth was she that shulde his sorwes lyghte.

But natheles, whenne that he speken myghte,

Than seyde he thus, »God wot that of this game,

Whan al is wyst, than am I not to blame.«

 

Therwith the sorwe so his herte shette

That from his eyen fil there not a tere,

And every spirit his vigour yn-knette,

So they astoned and oppressed were.

The felyng of his sorwe, or of his fere,

Or of ought elles, fled was out of towne,

And doun he fel al sodeynly aswowne.

 

This was no litel sorwe for to se –

But al was hust, and Pandare up as faste,

»O nece, pes, or we be lost,« quod he.

»Beth nought agast.« But certeyn, at the laste,

For this or that he into bedde hym caste,

And seyde, »O thef, is this a mannes herte?«

And of he rente al to his bare sherte,

 

And seyde, »Nece, but ye helpe us now,

Allas, youre owen Troylus is lorn.«

»Iwys, so wolde I and I wiste how,

Ful fayn,« quod she. »Allas that I was born!«

»Ye, nece, wole ye pullen out the thorn

That stiketh in his herte?« quod Pandare.

»Sey ›al foryeve,‹ and stynt is al this fare.«

 

»Ye, that to me,« quod she, »ful levere were

Than al the good the sonne aboute goth.«

And therwithal she swor hym in his ere,

»Iwis, my dere herte, I am nought wroth,

Have here my trouthe,« and many another oth.

»Now speke to me, for it am I, Cryseyde!«

But al for nought; yet myght he nought abreyde.

 

Therwith his pows and pawmes of his hondes

They gan to frote, and wete his temples tweyne;

And for to delyveren hym fro bittre bondes

She ofte hym kyste; and shortly for to seyne,

Hym to revoken she dide al hire peyne.

And at the laste, he gan his breth to drawe,

And of his swough sone after that adawe,

 

And bet gan mynde and reson to hym take.

But wonder sore he was abayst, iwys,

And with a syk, whan he gan bet awake,

He seyde, »O mercy, God, what thing is this?«

»Whi do ye with yowreselven thus amys?«

Quod tho Criseyde. »Is this a mannes game?

What, Troylus, wol ye do thus for shame?«

 

And therwithal hire arm over hym she leyde,

And al foryaf, and ofte tyme hym keste.

He thonked hire, and to hire spak and seyde

As fil to purpos for his hertes reste,

And she to that answerde hym as hire leste,

And with hire goodly wordes hym disporte

She gan, and ofte his sorwes to comforte.

 

Quod Pandarus, »For ought I kan espyen,

This lyght nor I ne serven here of nought.

Lyght is not good for syke folkes eyen!

And for the love of God, syn ye ben brought

In thus good plit, lat now non hevy thought

Ben hangynge in the hertes of yow tweye« –

And bar the candele to the chimeneye.

 

Soone after this, though it no nede were,

Whan she swyche othes as hire lyste devyse

Hadde of hym take, hire thoughte tho no fere,

Ne cause ek non to bidde hym thennes ryse.

Yet lesse thyng than othes may suffise

In many a cas, for every wyght, I gesse,

That loveth wel, meneth but gentilesse.

 

But in effect she wolde wite anoon

Of what man, and ek wher, and also why

He jalous was, syn there was cause non;

And ek the signe that he tok it by,

She bad hym that to telle hire bysily,

Or elles, certeyn, she bar hym on honde

That this was don of malys, hire to fonde.

 

Withouten more, shortly for to seyne,

He most obeye unto his lady heste;

And for the lasse harm, he moste feyne.

He seyde hire whanne she was at swyche a feste,

She myght on hym han loked at the leste –

Noot I not what, al dere ynow a rysshe,

As he that nedes most a cause fysshe.

 

And she answerde, »Swete, al were it so,

What harm was that, syn I noon yvel mene?

For by that God that bought us bothe two,

In alle thyng is myn entente clene.

Swyche argumentz ne ben not worth a bene.

Wol ye the chyldyssh jalous contrefete?

Now were it worthy that ye were ybete.«

 

Tho Troylus gan sorwfully to syke –

Lest she be wroth, hym thoughte his herte deyde –

And seyde, »Allas, upon my sorwes syke

Have mercy, swete herte myn Cryseyde!

And yf that in tho wordes that I seyde

Be ony wrong, I wol no more trespace.

Doth what yow lyst, I am al in youre grace.«

 

And she answerde, »Of gilt mysericorde.

That is to seyn that I foryeve al this.

And evere more on this nyght yow recorde,

And beth wel war ye do no more amys.«

»Nay, dere herte myn,« quod he, »iwys.«

»And now,« quod she, »that I have don yow smerte,

Foryeve it me, myn owene swete herte.«

 

This Troylus, with blysse of that supprised,

Put al in Goddes hand, as he that mente

Nothyng but wel, and sodeynly avysed

He hire in armes faste to hym hente.

And Pandarus with a ful good entente

Leyd hym to slepe, and seyde, »If ye ben wyse,

Swowneth not now, lest more folk aryse!«

 

What myght or may the sely larke seye

Whan that the sperhauk hath it in his fot?

I kan no more, but of thise ilke tweye,

To whom this tale sucre be or sot,

Though that I tarye a yer, somtyme I mot

After myn auctour tellen hire gladnesse,

As wel as I have told hire hevynesse.

 

Criseyde, which that felte hire thus itake,

As writen clerkes in hire bokes olde,

Right as an aspes lef she gan to quake

Whan she hym felte hire in his armes folde.

But Troylus, al hool of cares colde,

Gan thanken tho the blysful goddes sevene.

Thus sondry peynes bryngen folk to hevene.

 

This Troylus yn armes gan hire streyne,

And seyde, »O swete, as evere mot I gon,

Now be ye kaught, now is ther but we tweyne.

Now yeldeth yow, for other bote is non.«

To that Criseyde answerde thus anon,

»Ne hadde I er now, my swete herte dere,

Ben yold, ywys, I were now not here!«

 

O soth is seyd, that heled for to be

As of a fevre or other gret syknesse,

Men moste drynke, as men may ofte se,

Ful bittre drynke; and for to han gladnesse,

Men drynken ofte peyne and gret distresse –

I mene it here, as for this aventure,

That thorugh a peyne hath founden al his cure.

 

And now swetnesse semeth more swete

That bitternesse assayed was byforn,

For out of wo in blysse now they flete –

Non swych they felten sith that they were born.

Now is this bet than bothe two be lorn.

For love of God, take every womman hede

To werken thus, yf it come to the nede.

 

Criseyde, al quyt from every drede and tene,

As she that just cause hadde hym to tryste,

Made hym swych feste it joye was to sene,

Whan she his trowthe and clene entente wyste;

And as abowte a tre, with many a twyste,

Bytrent and wryth the soote wodebynde,

Gan eche of hem in armes other wynde.

 

And as the newe abayssed nyghtyngale,

That stynteth first whan she gynneth to synge,

Whan that she hereth any herde tale,

Or in the hegges ony wight sterynge,

And after siker doth hire voys out rynge,

Right so Criseyde, whan hire drede stente,

Opened hire herte and tolde hym hire entente.

 

And right as he that seth his deth yshapen,

And deye mot, in ought that he may gesse,

And sodeynly rescous doth hym escapen

And from his deth is brought in sykernesse,

For al this world, yn swych present gladnesse

Was Troylus, and hath his lady swete.

With worse hap God lat us nevere mete!

 

Hire armes smale, hire streyghte bak and softe,

Hire sydes longe, flesshly, smothe, and white,

He gan to stroke, and good thryft bad ful ofte

Hire snowysshe throte, hire brestes rounde and lyte.

Thus in this hevene he gan hym to delyte,

And therwithal a thowsand tyme hire kyste,

That what to don for joye unnethe he wyste.

 

Than seyde he thus, »O Love, O Charite,

Thi moder ek, Citherea the swete,

After thiself next heried be she –

Venus mene I, the wel-willy planete –

And next the, Imeneus, I the grete,

For nevere man was to yow goddes holde

As I, which ye han brought fro cares colde.

 

Benygne Love, thow holy bond of thynges,

Whoso wol grace and lyst the nought honouren,

Lo, his desir wol fle withouten wynges.

For noldestow of bounte hem socouren

That serven best and most alwey labouren,

Yet were al lost, that dar I wel seyn certes,

But yf thi grace passed oure desertes.

 

And for thow me, that lest kowde deserve

Of hem that noumbred ben unto thi grace,

Hast holpen, ther I lykly was to sterve,

And me bistowed in so heygh a place

That thilke boundes may no blysse pace,

I kan namore but laude and reverence

Be to thy bounte and thyn excellence!«

 

And therwithal Criseyde anoon he kyste,

Of which, certeyn, she felte no dishese.

And thus seyde he, »Now wolde God I wyste,

Myn herte swete, how I yow myght plese.

What man,« quod he, »was evere thus at ese

As I, on which the faireste and the beste

That evere I say deyneth hire herte reste?

 

Here may men se that mercy passeth ryght;

The experience of that is felt in me,

That am unworthi to so swete a wyght.

But herte myn, of youre benyngnite,

So thynketh, thowgh that I unworthi be,

Yet mot I nede amenden in som wyse,

Right thorugh the vertu of yowre heygh servyse.

 

And for the love of God, my lady dere,

Syn God hath wrought me for I shal yow serve –

As thus I mene, that ye wol be my stere,

To do me lyve, if that yow lyste, or sterve –

So techeth me how that I may deserve

Youre thank so that I thorugh myn ignoraunce

Ne do nothing that yow be displesaunce.

 

For certes, fresshe wommanliche wyf,

This dar I seye, that trouthe and diligence,

That shal ye fynden in me al my lyf;

Ne I wol nat, certeyn, breken youre defence;

And if I do, present or in absence,

For love of God, lat sle me with the dede,

If that it lyke unto youre wommanhede.«

 

»Iwys,« quod she, »myn owene hertes lyst,

My ground of ese, and al myn herte dere,

Gramercy, for on that is al my trist.

But lat us falle awey fro this matere,

For it suffisith this that seyd is here,

And at o word, withouten repentaunce,

Welcome, my knyght, my pes, my suffisaunce.«

 

Of hire delyt or joyes oon the leste

Were impossible to my wyt to seye;

But juggeth, ye that han ben at the feste

Of swych gladnesse, yf that hem lyste pleye.

I kan no more, but thus thise ilke tweye

That nyght, betwixen drede and sikernesse,

Felten in love the grete worthynesse.

 

O blysful nyght, of hem so longe ysought,

How blithe unto hem bothe two thow were!

Why nad I swych on with my soule ybought,

Ye, or the leeste joye that was there?

Awey, thow fowle daunger and thow fere,

And lat hem in this hevene blysse dwelle,

That is so heygh that al ne kan I telle.

 

But soth is, though I kan nat tellen al,

As kan myn auctour of his excellence,

Yet have I seyd, and God toforn, and shal

In everythyng the grete of his sentence;

And yf that ich, at Loves reverence,

Have ony word in eched for the beste,

Doth therwithal right as youreselven leste.

 

For myne wordes, here and every part,

I speke hem alle under correccioun

Of yow that felyng han in loves art,

And putte it al in youre discrecioun

T'encresse or maken dyminucioun

Of my langage, and that I yow byseche.

But now to purpos of my rather speche.

 

Thise ilke two, that ben in armes laft,

So loth to hem asonder gon it were,

That ech from other wenden ben byraft,

Or elles, lo, this was hir moste fere,

That al this thyng but nyce dremes nere;

For which ful ofte ech of hem seyde, »O swete,

Clippe ich yow thus, or elles I it mete?«

 

And Lord, so he gan goodly on hire se

That nevere his lok ne blente from hire face,

And seyde, »O dere herte, may it be

That it be soth that ye ben in this place?«

»Ye, herte myn, God thank I of his grace,«

Quod tho Criseyde, and therwithal hym kyste,

That where his spirit was for joye he nyste.

 

This Troylus ful ofte hire eyen two

Gan for to kysse, and seyde, »O eyen clere,

It weren ye that wroughte me swych wo,

Ye humble nettes of my lady dere.

Though there by mercy wreten yn youre chere,

God wot, the text ful hard is, soth, to fynde.

How koude ye withouten bond me bynde?«

 

Therwith he gan hire faste in armes take,

And wel an hundred tymes gan he syke –

Nought swyche sorwful sykes as men make

For wo, or elles whanne that folk ben syke,

But esy sykes swyche as ben to lyke,

That shewed his affeccion withinne;

Of swyche sikes koude he nought bilynne.

 

Sone after this they speke of sondry thynges,

As fil to purpos of this aventure,

And pleyinge entrechaungeden hire rynges,

Of which I kan nought tellen no scripture;

But wel I wot, a broche, gold and asure,

In whiche a ruby set was lyk an herte,

Criseyde hym yaf, and stak it on his sherte.

 

Lord, trowe ye a coveytous or a wrecche,

That blameth love and holt of it despit,

That of the pens that he kan mokre and krecche

Was evere yet yyeve hym swych delyt

As ys in love, in oo poynt in som plyt?

Nay, douteles, for also God me save,

So perfit joye may no nygard have.

 

They wol sey ›yis,‹ but, Lord, so that they lye,

Tho bysy wrecches ful of wo and drede!

They callen love a woodnesse or folye,

But it shal falle hem as I shal yow rede:

They shul forgo the white and ek the rede,

And leve in wo, there God yeve hem myschaunce,

And every lovere yn his trouthe avaunce.

 

As wolde God tho wrecches that dispise

Servyse of love hadde eerys also longe

As hadde Myda, ful of coveytise,

And therto drenken hadde as hoot and stronge

As Crassus dide for his affectis wronge,

To techen hem that they ben in the vice,

And loveres nought although they holde hem nyce.

 

Thise ilke two of whom that I yow seye,

Whan that hire hertes wel assured were,

Tho gonne they to speken and to pleye,

And ek rehercen how and whanne and where

They knewe hem first, and every wo and feere

That passed was; but al swych hevynesse,

I thank it God, was tourned to gladnesse.

 

And everemo, when that hem fille to speke

Of onything of swych a tyme agoon,

With kyssing al that tale sholde breke

And fallen in a newe joye anoon;

And deden al hire myght, syn they were oon,

For to recoveren blysse and ben at eyse,

And passed woo with joye contrepeyse.

 

Reson wol not that I speke of slep,

For it accordeth nought to my matere.

God wot, they tok of that ful lytel kep!

But lest this nyght, that was to hem so dere,

Ne sholde in veyn escape in no manere,

It was byset in joye and bysynesse

Of al that sowneth into gentilesse.

 

But whanne the kok, comune astrologer,

Gan on his brest to bete and after crowe,

And Lucifer, the dayes messager,

Gan for to ryse and out hire bemys throwe,

And estward ros (to hym that kowde it knowe)

Fortuna Major, that anoon Criseyde,

With herte sor, to Troylus thus seyde:

 

»Myn hertes lyf, my tryst, and my plesaunce,

That I was born, allas, what me is wo,

That day of us mot make desseveraunce.

For tyme it is to ryse and hens to go,

Or ellys I am lost for everemo.

O nyght, allas, whi nyltow over us hove

As longe as whanne Almena lay by Jove?

 

O blake nyght, as folk in bokes rede,

That shapen art by God this world to hide

At certeyn tymes wyth thi derke wede,

That under that men myghte in reste abyde,

Wel oughte bestes pleyne and folk the chide

That there as day wyth labour wolde us breste,

That thow thus flest, and deynest us nought reste.

 

Thow dost, allas, to shortly thyn office,

Thow rakle nyght, there God, maker of kynde,

The for thyn hast and thyn unkynde vice

So faste ay to oure hemyspere bynde

That neveremore under the ground thow wynde!

For now, for thow so hyest out of Troye,

Have I forgon thus hastely my joye.«

 

This Troylus, that with tho wordes felte,

As thoughte hym tho, for pitous distresse

The blody teerys from his herte melte,

As he that nevere yet swych hevynesse

Assayed hadde out of so gret gladnesse,

Gan therwithal Criseyde, his lady dere,

In armes streyne, and seyde in this manere:

 

»O cruel day, accusour of the joye

That nyght and love han stole and faste ywryen,

Acursed be thi comyng into Troye,

For every bore hath oon of thi bryghte eyen.

Envyous day, what lyst the so to spyen?

What hastow lost? Why sekestow this place?

Ther God thi lyght so quenche, for his grace!

 

Allas, what han these loveres the agilt,

Dispitous day? Thyn be the pyne of helle!

For many a lovere hastow shent, and wilt;

Thi pouryng in wol nowhere lat hem dwelle.

What profrestow thi light here for to selle?

Go selle it hem that smale selys graven;

We wol the nought; us nedeth no day haven.«

 

And ek the sonne, Tytan, gan he chyde,

And seyde, »O fol, wel may men the dispise,

That hast the Dawyng al nyght by thi syde,

And suffrest hire so soone up fro the ryse,

For to disesen loveres yn this wyse.

What, hold youre bed ther, thow and ek thi Morwe;

I bidde God so yeve yow bothe sorwe!«

 

Therwith ful sore he sighte, and thus he seyde,

»My lady right, and of my wele or wo

The welle and rote, O goodly myn Criseyde,

And shal I ryse, allas, and shal I go?

Now fele I that myn herte mot a-two.

For how sholde I an houre my lyf save,

Syn that with yow is al the lyf ich have?

 

What shal I don, for, certes, I not how,

Ne whanne, allas, I shal the tyme se

That yn this plit I may ben eft with yow?

And of my lyf, God wot how that shal be,

Syn that desir ryght now so brenneth me

That I am ded anoon but I retorne.

How shold I longe, allas, fro yow sojourne?

 

But natheles, myn owene lady bryght,

Yit were it so that I wiste outrely

That I, youre humble servant and youre knyght,

Were in youre herte iset so fermely

As ye in myn – the which thyng, trewely,

Me levere were than these worldes tweyne –

Yet sholde I bet enduren al my peyne.«

 

To that Cryseyde answerde right anoon,

And with a syk she seyde, »O herte dere,

The game, ywys, so ferforth now is gon

That first shal Phebus falle fro his spere,

And everich egle ben the dowves fere,

And every roche out of his place sterte,

Er Troylus out of Criseydes herte.

 

Ye ben so depe in-with myn herte grave,

That though I wolde it turne out of my thought,

As wysly verray God my soule save,

To dyen in the peyne, I kowde nowght.

And for the love of God that us hath wrought,

Lat in youre brayn noon other fantasye

So crepe that it cause me to dye.

 

And that ye me wolde han as faste in mynde

As I have yow, that wold I yow byseche;

And yf I wyste sothly that to fynde,

God myghte not a poynt my joyes eche.

But herte myn, withoute more speche,

Beth to me trewe, or elles were it routhe –

For I am thyn, by God and by my trouthe!

 

Beth glad, forthi, and lyve in sykernesse;

Thus seyde I nevere er this, ne shal to mo.

And yf to yow it were a gret gladnesse

To turne ayen soone after that ye go,

As fayn wolde I as ye that it were so,

As wysly God myn herte brynge at reste.«

And hym in armes toke and ofte keste.

 

Agayns his wil, syn it mot nedes be,

This Troylus up ros, and faste hym cledde,

And in his armes tok his lady fre

An hondred tyme, and on his wey hym spedde;

And with swyche voys as though his herte bledde,

He seyde, »Farewel, myn herte and dere swete,

There God us graunte sounde and soone to mete!«

 

To which no word for sorwe she answerde,

So sore gan his partyng hire destreyne.

And Troylus unto his palays ferde

As wobygon as she was, soth to seyne.

So hard hym wrong of sharp desir the peyne

For to ben eft there he was in plesaunce,

That it may nevere out of his remembraunce.

 

Retorned to his palais real soone,

He softe into his bedde gan for to slynke,

To slepe longe, as he was woned to done.

But al for nought; he may wel lygge and wynke,

But slep ne may ther in his herte synke

Thenkynge how she, for whom desir hym brende,

A thousandfold was worth more than he wende.

 

And in his thought gan up and doun to wynde

Hire wordes alle, and every countenaunce,

And fermely impressen yn his mynde

The leste poynt that to hym was plesaunce;

And verraylich of thilke remembraunce

Desir al newe hym brende, and lust to brede

Gan more than erst, and yet tok he non hede.

 

Criseyde also, right in the same wyse,

Of Troylus gan in hire herte shette

His worthinesse, his lust, his dedes wyse,

His gentilesse, and how she with hym mette,

Thonkynge Love he so wel hire bysette,

Desirying eft to have hire herte dere

In swych a plyt she dorste make hym chere.

 

Pandare, a-morwe which that comen was

Unto his nece and gan hire fayre grete,

Seyde, »Al this nyght so reyned it, allas,

That al my drede is that ye, nece swete,

Han litel layser had to slepe and mete.

Al nyght,« quod he, »hath reyn so do me wake,

That som of us, I trowe, hire hedes ake.«

 

And ner he come and seyde, »How stont it now,

This murye morwe? Nece, how kan ye fare?«

Criseyde answerde, »Nevere the bet for yow,

Fox that ye ben. God yeve youre herte care!

God help me so, ye caused al this fare,

Trow I,« quod she, »for alle youre wordes whyte.

O, whoso seth yow, he knoweth yow ful lite.«

 

With that she gan hire face for to wrye

With the shete, and wax for shame al red;

And Pandarus gan under for to prye,

And seyde, »Nece, yf that I shal be ded,

Have here a swerd and smyteth of myn hed!«

With that his arm al sodeynly he thriste

Under hire nekke, and at the laste hire kyste.

 

I passe al that which chargeth nought to seye.

What, God foryaf his deth, and she also

Foryaf, and with hire uncle gan to pleye,

For other cause was ther noon but so.

But of this thing right to the effect to go,

Whan tyme was, hom til hire hous she wente,

And Pandarus hath fully his entente.

 

Now torne we ayen to Troylus,

That resteles ful longe abedde lay,

And prevely sente after Pandarus,

To hym to com in al the haste he may.

He com anoon, nought onyes seyde he nay,

And Troylus ful sobrely he grette,

And doun upon his beddes syde hym sette.

 

This Troylus, with al th'affeccioun

Of frendes love that herte may devyse,

To Pandarus on knees fil adown,

And er that he wolde of the place aryse,

He gan hym thonken in his beste wyse

An hondred sithe, and gan the tyme blysse

That he was born to brynge hym fro distresse.

 

He seyde, »O frend, of frendes the alderbeste

That evere was, the sothe for to telle,

Thow hast in hevene ybrought my soule at reste

Fro Flegiton, the fery flood of helle,

That though I myght a thousand tymes selle

Upon a day my lyf in thy servise,

It myght nought a mote in that suffise.

 

The sonne, which that al the world may se,

Sawh nevere yet my lyf, that dar I leye,

So inly feyr and goodly as is she,

Whos I am al, and shal til that I deye.

And that I thus am hires, dar I seye

That thanked be the heighe worthynesse

Of Love, and ek thi kynde bysynesse.

 

Thus hastow me no lytel thyng yyeve,

For which to the obliged be for ay

My lyf. And whi? For thorugh thyn help I leve,

Or elles ded hadde I be many a day.«

And with that word doun in his bed he lay.

And Pandarus ful sobrely hym herde

Til al was seyd, and thanne he hym answerde:

 

»My dere frend, yf I have don for the

In ony cas, God wot, it is me lief,

And am as glad as man may of it be,

God help me so. But tak it not a-grief

That I shal seyn: bewar of this myschief,

That there as thow now brought art into thy blysse,

That thow thiself ne cause it nought to mysse.

 

For of Fortunes sharpe adversite

The worste kynde of infortune is this,

A man to have ben in prosperite,

And it remembren whan it passed is.

Thow art wys ynowh, forthi do nought amys;

Be not to rakel, though thou sitte warme,

For if thow be, certeyn, it wol the harme.

 

Thow art at ese, and hold the wel therinne.

For also seur as red is every fir,

As gret a craft is kepe wel as wynne.

Bridle alwey wel thi speche and thi desir,

For worldly joye halt not but by a wir.

That preveth wel it brest alday so ofte;

Forthi nede is to werke with it softe.«

 

Quod Troylus, »I hope, and God toforn,

My dere frend, that I shal so me bere

That in my gilt ther shal nothing be lorn,

Ne I nyl not rakle as for to greven hire.

It nedeth not this matere ofte stere,

For wistestow myn herte wel, Pandare,

God wot of this thow woldest litel care.«

 

Tho gan he telle hym of his glade nyght,

And wherof first his herte dredde, and how,

And seyde, »Frend, as I am trewe knyght,

And by that feyth I shal to God and yow,

I hadde it never half so hote as now;

And ay the more that desir me biteth,

To love hire best the more it me delyteth.

 

I not myself not wisly what it is,

But now I fele a newe qualite,

Ye, al another than I dede er this.«

Pandare answered, and seyde thus, that »He

That onys may in hevene blysse be,

He feleth other weyes, dar I leye,

Than thilke tyme he first herde of it seye.«

 

This is o word for al. This Troylus

Was nevere ful to speke of this matere,

And for to preysen unto Pandarus

The bounte of his righte lady dere,

And Pandarus to thanke and maken chere.

This tale was ay span-newe to bygynne

Til that the nyght departed hem atwynne.

 

Soone after this, for that Fortune it wolde,

Icomen was the blysful tyme swete

That Troylus was warned that he sholde,

There he was erst, Criseyde his lady mete,

For which he felt his herte in joye flete,

And feythfully gan alle the goddes herye.

And lat se now yf that he kan be merye.

 

And holden was the forme and al the wyse

Of hire commynge, and ek of his also,

As it was erst, whych nedeth nought devyse.

But playnly to the effect right for to go,

In joye and seurte Pandarus hem two

Abedde brought whan that hem bothe leste,

And thus thei ben in quyete and yn reste.

 

Nought nedeth it to yow, syn they ben met,

To axe at me yf that they blythe were.

For yf it erst was wel, tho was it bet

A thousandfold; this nedeth not enquere.

Agon was every sorwe and every fere,

And bothe, ywys, they hadde, and so they wende,

As muche joye as herte may comprende.

 

This is no litel thyng of for to seye,

This passeth every wyt for to devyse,

For eche of hem gan otheres lust obeye.

Felicite, which that thise clerkes wyse

Commenden so, ne may not here suffise.

This joye may not ywrete ben with inke;

This passeth al that herte may bythenke.

 

But cruel day, so welawey the stounde,

Gan for to aproche, as they by synes knewe,

For which hem thoughte felen dethes wounde.

So wo was hem that changen gan hire hewe,

And day they gonnen to dispise al newe,

Callyng it traytour, envyous, and worse,

And bitterly the dayes light they corse.

 

Quod Troilus, »Allas, now am I war

That Piros and tho swyfte stedes thre,

Which that drawen forth the sonnes char,

Han gon som bypath in despit of me.

That maketh it so soone day to be.

And for the sonne hym hasteth thus to ryse,

Ne shal I nevere don hym sacrifise.«

 

But nedes day departe hem moste soone,

And whanne hire speche don was and hire chere,

They twynne anoon, as they were woned to done,

And setten tyme of metyng eft yfere.

And many a nyght they wrought yn this manere.

And thus Fortune a tyme ledde in joye

Criseyde and ek this kynges sone of Troye.

 

In suffisaunce, in blisse, and in syngynges,

This Troylus gan al his lyf to lede.

He spendeth, justeth, maketh festeynynges,

He yeveth frely ofte, and chaungeth wede,

And held aboute hym alwey, out of drede,

A world of folk as kam hym wel of kynde,

The fresshest and the beste he koude fynde.

 

That swych a voys was of hym and a stevene

Thorughout the world, of honour and largesse,

That it up rong unto the yate of hevene.

And, as in love, he was in swych gladnesse,

That in his herte he demede as I gesse

That ther nys lovere in this world at ese

So wel as he; and thus gan love hym plese.

 

The goodlihede or beaute which that Kynde

In ony other lady hadde yset

Kan not the mountaunce of a knot unbynde

Aboute his herte of al Criseydes net.

He was so narwe ymasked and yknet,

That it undon on any manere syde,

That nyl not ben, for ought that may betide.

 

And by the hond ful ofte he wolde take

This Pandarus, and into garden lede,

And swych a feste and swych a proces make

Hym of Criseyde, and of hire womanhede,

And of hire beaute, that withouten drede

It was an hevene his wordes for to here;

And thanne he wolde synge in this manere:

 

»Love, that of erthe and se hath governaunce,

Love, that his hestes hath in hevenes hye,

Love, that with an holsom alliaunce

Halt peples joyned as hym lyst hem gye,

Love, that knetteth lawe of compaignye,

And couples doth in vertu for to dwelle,

Bynd this acord that I have told and telle.

 

That that the world with feyth, which that is stable,

Dyverseth so his stoundes concordynge,

That elementes that ben so discordable

Holden a bond perpetuely durynge,

That Phebus mote his rosy day forth brynge,

And that the mone hath lordshipe over the nyghtes –

Al this doth Love, ay heryed be his myghtes.

 

That that the se, that gredy is to flowen,

Constreyneth to a certeyn ende so

His flodes that so fiersly they ne growen

To drenchen erthe and al for everemo.

And yf that Love ought lat his bridel go,

Al that now loveth asondre sholde lepe,

And al were lost that Love halt now to-hepe.

 

So wolde God, that auctour is of Kynde,

That with his bond Love of his vertu liste

To cerclen hertes alle and faste bynde,

That from his bond no wight the weye out wyste.

And hertes colde, hem wolde I that he twyste

To make hem love, and that hem leste ay rewe

On hertes sore, and kep hem that ben trewe.«

 

In alle nedes for the townes werre

He was and ay the firste in armes dight,

And certaynly, but if that bokes erre,

Save Ector most ydrad of ony wight.

And this encres of hardinesse and myght

Cam hym of love, his ladyes thank to wynne,

That altered his spirit so withinne.

 

In tyme of trewe, on haukyng wolde he ride,

Or elles hunten bor, ber, or lyoun –

The smale bestes leet he gon bysyde.

And whan that he com rydynge into town,

Ful ofte his lady from hire wyndow down,

As freshe as fawkon comen out of muwe,

Ful redy was hym goodly to saluwe.

 

And most of love and vertu was his speche,

And in despit hadde alle wrecchednesse.

And douteles, no nede was hym byseche

To honouren hem that hadde worthynesse,

And esen hem that weren in distresse.

And glad was he yf any wyght wel ferde,

That lovere was, whan he it wyste or herde.

 

For soth to seyn, he lost held every wyght

But yf he were in Loves heyhe servyse –

I mene folk that oughte it ben of right.

And over al this, so wel koude he devyse

Of sentement – and in so unkouth wyse –

Al his aray, that every lovere thoughte

That al was wel, whatso he seyde or wroughte.

 

And though that he be come of blod royal,

Lyst hym of pride at no wyght for to chase.

Benygne he was to ech yn general,

For which he gat hym thank in every place.

Thus wolde Love – yheryed be his grace –

That pride, envye, ire, and avaryce

He gan to fle, and everich other vice.

 

Thow lady bryght, the doughter to Dyone,

Thy blynde and wynged sone ek, daun Cupide,

Ye sustren nyne ek that by Elycone

In hil Pernaso lysten for to abide,

That ye thus fer han deyned me to gyde –

I kan no more, but syn that ye wol wende,

Ye heryed ben for ay withouten ende.

 

Thorugh yow have I seyd fully in my song

Th'effect and joye of Troylus servyse,

Al be that there were som dishese among,

As to myn auctour listeth to devyse.

My thridde book now ende ich in this wyse,

And Troylus, in lust and in quiete,

Is with Criseyde, his owne herte swete.

 

Explicit liber tercius.

Incipit prohemium quarti libri.

 

But al to litel, weylaway the whyle,

Lasteth swych joye, ythonked be Fortune,

That semeth trewest whanne she wol bygyle,

And kan to foles so hire song entune,

That she hem hent and blent, traytour comune.

And whan a wyght is from hire whiel ythrowe,

Than laugheth she and maketh hym the mowe.

 

From Troylus she gan hire brighte face

Awey to writhe, and tok of hym noon hede,

But caste hym clene oute of his lady grace,

And on hire whiel she sette up Diomede;

For which ryght now myn herte gynneth blede,

And now my penne, allas, with which I write,

Quaketh for drede of that I moste endite.

 

For how Criseyde Troylus forsook,

Or at the leste how that she was unkynde,

Mot hennesforth ben matere of my book,

As writen folk thorugh which it is in mynde.

Allas, that they shulde evere cause fynde

To speke hire harm – and yf they on hire lye,

Ywys, hemself sholde han the vilonye.

 

O ye Herynes, Nyghtes doughtren thre,

That endeles compleygnen evere in pyne,

Megera, Alete, and ek Thesiphone,

Thow cruel Mars ek, fader to Quyryne,

This ilke ferthe book me helpeth fyne,

So that the losse of lyf and love yfere

Of Troylus be fully shewed here.

 

Incipit quartus liber.

 

Liggyng yn ost, as I have seyd er this,

The Grekys stronge aboute Troye town,

Byfel that whanne that Phebus shynyng is

Upon the brest of Hercules lyoun,

That Ector with many a bold baroun

Caste on a day with Grekes for to fighte,

As he was woned, to greve hem what he myghte.

 

Not I how longe or short it was bytwene

This purpos and that day they fighte mente,

But on a day, wel armed, bright and shene,

Ector and many a worthi wight out wente,

With spere yn honde and bygge bowes bente,

And in the berd, withouten lenger lette,

Hire fomen in the feld anon hem mette.

 

The longe day, with speres sharpe ygrounde,

With arwes, dartes, swerdes, maces felle,

They fyghte and bryngen hors and man to grounde,

And with hire axes out the braynes quelle.

But in the laste shour, soth for to telle,

The folk of Troye hemselven so mysledden

That with the worse at nyght homward they fledden.

 

At whiche day was taken Antenor,

Maugre Polydamas or Monesteo,

Santippe, Sarpedon, Polynestor,

Polyte, or eke the Trojian daun Rupheo,

And other lasse folk as Phebuseo;

So that for harm that day the folk of Troye

Dredden to lese a gret part of hire joye.

 

Of Pryamus was yeve at Grekes requeste

A tyme of trewe, and tho they gonnen trete.

Hire prisoners to chaungen, moste and leste,

And for the surplus yeven sommes grete.

This thing anoon was kouth in every strete,

Bothe in th'assege, in town, and everywhere.

And with the firste it com to Calkas ere.

 

Whan Calkas knew this tretys sholde holde,

In consistorie among the Grekes soone

He gan in thrynge forth with lordes olde,

And sette hym there as he was woned to done;

And with a chaunged face hem bad a bone,

For love of God, to don that reverence,

To stynte noyse and yeve hym audyence.

 

Thanne seyde he thus, »Lo, lordes myne, ich was

Troian, as it is knowen out of drede,

And, if that yow remembre, I am Calkas,

That alderfirst yaf comfort to youre nede

And tolde wel how that ye sholden spede.

For dredeles thorugh yow shal in a stounde

Ben Troye ybrend and bete doun to grounde.

 

And in what forme or in what manere wyse,

This town to shende and al youre lust to acheve,

Ye han er this wel herd it me devyse.

This knowe ye, my lordes, as I leve.

And for the Grekes weren me so leve,

I com myself, in my propre persone,

To teche in this how yow was best to done,

 

Havyng unto my tresour ne my rente

Right no resport to respect of youre ese.

Thus al my good I lefte and to yow wente,

Wenyng in this you, lordes, for to plese.

But al that losse ne doth me no dishese.

I vouchesaf, as wysly have I joye,

For you to lese al that I have in Troye,

 

Save of a doughter that I lafte, allas,

Slepynge at hom whanne out of Troye I sterte.

O sterne and cruwel fader that I was,

How myghte I have yn that so hard an herte?

Allas I ne hadde ybrought hire in hire sherte!

For sorwe of which I wol not lyve tomorwe

But yf ye lordes rewe upon my sorwe.

 

For by that cause I say no tyme er now

Hire to delyvere, ich holden have my pes,

But now or nevere, yif that it lyke yow,

I may hire have right sone, douteles.

O help and grace amonges al this pres!

Rewe on this olde caytyf in destresse,

Syn I for yow have al this hevynesse.

 

Ye have now kaught and fetered in preson

Troians ynowe; and yf youre wille be,

My chyld with on may have redempcion.

Now, for the love of God and of bounte,

On of so fele, allas, so yeve hym me!

What nede were it this preyere for to werne,

Syn ye shul bothe han folk and town as yerne?

 

On peril of my lyf, I shal not lye,

Appollo hath me told it feythfully;

I have ek founden be astronomye,

By sort, and by augurye ek, trewely;

And dar wel seye the tyme is faste by

That fir and flaumbe on al the toun shal sprede,

And thus shal Troye turne to asshen dede.

 

For certeyn, Phebus and Neptainus bothe,

That makeden the walles of the toun,

Ben with the folk of Troye alwey so wrothe

That thei wol brynge it to confusioun,

Right in despit of Kyng Lameadoun –

By cause he nolde payen hem here hire,

The town of Troye shal ben set on fire.«

 

Tellyng his tale alwey, this olde greye,

Humble in his speche and yn his lokyng eke,

The salte terys from his eyen tweye

Ful faste ronnen doun by eyther cheke.

So longe he gan of socour hem byseke

That for to hele hym of his sorwes sore,

They yaf hym Antenor withoute more.

 

But who was glad ynowh but Calkas tho?

And of this thing ful sone his nedes leyde

On hem that sholden for the tretis go,

And hem for Antenor ful ofte preyde

To bryngen hom Kyng Toas and Criseyde.

And whan Pryam his savegarde sente,

The ambassiatours to Troye streyght thei wente.

 

The cause ytold of hire comyng, the olde

Pryam the kyng ful soone in general

Let hereupon his parlement to holde,

Of which the effect rehersen yow I shal:

Th'embassadours ben answerd for fynal,

Th'eschaunge of prisoners and al this nede

Hem lyketh wel, and forth in they procede.

 

This Troylus was present in the place

Whan axed was for Antenor Criseyde,

For which ful soone chaungen gan his face

As he that with tho wordes wel neygh deyde.

But natheles he no word to it seyde,

Lest men sholde his affeccioun espye.

With mannes herte he gan his sorwes drye,

 

And ful of angwyssh and of grysly drede

Abod what lordes wolde unto it seye.

And yf they wolde graunte – as God forbede –

Th'eschaunge of hire, than thoughte he thynges tweye,

First how to save hire honour, and what weye

He myghte best th'eschaunge of hire withstonde.

Ful faste he cast how al this myghte stonde.

 

Love hym made al prest to don hire byde,

And rather dye than she sholde go;

But resoun seyde hym, on that other syde,

»Withoute assent of hire ne do not so,

Lest for thi werk she wolde be thi fo,

And seyn that thorugh thi medlyng is yblowe

Yowre bothere love there it was erst unknowe.«

 

For which he gan deliberen for the beste

That though the lordes wolde that she wente,

He wolde lat hem graunte what hem leste,

And telle his lady fyrst what that they mente;

And whanne that she hadde seyd hym hire entente,

Therafter wolde he werken also blyve,

Though al the world ayen it wolde stryve.

 

Ector, which that wel the Grekis herde,

For Antenor how they wolde han Criseyde,

Gan it withstonde, and sobrely answerde,

»Sires, she nys no presoner,« he seyde.

»I not on yow who that this charge leyde,

But on my part ye may eftsone hym telle

We usen here no wommen for to selle.«

 

The noyse of peple up stirte thanne at onys,

As breme as blase of straw yset on fyre;

For infortune it wolde, for the nonys,

They sholden hire confusioun desire.

»Ector,« quod they, »what gost may yow enspire

This womman thus to shilde, and don us lese

Daun Antenor? A wrong wey now ye chese!

 

That is so wys and ek so bold baroun,

And we han nede to folk, as men may se.

He is ek on the grettest of this town.

O Ector, lat tho fantasyes be!

O Kyng Pryam,« quod they, »thus seggen we,

That al oure voys is to forgon Criseyde.«

And to delyveren Antenor they preyde.

 

O Juvenal, lord, trewe is thi sentence,

That litel wyten folk what is to yerne,

That they ne fynde in hire desir offence,

For cloude of errour lat hem not descerne

What best is. And lo, here ensample as yerne:

This folk desiren now delyveraunce

Of Antenor, that brought hem to myschaunce.

 

For he was after traytour to the town

Of Troye – allas, they quyt hym out to rathe!

O nyce world, lo thy dyscressioun!

Criseyde, which that nevere dede hem skathe,

Shal now no lengere in hire blysse bathe;

But Antenor, he shal come hom to towne,

And she shal out – thus seyden here and howne.

 

For which delibered was by parlement

For Antenor to yelden up Criseyde,

And it pronounced by the president,

Althey that Ector ›nay‹ ful ofte preyede.

And fynaly, what wyght that it withseyde,

It was for nought; it moste ben and sholde,

For substaunce of the parlement it wolde.

 

Departed out of parlement echone,

This Troylus withoute wordes mo

Unto his chambre spede hym faste allone,

But yf it were a man of his or two

The which he bad out faste for to go

Bycause he wolde slepen, as he seyde;

And hastily upon his bed hym leyde.

 

And as yn wynter leves ben byraft,

Eche after other, til the tre be bare,

So that ther nys but bark and braunche ylaft,

Lyth Troylus, byraft of ech welfare,

Ibounden in the blake bark of care,

Disposed wod out of his wit to breyde,

So sore hym sat the chaungynge of Criseyde.

 

He rist hym up, and every dore he shette,

And wyndow ek, and tho this sorwful man

Upon his beddes side adoun hym sette,

Ful lyk a ded ymage, pale and wan.

And in his brest the heped wo bygan

Out brest, and he to werken yn this wyse

In his woodnesse, as I shal yow devyse.

 

Ryght as the wylde bole bygynneth sprynge,

Now her, now ther, idarted to the herte,

And of his deth roreth yn compleynynge,

Right so gan he aboute the chaumbre sterte,

Smytyng his brest ay with his festes smerte;

His hed to the wal, his body to the grounde

Ful ofte he swapte, himselven to confounde.

 

Hys eyen two for pite of his herte

Out stremeden as swyfte welles tweye.

The heyghe sobbes of his sorwes smerte

His speche hym rafte. Unnethes myghte he seye,

»O deth, allas, whi nyltow do me deye?

Acursed be the day which that Nature

Shop me to ben a lyves creature!«

 

But after, whan the furye and the rage,

Which that his herte twyste and faste threste,

By lengthe of tyme somwhat gan aswage,

Upon his bed he leyde hym down to reste.

But tho bygonne his terys more out breste,

That wonder is the body may suffise

To half this wo which that I yow devyse.

 

Thanne seyde he thus, »Fortune, allas the while!

What have I don? What have I thus agilt?

How myghtestow for reuthe me bygyle?

Is ther no grace, and shal I thus be spilt?

Shal thus Criseyde awey, for that thow wylt?

Allas, how maystow in thyn herte fynde

To ben to me thus cruwel and unkynde?

 

Have I the nought honoured al my lyve,

As thow wel wost, above the goddes alle?

Why wiltow me fro joye thus depryve?

O Troylus, what may men the now calle

But wrecche of wrecches, out of honour falle

Into myserie, yn which I wol bywayle

Criseyde, allas, til that the breth me fayle?

 

Allas, Fortune, yf that my lyf yn joye

Displesed hadde unto thi foule envye,

Why ne haddestow my fader, kyng of Troye,

Byraft the lyf, or don my bretheren deye,

Or slayn myself that thus compleyne and crye –

I, combre-world, that may of nothing serve,

But evere dye, and nevere fully sterve?

 

Yf that Criseyde allone were me laft,

Nought roughte I wheder thow woldest me stere!

And hire, allas, than hastow me byraft!

But everemore, lo, this is thi manere,

To reve a wyght that most is to hym dere,

To preve yn that thi gerful violence.

Thus am I lost; there helpeth no defence.

 

O verrey lord of love, O god, allas,

That knowest best myn herte and al my thought,

What shal my sorwful lyf don in this cas,

Yf I forgo that I so dere have bought?

Syn ye Cryseyde and me han fully brought

Into youre grace, and bothe oure hertes seled,

How may ye suffre, allas, it be repeled?

 

What may I don? I shal whil I may dure,

On lyve in torment and yn cruwel peyne,

This infortune of this disaventure,

Allone as I was born, ywys, compleyne;

Ne nevere wyl I seen it shyne or reyne,

But ende I wil, as Edippe, yn derknesse

My sorwful lyf, and dyen in dystresse.

 

O wery goost that errest to and fro,

Why nyltow fle out of the wofulleste

Body that evere myghte on grounde go?

O soule, lurkynge in this wo, unneste,

Fle forth out of myn herte and lat it breste,

And folowe alwey Criseyde, thi lady dere.

Thi righte place is now no lenger here.

 

O wofulle eyen two, syn youre desport

Was al to seen Criseydes eyen bryght,

What shal ye don but for my discomfort

Stonden for nought, and wepen out youre sight,

Syn she is queynt that wont was yow to light?

In vayn fro this forth have ich eyen tweye

Yformed, syn youre vertu is aweye.

 

O my Criseyde, O lady sovereyne

Of thilke woful soule that thus crieth,

Who shal now yeven comfort to the peyne?

Allas, no wight; but whan myn herte dyeth,

My spirit, which that so unto yow hyeth,

Receyve in gre, for that shal ay yow serve;

Forthi no fors is, though the body sterve.

 

O ye loveres, that heyhe upon the whiel

Ben set of Fortune, yn good aventure,

God leve that ye fynde ay love of stel,

And longe mot youre lyf yn joye endure!

But whanne ye comen by my sepulture,

Remembreth that youre felawe resteth there –

For I loved ek, though ich unworthi were.

 

O old, unholsom, and myslyved man,

Calkas I mene, allas, what eyleth the

To ben a Grek syn thou art born Troian?

O Calkas, which that wilt my bane be,

In cursed tyme was thow born for me!

As wolde blisful Jove for his joye

That I the hadde where as I wolde in Troye!«

 

A thousand sykes hottere than the glede

Out of his brest eche after other wente,

Meddled with pleyntes new his wo to fede,

For which his woful terys nevere stente.

And shortly, so his peynes hym torente

And wex so mat that joye nor penaunce

He feleth noon, but lyth forth in a traunce.

 

Pandare, which that in the parlement

Hadde herd what every lord and burgeys seyde,

And how ful graunted was by on assent

For Antenor to yelden so Criseyde,

Gan wel neygh wod out of his wit to breyde,

So that for wo he nyste what he mente,

But in a res to Troylus he wente.

 

A certeyn knyght that for the tyme kepte

The chaumbre door undede it hym anoon;

And Pandare that ful tendreliche wepte

Into the derke chambre, as stille as ony ston,

Toward the bed gan softely to gon,

So confus that he nyste what to seye;

For verray wo his wit was neigh aweye.

 

And with his chere and lokyng al totorn

For sorwe of this, and with his armes folden,

He stod this woful Troylus byforn,

And on his pitous face he gan byholden.

But Lord, so ofte gan his herte colden,

Seyng his frend in wo, whose hevynesse

His herte slow, as thought hym, for distresse.

 

This woful wight, this Troylus, that felte

His frend Pandare ycomen hym to se,

Gan as the snow ayen the sonne melte,

For whych this sorwful Pandare of pyte

Gan for to wepe as tendrelyche as he,

And specheles thus ben this ilke tweye,

That neyther myghte o word for sorwe seye.

 

But at the laste this woful Troylus,

Ney ded for smert, gan bresten out to rore,

And with a sorwful noyse he seyde thus,

Among his sobbes and his sikes sore,

»Lo, Pandare, I am ded withouten more.

Hastow nought herd at parlement,« he seyde,

»For Antenor how lost is my Criseyde?«

 

This Pandarus, ful dede and pale of hewe,

Ful pytously answerde and seyde, »Yis,

As wysly were it fals as it is trewe,

That I have herd and wot al how it is.

O mercy God, who wolde have trowed this?

Who wolde have wend that yn so lytel a throwe

Fortune oure joye wolde han overthrowe?

 

For yn this world there is no creature,

As to my dom, that ever saw ruyne

Straunger than this, thorugh cas or aventure.

But who may al eschewe or al devyne?

Swych is this world! Forthi I thus defyne:

Ne trust no wyght to fynden in Fortune

Ay proprete – hire yeftes ben comune.

 

But tel me this: whi thou art now so mad

To sorwen thus? Whi listow in this wyse,

Syn thi desir al holly hastow had,

So that by right it oughte ynow suffise?

But I, that nevere felte in my servyse

A frendly chere, or lokyng of an eye,

Lat me thus wepe and wailen til I dye.

 

And over al this, as thow wel wost thiselve,

This town is ful of ladyes al aboute;

And, to my dom, fairer than swyche twelve

As evere she was shal I fynde yn som route,

Ye oon or two, withouten any doute.

Forthi be glad, myn owen dere brother.

If she be lost, we shul recovere another.

 

What, God forbede alwey that ech plesaunce

In o thyng were and in noon other wyght.

Yf oon kan synge, another kan wel daunce;

Yf this be goodly, she is glad and lyght;

And this is fayr, and that kan good aright.

Ech for his vertu holden is for dere,

Bothe heroner and faukoun for ryvere.

 

And ek, as writ Zanzis that was ful wys,

The newe love out chaceth ofte the olde,

And upon newe cas lyth newe avys.

Thenk ek, thi lif to saven thow art holde.

Swych fyr by proces shal of kynde colde;

For syn it is but casuel plesaunce,

Som cas shal putte it out of remembraunce.

 

For also seur as day cometh after nyght,

The newe love, labour, or other wo,

Or ellys selde seynge of a wyght,

Don olde affecciouns al overgo.

And for thi part, thow shalt have one of tho

To abrigge with thi bittre peynes smerte;

Absence of hire shal dryve hire out of herte.«

 

Thise wordes seyde he for the nones alle,

To helpe his frend lest he for sorwe deyde.

For douteles, to don his wo to falle,

He roughte nought what unthryft that he seyde.

But Troylus, that neigh for sorwe deyde,

Tok litel hed of al that evere he mente;

Oon eere it herde, at the other out it wente.

 

But at the laste he answerde and seyde, »Frend,

This lechecraft, or heled thus to be,

Were wel sittyng if that I were a fend –

To traysen hire that trewe is unto me.

I pray to God lat this consayl nevere the,

But do me rathere anon sterve right here,

Er I thus do as thow me woldest lere.

 

She that I serve, ywys, what so thow seye,

To whom myn herte enhabyt is by right,

Shal han me holly hires til that I deye.

For, Pandarus, syn I have trouthe hire hight,

I wol nat ben untrewe for no wyght,

But as hire man I wole ay lyve and sterve,

And nevere other creature serve.

 

And ther thow seyst thow shalt as faire fynde

As she, lat be. Make no comparysoun

To creature yformed here by kynde.

O leve Pandare, in conclusion,

I wol nat ben of thyn opynyon

Towchyng al this. For whiche I the byseche,

So hold thi pes; thow slest me with thi speche!

 

Thow biddest me I sholde love another

Al fresshly newe, and lat Criseyde go.

It lith nat in my power, leve brother;

And though I myght, I wolde not do so.

But kanstow pleyen raket, to and fro,

Nettle in, dokke out, now this, now that, Pandare?

Now fowle falle hire that for thi wo hath care!

 

Thow farest ek by me, thow Pandarus,

As he that whan a wyght is wobygon,

He cometh to hym a pas and seyth right thus,

›Thenk not on smert, and thow shalt fele noon.‹

Thow most me first transmewen in a ston,

And reve me my passiones alle,

Er thow so lightly do my wo to falle.

 

The deth may wel out of my brest departe

The lyf, so longe may this sorwe myne;

But fro my sowle shal Criseydes darte

Out neveremo. But down with Proserpyne,

Whan I am ded, I wol go wone in pyne,

And ther I wol eternally compleyne

My wo, and how that twynned be we tweyne.

 

Thow hast here mad an argument for fyn,

How that it sholde a lasse peyne be

Criseyde to forgon for she was myn

And lyved in ese and yn felicite.

Whi gabbestow that seydest thus to me,

That ›hym is wors that is fro wele ythrowe,

Than he hadde erst non of that wele yknowe?‹

 

But tel me now, syn that the thenketh so lyght

To chaungen so in love ay to and fro,

Whi hastow not don bysyly thi myght

To chaungen hire that doth the al thi wo?

Why neltow lete hire fro thyn herte go?

Whi neltow love another lady swete,

That may thin herte setten in quyete?

 

If thow hast had in love ay yet myschaunce,

And kanst it not out of thyn herte dryve,

I that levede yn lust and in plesaunce

With hire as muche as creature on lyve,

How sholde I that foryete, and that so blyve?

O, where hastow ben hid so longe in muwe,

That kanst so wel and formaly arguwe?

 

Nay, God wot, nought worth is al thi red.

For which, for what that evere may byfalle,

Withouten wordes mo, I wol be ded.

O deth, that endere art of sorwes alle,

Com now, syn I so ofte after the calle;

For sely is that deth, soth for to seyne,

That, ofte ycleped, cometh and endeth peyne.

 

Wel wot I, whil my lyf was in quyete,

Er thow me slowe, I wolde have yeven hire;

But now thi comynge is to me so swete

That in this world I nothing so desire.

O deth, syn with this sorwe I am afyre,

Thou other do me anoon yn teris drenche,

Or with thi colde strok myn hete quenche.

 

Syn that thou sleest so fele in sondry wyse,

Ayens hire wil, unpreyed, day and nyght,

Do me at my requeste this servise:

Delyvere now the world, so dostow right,

Of me that am the wofulleste wyght

That evere was, for tyme is that I sterve,

Syn in this world of right nought may I serve.«

 

This Troylus in teris gan distille,

As licour out of a lambyc ful faste.

And Pandarus gan holde his tunge stille,

And to the ground his eyen doun he caste.

But natheles, thus thought he at the laste,

»What, parde, rather than my felawe deye,

Yet shal I somwhat more unto hym seye.«

 

And seyde, »Frend, syn thow hast swych distresse,

And syn thee list myn argumentes blame,

Why nylt thiself helpen don redresse,

And with thy manhod letten al this grame?

To ravysshe hire ne kanstow not? For shame!

And other lat hire out of towne fare,

Or hold hire stille, and leve thi nyce fare.

 

Artow in Troye, and hast noon hardiment

To take a womman which that loveth the,

And wolde hireselven ben of thyn assent?

Now is nat this a nyce vanyte?

Rys up anoon, and lat this wepyng be,

And kyth thow art a man, for yn this owre

I wil be ded or she shal bleven oure.«

 

To this answerde hym Troylus ful softe,

And seyde, »Parde, leve brother dere,

Al this have I myself yet thought ful ofte,

And more thyng than thow devysest here.

But whi this thyng is laft thow shalt wel here,

And whan thow me hast yeve an audience,

Therafter maystow telle al thi sentence.

 

Fyrst, syn thow wost this town hath al this werre

For ravysshyng of womman so by myght,

It sholde not be suffred me to erre,

As it stant now, ne don so gret unright.

I sholde han also blame of every wyght

My fadres graunt yf that I so withstode,

Syn she is chaunged for the townes goode.

 

I have ek thought, so it were hire assent,

To axe hire at my fader, of his grace;

Than thenke I this were hire accusement,

Syn wel I wot I may hire nought purchace.

For syn my fader in so heigh a place

As parlement hath hire eschaunge enseled,

He nyl for me his lettre be repeled.

 

Yet drede I moost hire herte to pertourbe

With violence, yf I do swych a game.

For yf I wolde it openly distourbe,

It moste ben disclaundre to hire name,

And me were levere ded than hire defame –

As nolde God but yf I sholde have

Hire honour levere than my lyf to save!

 

Thus am I lost, for ought that I kan se.

For certeyn is, syn that I am hire knyght,

I moste hire honour levere han than me

In every cas, as lovere ought of right.

Thus am I with desir and reson twyght:

Desir for to destourben hire me redeth,

And reson nyl not, so myn herte dredeth.«

 

Thus wepyng that he koude nevere cesse,

He seyde, »Allas, how shal I, wrecche, fare?

For wel fele I alwey my love encresse,

And hope is lasse and lasse alway, Pandare.

Encressen ek the causes of my care.

So welawey, whi nyl myn herte breste?

For as in love ther is but litel reste.«

 

Pandare answerde, »Frend, thow mayst, for me,

Don as the list; but hadde ich it so hote,

And thyn estat, she sholde go with me,

Though al this town criede on this thyng by note.

I nolde sette at al that noyse a grote.

For when men han wel cried, than wol they rowne –

A wonder last but nyne nyght nevere yn towne.

 

Devyne not in reson ay so depe

Ne curteysly, but help thiself anoon.

Bet is that othere than thiselven wepe,

And namly syn ye two ben al oon.

Rys up, for by myn hed she shal not goon!

And rather be in blame a lite yfounde

Than sterve here as a gnat, withowten wounde.

 

It is no shame unto yow, ne no vice,

Hire to withholden that ye loveth most.

Peraunter, she myghte holden the for nyce

To late hire go thus unto the Greke ost.

Thenk ek Fortune, as wel thiselven wost,

Helpeth hardy man to his enprise,

And weyveth wrecches for hire cowardise.

 

And though thi lady wolde a lite hire greve,

Thow shalt thi pes ful wel hereafter make,

But as for me, certeyn, I kan not leve

That she wolde it as now for yvel take.

Whi sholde thanne of fered thyn herte quake?

Thenk ek how Parys hath, that is thi brother,

A love; and whi shaltow nat have another?

 

And Troylus, o thyng I dar the swere,

That if Criseyde, whiche that is thi lef,

Now loveth the as wel as thow dost hire,

God helpe me so, she nyl not take a-gref,

Theigh thou do bote anoon in this myschef.

And yf she wilneth fro the for to passe,

Thanne is she fals; so love hire wel the lasse.

 

Forthi tak herte, and thenk right as a knyght,

Thorugh love is broken alday every lawe.

Kith now somwhat thi corage and thi myght,

Have mercy on thiself for ony awe.

Lat nat this wrecched wo thyn herte gnawe,

But manly set the world on sixe and sevene,

And yf thow deye a martir, go to hevene.

 

I wol myself ben with the at this dede,

Theygh ich and al my kyn upon a stounde

Shulle in a strete as dogges liggen dede,

Thorugh-girt with many a wyd and blody wounde.

In every cas I wol a frend be founde.

And yf the lyst here sterven as a wrecche,

Adieu – the devel spede hym that it recche.«

 

This Troylus gan with tho wordes quyken,

And seyde, »Frend, graunt mercy, ich assente.

But certeynly thow mayst not me so priken,

Ne peyne noon ne may me so tormente,

That for no cas it is not myn entente,

At shorte wordes, though I dyen sholde,

To ravysshen hire but yf hireself it wolde.«

 

»Why, so mene I,« quod Pandarus, »al this day.

But telle me thanne, hastow hire wil assayed,

That sorwest thus?« And he answerde hym, »Nay.«

»Wherof artow,« quod Pandare, »than amayed,

That nost not that she wol ben evele apayed

To ravysshen hire, syn thow hast not ben there,

But if that Jove told it yn thyn eere?

 

Forthi rys up as nought ne were, anoon,

And wassh thi face, and to the kyng thow wende,

Or he may wondren whider thow art goon.

Thow most with wysdom hym and othere blende,

Or, upon cas, he may after the sende,

Er thow be war. And shortly, brother dere,

Be glad, and lat me werke in this matere.

 

For I shal shappe it so that sikerly

Thow shalt this nyght somtyme in som manere

Com speke with thi lady prevely,

And by hire wordes ek, and by hire chere,

Thow shalt ful sone aparceyve and wel here

Al hire entente, and in this cas the beste.

And fare now wel, for in this point I reste.«

 

The swyfte Fame, which that false thynges

Egal reporteth lyk the thynges trewe,

Was thorughout Troye yfled with preste wynges

Fro man to man and made this tale al newe,

How Calkas doughter with hire brighte hewe,

At parlement, withoute wordes more,

Igraunted was yn chaunge of Antenore.

 

The whiche tale anoon-right as Criseyde

Had herd, she which that of hire fader roughte,

As in this cas, right nought, ne whanne he deyde,

Ful bysily to Juppiter bysoughte

Yeve hym myschaunce that this tretis broughte.

But shortly, lest this tales sothe were,

She dorste at no wyght asken it for fere,

 

As she that hadde hire herte and al hire mynde

On Troilus yset so wonder faste

That al the world ne koude hire love unbynde,

Ne Troylus out of hire herte caste –

She wol ben his, whil that hire lyf may laste.

And thus she brenneth bothe in love and drede,

So that she nyste what was best to rede.

 

But as men sen in towne and al aboute

That wommen usen frendes to visite,

So to Criseyde of wommen come a rowte,

For pitous joye, and wenden hire delite.

And with hire tales, dere ynowh a myte,

These wommen, whiche that yn the cite dwelle,

Thei sette hem doun and seyde as I shal telle.

 

Quod first that oon, »I am glad, trewely,

By cause of yow, that ye shal youre fader se.«

Another seyde, »Iwys, so am not I,

For al to litel hath she with us be.«

Quod tho the thridde, »I hope, ywys, that she

Shal bryngen us the pes on every side,

That whanne she gooth, Almyghty God hire gide.«

 

Tho wordes and tho wommanysshe thynges,

She herd hem ryght as though she thennes were,

For God it wot, hire herte on other thing is.

Although the body sat among hem there,

Hire advertence is alwey ellyswhere,

For Troylus ful faste hire soule soughte.

Withouten word, alwey on hym she thoughte.

 

This wommen, that thus wenden hire to plese,

Aboute nought gonne alle hire tales spende.

Swych vanite ne kan don hire non ese,

As she that al this menewhile brende

Of other passioun than that they wende,

So that she felte almost hire herte deye

For wo and wery of that companye.

 

For which no lenger myghte she restreyne

Hire teeris, so they gonnen up to welle,

That yaven signes of the bittre peyne

In which hir spirit was, and moste dwelle,

Remembryng hire fro heven into which helle

She fallen was syn she forgoth the syghte

Of Troylus; and sorwfully she sighte.

 

And thilke fooles sittynge hire aboute

Wenden that she wepte and syked sore

By cause that she sholde out of that route

Departe, and nevere pleye with hem more.

And they that hadde yknowen hire of yore

Seygh hire so wepe and thoughte it kyndenesse,

And eche of hem wepte eke for hire distresse.

 

And bisily they gonnen hire comforten

Of thing, God wot, on which she litel thoughte,

And with hire tales wenden hire disporten,

And to be glad they often hire bysoughte.

But swich an ese therwith they hire wroughte,

Right as a man is esed for to fele

For ache of hed to clawen hym on his hele!

 

But after al this nyce vanyte

They tok hire leve and hom they wenten alle.

Cryseyde, ful of sorwful pite,

Into hire chaumbre up went out of the halle,

And on hire bed she gan for ded to falle,

In purpos nevere thennes for to ryse.

And thus she wroughte as I shal yow devyse.

 

Hire ownded heer that sonnyssh was of hewe

She rente, and ek hire fyngres longe and smale

She wrong ful ofte, and bad God on hire rewe,

And with the deth to don bote on hire bale.

Hire hewe, whilom bryght that tho was pale,

Bar witnesse of hire wo and hire constreynte.

And thus she spak, sobbynge in hire compleynte:

 

»Allas,« quod she, »out of this regioun

I, woful wrecche and infortuned wight,

And born in corsed constellacioun,

Mot gon, and thus departen fro my knyght.

Wo worth, allas, that ilke dayes lyght

On which I saw hym first with eyen tweyne,

That causeth me, and ich hym, al this peyne!«

 

Therwith the terys from hire eighen two

Doun fille, as shour in Aperill ful swythe.

Hire white brest she bet, and for the wo

After the deth she cried a thousand sithe,

Syn he that wont hire wo was for to lythe

She mot forgon; for which disaventure

She held hireself a forlost creature.

 

She seyde, »How shal he don, and ich also?

How sholde I lyve, yf that I from hym twynne?

O dere herte ek, that I love so,

Who shal that sorwe sleen that ye ben inne?

O Calkas, fader, thyn be al this synne!

O moder myn, that cleped were Argyve,

Wo worth that day that thow me bere on lyve!

 

To what fyn sholde I lyve and sorwen thus?

How sholde a fyssh withoute water dure?

What is Criseyde worth, from Troylus?

How sholde a plaunte or lyves creature

Lyve withouten his kynde noriture?

For which ful oft a byword here I seye,

That ›roteles mot grene sone deye.‹

 

I shal don thus, syn neyther swerd ne darte

Dar I noon handle for the cruweltee:

That ilke day that I from yow departe,

If sorwe of that nyl not my bane be,

Than shal no mete or drynke come in me

Til I my soule out of my breste unshethe;

And thus myselven wil I don to dethe.

 

And, Troylus, my clothes everychon

Shul blake ben in tokenyng, herte swete,

That I am as out of this world agon,

That wont was yow to setten in quiete.

And of myn ordre, ay til deth me mete,

The observance evere, yn youre absence,

Shal sorwe ben, compleynte, and abstinence.

 

Myn herte and ek the woful gost therinne

Biquethe I with youre spirit to compleyne

Eternally, for they shul nevere twynne.

For though in erthe ytwynned be we tweyne,

Yet in the feld of pite out of peyne,

That hight Elysos, shul we ben yfere,

As Orpheus with Erudice his fere.

 

Thus, herte myn, for Antenor, allas,

I soone shal be chaunged, as I wene.

But how shul ye don in this sorwful cas?

How shal youre tendre herte this sustene?

But, herte myn, foryete this sorwe and tene,

And me also; for sothly for to seye,

So ye wel fare, I recche not to deye.«

 

How myghte it evere yred ben or ysonge

The pleynte that she made in hire distresse,

I not. But as for me, my litel tonge,

If I discreven wolde hire hevynesse,

It sholde make hire sorwe seme lesse

Than that it was, and chyldisshly deface

Hire heyghe compleynte, and therfore ich it pace.

 

Pandare, which that sent from Troylus

Was to Criseyde – as ye han herd devyse

That for the beste it was acorded thus,

And he ful glad to don hym that servise –

Unto Criseyde in a ful secree wyse,

Ther as she lay in torment and in rage,

Corn hire to telle al hoolly his message,

 

And fond that she hireselven gan to trete

Ful pitously, for with hire salte terys

Hire brest, hire face, ybathed was ful wete;

The myghty tresses of hire sonnysshe herys

Unbroyden hangen al aboute hire eris,

Which yaf hym verray signal of martire

Of deth, which that hire herte gan desire.

 

Whan she hym saw, she gan for sorwe anoon

Hire tery face atwixe hire armes hyde,

For which this Pandare is so wobygon

That in the hous he myghte unnethe abyde,

As he that pyte felte on every syde.

For yf Criseyde hadde erst compleyned sore,

Tho gan she pleyne a thousand tymes more.

 

And in hire aspre pleynt thus she seyde,

»Pandare first of joyes mo than two

Was cause causyng unto me, Criseyde,

That now transmewed ben in cruel wo.

Wher shal I seye to yow welcom or no,

That alderferst me brought into servise

Of love, allas, that endeth in this wyse?

 

Endeth thanne love in wo? Ye, or men lieth!

And alle worldly blysse, as thenketh me.

The ende of blisse ay sorwe it occupieth;

And who that troweth not that it so be,

Lat hym upon me, woful wrecche, yse,

That myself hate and ay my birthe accorse,

Felynge alwey fro wikke I go to worse.

 

Whoso me seth, he seth sorwe al atonys,

Peyne, torment, pleynte, wo, and distresse.

Out of my woful body harm ther non is,

As angwyssh, langour, cruel bitternesse,

Anoy, smert, drede, fury, and ek siknesse.

I trowe, iwys, from hevene teris reyne

For pite of myn aspre and cruwel peyne.«

 

»And thow, my suster, ful of discomfort,«

Quod Pandarus, »what thynkestow to do?

Whi ne hastow to thiselven som resport?

Whi woltow thus thiselve, allas, fordo?

Lef al this werk, and take now hede to

That I shal seyn, and herkene of good entente

This which by me thi Troylus the sente.«

 

Tornede hire tho Criseyde, a wo makynge

So gret that it a deth was for to se.

»Allas,« quod she, »what wordes may ye brynge?

What wold my dere herte seyn to me,

Which that I drede nevere mo to se?

Wol he han pleynte or terys er I wende?

I have ynowe yf he therafter sende!«

 

She was right swych to sen in hire visage

As is that wight that men on bere bynde;

Hire face, lyk of Paradys the ymage,

Was al ichaunged in another kynde;

The pleye, the laughtre, men was wont to fynde

In hire, and ek hire joyes everychone,

Ben fled; and thus lith now Criseyde allone.

 

Aboute hire eyen two a purpre ryng

Bytrent, in sothfast tokenynge of hire peyne,

That to byholde it was a dedly thing;

For which Pandare myght not restreyne

The terys from his eyen for to reyne.

But natheles as he best myghte he seyde

From Troilus thise wordes to Criseyde:

 

»Lo, nece, I trowe wel ye han herd al how

The kyng with othere lordes, for the beste,

Hath mad eschaunge of Antenor and yow,

That cause is of this sorwe and this unreste.

But how this cas doth Troylus moleste,

That may non erthely mannes tonge seye;

For verray wo his wit is al aweye.

 

For which we han so sorwed, he and I,

That into litel bothe it hadde us slawe;

But thurgh my conseyl this day fynally

He somwhat is fro wepyng now withdrawe.

It semeth me that he desireth fawe

With yow to ben al nyght for to devyse

Remede in this yf ther were any wyse.

 

This, short and pleyn, th'effect of my message,

As ferforth as my wit may comprehende;

For ye that ben of torment in swych rage

May to no long prologe as now entende.

And herupon ye may answere hym sende.

And for the love of God, my nece dere,

So lef this wo er Troylus be here!«

 

»Gret is my wo,« quod she, and sighed soore

As she that feleth dedly sharp distresse,

»But yet to me his sorwe is muche more,

That loveth hym bet than he hymself, I gesse.

Allas, for me hath he swych hevynesse?

Kan he for me so pitously compleyne?

Iwis, this sorwe doubleth al my peyne.

 

Grevous to me, God wot, is for to twynne,«

Quod she, »but yet it harder is to me

To sen that sorwe which that he is inne,

For wel wot I it wol my bane be,

And deye I wol in certeyn,« tho quod she.

»But bidde hym come, er deth that thus me threteth

Dryf out the gost which in myn herte beteth.«

 

Thise wordes seyd, she on hire armes two

Fil gruf, and gan to wepen pitously.

Quod Pandarus, »Allas, whi do ye so

Syn wel ye wot the tyme is faste by

That he shal come? Arys up hastely,

That he yow nat bywopen thus ne fynde,

But ye wol han hym wod out of his mynde.

 

For wist he that ye ferde in this manere,

He wolde hymselve sle. And yf I wende

To han this fare, he sholde nat come here

For al the good that Pryam may despende.

For to what fyn he wolde anoon pretende,

That knowe ich wel; and forthi yet I seye,

So lef this sorwe or platly he wol deye.

 

And shappeth yow his sorwe for to abregge,

And nought encresse, leve nece swete.

Beth rather to hym cause of flat than egge,

And with som wysdom ye his sorwes bete.

What helpeth it to wepen ful a strete,

Or though ye bothe in salte teris dreynte?

Bet is a tyme of cure ay than of pleynte.

 

I mene thus: whan ich hym hider brynge,

Syn ye ben wyse and bothe of on assent,

So shappeth how distourbe this goynge,

Or come ayen soone after ye be went.

Women ben wyse in short avysement;

And lat sen how youre wit shal now avayle,

And what that I may helpe, it shal nat fayle.«

 

»Go,« quod Criseyde, »and uncle, trewely,

I shal don al my myght me to restreyne

From wepyng in his sighte, and bysily

Hym for to glade I shal don al my peyne,

And in myn herte seken every veyne.

If to this sor ther may be founden salve,

It shal nat lakken, certein, on myn halve.«

 

Goth Pandarus and Troylus he soughte

Til in a temple he fond hym al allone,

As he that of his lyf no lenger roughte,

But to the petouse goddes everychone

Ful tendrely he preyed and made his mone,

To don hym sone out of this world to pace,

For wel he thouhte ther was noon other grace.

 

And shortly, al the sothe for to seye,

He was so fallen in despeyr that day

That outrely he shop hym for to deye,

For right thus was his argument alway.

He seyde, »I am but lorn, so weylaway!

For al that cometh, comth by necessite;

Thus to ben lorn, it is my destyne.

 

For certeynly, this wot I wel,« he seyde,

»That forsight of dyvyne purveyaunce

Hath seyn alwey me to forgon Criseyde,

Syn God seth everything, out of doutaunce,

And hem desponeth thourgh his ordenaunce,

In hire merites sothly for to be,

As they shul comen by predestine.

 

But natheles, allas, whom shal I leve?

For ther ben clerkes grete many on

That destyne thorugh argumentez preve;

And som men seyn that nedely ther is noon,

But that fre choys is yeven us everychon.

O welaway, so sley arn clerkes olde

That I not whos opynyoun I may holde.

 

For som men seyn, yf God seth al byforn –

Ne God may nat deceyved ben, parde –

Than mot it falle theigh men hadde it sworn

That purveyance hath seighen byfore to be.

Wherfor I seye that from eterne yf he

Hath wyst byforn oure thought ek as oure dede,

We have no fre choys, as these clerkes rede.

 

For other thought, nor other dede also,

Myghte nevere ben but swych as purveyaunce,

Which may nat ben deceyved nevere mo,

Hath feled biforn withouten ignoraunce.

For yf ther myghte ben a variaunce

To writhen out fro Goddes purveyinge,

Ther nere no prescience of thyng comynge,

 

But it were rathere an opynyoun

Uncerteyn, and no stedfast forseynge.

And certes, that were an abusioun

That God shulde han no parfit cler witynge

More than we men that han doutous wenynge.

But swych an errour upon God to gesse

Were fals and foul and corsed wykkednesse.

 

Ek this is an opynyoun of some

That han hire top ful heighe and smothe yshore:

They seyn right thus, that thyng is nat to come

For that the prescience hath seyghen byfore

That it shal come. But they seyn that therfore

That it shal come, therfore the purveyaunce

Wot it byforn, withouten ignoraunce.

 

And in this manere this necessite

Retorneth in his part contrarie agayn.

For nedfully byhoveth it nat to be

That thilke thinges fallen in certayn

That ben purveyed; but nedely, as they sayn,

Byhoveth it that thinges whiche that falle,

That they in certayn ben purveyed alle.

 

I mene as though I laboured me in this,

To enqueren which thyng cause of which thyng be,

As wheyther that the prescience of God is

The certeyn cause of the necessite

Of thinges that to comen ben, parde,

Or yf necessite of thing comynge

Be cause certeyn of the purveyinge.

 

But now n'enforce I me nought in shewynge

How the ordre of causes stant; but wel wot I

That it byhoveth that the byfallynge

Of thinges wyste byforen certeynly

Be necessarie, al seme it not therby

That prescience put fallyng necessaire

To thing to come, al falle it foule or fayre.

 

For if ther sit a man yond on a see,

Than by necessite byhoveth it

That, certes, thin opynyon soth be

That wenest or conjectest that he sit.

And ferther over now ayeynward yit,

Lo, right so is it of the part contrarie

As thus – nowe herkne, for I wol nat tarie –

 

I seye, that yf the opynion of the

Be soth for that he sit, than seye I this,

That he mot sitten by necessite;

And thus necessite in eyther is.

For yn hym nede of syttynge is, ywys,

And in the nede of soth. And thus, forsothe,

Ther mot necessite ben in yow bothe.

 

But thow maist seyn the man sit not therfore

That thyn opynyoun of his sittynge soth is,

But rather for the man sit ther byfore;

Therfore is thyn opynyoun soth, ywys.

And I seye, though the cause of soth of this

Comth of his sittyng, yet necessite

Is entrechaunged both in hym and the.

 

Thus on this same wyse, out of doutaunce,

I may wel maken, as it semeth me,

My resonynge of Goddes purveyaunce

And of the thynges that to comen be.

By which resoun may men wel yse

That thilke thinges that in erthe falle,

That by necessite they comen alle.

 

For although that for thyng shal come, ywys,

Therfore it is purveyed, certaynly –

Nought that it comth for it purveyed is.

Yet natheles, byhoveth it nedfully

That thing to come be purveyed, trewely,

Or elles thinges that purveyed be,

That they bytiden by necessite.

 

And this suffiseth right ynow, certeyn,

For to destroye oure fre choys every del.

But now is this abusioun to seyn

That fallynge of the thinges temporel

Is cause of Godes prescience eternel.

Now trewely, that is a fals sentence,

That thyng to come sholde cause his prescience.

 

What myght I wene, and ich hadde swych a thought,

But that God purveyeth thyng that is to come

For that it is to come, and ellis nought?

So myghte I wene that thynges alle and some,

That whylom ben byfalle and overcome,

Ben cause of thilke soveyren purveyaunce

That forwot al withouten ignoraunce.

 

And over al this, yet sey I more therto,

That right as whan I wot ther is a thing,

Iwys, that thing mot nedefully be so.

Ek right so, whan I wot a thyng comyng,

So mot it come. And thus the byfallyng

Of thynges that ben wyst byfore the tyde,

They mowe not ben eschewed on no syde.«

 

Thanne seyde he thus, »Almyghty Jove in trone,

That wost of alle thyng the sothfastnesse,

Rewe on my sorwe, or do me deye sone,

Or bryng Criseyde and me fro this destresse!«

And whil he was in al this hevynesse,

Disputyng with hymself in this matere,

Com Pandare in, and seyde as ye may here.

 

»O myghti God,« quod Pandarus, »in trone,

I, who seygh evere a wys man faren so?

Whi, Troylus, what thenkestow to done?

Hastow swych lust to ben thyn owen fo?

What, parde, yet is nat Criseyde ago!

Whi lust the so thynself fordon for drede,

That in thyn hed thyn eyghen semen dede?

 

Hastow not lyved many a yer byforn

Withouten hire, and ferd ful wel at ese?

Artow for hire and for noon other born?

Hath Kynde the wrought al oonly hire to plese?

Lat be, and thenk right thus in thi disese,

That in the des right as there fallen chaunces,

Right so in love ther com and gon plesaunces.

 

And yet this is a wonder most of alle,

Whi thow thus sorwest, syn thow nost not yit,

Touchyng hire goyng, how that it shal falle,

Ne yif she kan hireself destuorben it.

Thow hast nat yet assayed al hire wit.

A man may al bytyme his nekke bede

Whan it shal of, and sorwen at the nede.

 

Forthi take hede of that that I shal the seye:

I have with hire yspoke and longe ybe,

So as accorded was bytwyxe us tweye,

And everemo me thenketh thus, that she

Hath somwhat in hire hertes prevete

Wherwith she kan, if I shal right arede,

Destorbe al this of which thow art in drede.

 

For which my counseyl is, whan it is nyght

Thow to hire go and make of this an ende.

And blisful Juno thorugh hire grete myght

Shal, as I hope, hire grace unto us sende.

Myn herte seyth, ›Certeyn, she shal not wende.‹

And forthi put thyn herte a whyle in reste,

And hold thi purpos, for it is the beste.«

 

This Troylus answerde, and sighte sore,

»Thow seyst right wel, and I wil do right so.«

And what hym lyste he seyde unto it more.

And whan that it was tyme for to go,

Ful prevely hymself withouten mo

Unto hire com, as he was wont to done.

And how thei wroughte, I shal yow telle sone.

 

Soth it is whanne they gonne first to mete,

So gan the peynes hire hertes for to twyste

That neyther of hem other myghte grete,

But hem in armes tok and after kyste.

The lasse wofulle of hem bothe nyste

Wher that he was, ne myghte o word out brynge,

As I seyde erst, for wo and for sobbynge.

 

Tho woful teris that they leten falle

As bittre weren out of teris kynde,

For peyne, as is ligne aloes or galle –

So bittre teris weep nought, as I fynde,

The woful Myrra thorugh the bark and rynde –

That in this world ther nys so hard an herte

That nolde han rewed on hire peynes smerte.

 

But whanne hire woful wery gostes tweyne

Retorned ben ther as hem oughte to dwelle,

And that somwhat to wayken gan the peyne

By lengthe of pleynte, and ebben gan the welle

Of hire teris, and the herte unswelle,

With broken voys, al hoors forshright, Criseyde

To Troylus thise ilke wordes seyde,

 

»O Jove, I deye, and mercy I beseche!

Help, Troylus!« And therwithal hire face

Upon his brest she leyde and loste speche,

Hire woful spirit from his propre place

Right with the word alwey o poynt to pace.

And thus she lith with hewes pale and grene,

That whilom fressh and fairest was to sene.

 

This Troylus, that on hire gan byholde,

Clepynge hire name – and she lay as for ded –

Withouten answere, and felte hir lymes colde,

Hire eyen throwen upward to hire hed,

This sorwful man kan now noon other red

But ofte tyme hire colde mouth he kyste.

Wher hym was wo, God and hymself it wyste.

 

He rist hym up and long streyght he hire leyde,

For signe of lyf, for ought he kan or may,

Kan he non fynde in nothyng on Criseyde,

For which his song ful ofte is »Weylaway!«

But whan he sawgh that specheles she lay,

With sorweful voys, and herte of blysse al bare,

He seyde how she was fro this world yfare.

 

So after that he longe hadde hire compleyned,

His hondes wrong, and seyde that was to seye,

And with his teris salte hire brest byreyned,

He gan tho teris wypen of ful dreye,

And pitously gan for the soule preye,

And seyde, »O Lord, that set art in thy trone,

Rewe ek on me, for I shal folwe hire sone.«

 

She cold was and withouten sentement,

For ought he wot, for breth ne felte he non;

And this was hym a preignant argument

That she was forth out of this world agon.

And whan he seygh ther was non other won

He gan hire lymes dresse in swych manere

As men don hem that shul be leyd on bere.

 

And after this, with sterne and cruwel herte,

His swerd anoon out of his shethe he twyghte,

Hymself to slen, how sore that hym smerte,

So that his sowle hire sowle folwen myghte

Ther as the dom of Mynos wolde it dyghte,

Syn Love and cruwel Fortune it ne wolde

That in this world he lenger lyven sholde.

 

Thanne seyde he thus, »Fulfilled of heigh desdayn,

O cruwel Jove, and thow, Fortune adverse,

This al and som, that falsly have ye slayn

Criseyde. And syn ye may do me no werse,

Fy on youre myght and werkes so diverse!

Thus cowardly ye shul me nevere wynne –

Ther shal no deth me fro my lady twynne.

 

For I this world, syn ye han slayn hire thus,

Wol lete and folwe hire spirit lowe or hye.

Shal nevere lovere seyn that Troylus

Dar nat for fere with his lady dye,

For certeyn I wol bere hire companye.

But syn ye wol nat suffren us lyven here,

Yet suffreth that oure soules ben yfere.

 

And thow, cite, whiche that I leve in wo;

And thow, Pryam, and bretheren al yfere;

And thow, my moder, farewel, for now I go.

And Attropos, make redy thow my bere.

And thow, Criseyde, O swete herte dere,

Receyve now my spirit,« wold he seye,

With swerd at herte, al redy for to deye.

 

But as God wolde, of swough therwith sh'abreyde

And gan to syke, and »Troylus« she cride.

And he answerde, »Lady myn, Cryseyde,

Lyve ye yet?« and let his swerd doun glide.

»Ye, herte myn, that thanked be Cipride,«

Quod she. And therwithal she sore syghte,

And he bygan to glade hire as he myghte,

 

Took hire in armes two, and kyste hire ofte,

And hire to glade he dide al his entente,

For which hire gost, that flikered ay on lofte,

Into hire woful herte ayeyn it wente.

But at the laste, as that hire eyen glente

Asyde anoon she gan his swerd aspye,

As it lay bare, and gan for fere crie,

 

And asked hym whi he hadde it out drawe.

And Troylus anoon the cause hire tolde,

And how hymself therwith he wolde han slawe;

For which Criseyde upon hym gan byholde,

And gan hym in hire armes faste folde,

And seyde, »O mercy, God, lo swych a dede!

Allas, how neigh we were bothe dede!

 

Thenne yf I nadde spoken, as grace was,

Ye wolde han slayn youreself anoon?« quod she.

»Ye, douteles.« And she answerde, »Allas,

For by that ilke Lord that made me

I nolde a forlong wey on lyve han be

After youre deth, to han be crowned quene

Of al the londes the sonne on shyneth shene.

 

But with this selve swerd whiche that here is

Myselve I wolde have slayn,« quod she tho.

»But ho, for we han right ynow of this,

And lat us rise, and streyght to bedde go,

And there lat us speken of oure wo.

For by the morter which that I se brenne,

Knowe I right wel that day is not far henne.«

 

Whanne they were in hire bed, in armes folde,

Nought was yt lyk the nyghtes herebyforn.

For pitously eche other gan byholde,

As thei that hadden al hire blisse ylorn,

Bywaylinge ay the day that they were born;

Til at the last this sorwful wyght Criseyde

To Troylus these ilke wordes seyde.

 

»Lo, herte myn, wel wot ye this,« quod she,

»That yf a wyght alwey his wo compleyne,

And seketh nought how holpen for to be,

It is but folye and encres of peyne;

And syn that here assembled be we tweyne

To fynde bote of wo that we ben inne,

It were al tyme sone to bygynne.

 

I am a womman, as ful wel ye wot,

And as I am avised sodeynly,

So wole I telle yow whil it is hot.

Me thenketh thus, that neyther ye ne I

Ought half this wo to maken, skilfully.

For ther is art ynow for to redresse

That yet is mys, and slen this hevynesse.

 

Soth is, the wo the which that we ben inne,

For ought I wot, for nothyng elles is

But for the cause that we sholden twynne.

Considered al, ther nys no more amys.

But what is thanne a remede unto this,

But that we shape us sone for to mete?

This al and som, my dere herte swete.

 

Now, that I shal wel bryngen it aboute

To come ayen, soone after that I go,

Therof am I no manere thyng in doute.

For dredeles, withinne a wowke or two

I shal ben here; and that it may be so,

By alle right and in a wordes fewe,

I shal yow wel an hep of weyes shewe.

 

For which I wol not make long sermon,

For tyme ylost may not recovered be;

But I wol gon to my conclusyon,

And to the beste, in ought that I kan se.

And for the love of God, foryeve it me

If I speke ought ayeyn youre hertes reste,

For trewely I speke it for the beste,

 

Makyng alwey a protestacion

That now these wordes which that I shal seye

Nys but to shewen yow my mocion

To fynde unto oure help the beste weye;

And taketh it non other wyse, I preye.

For yn effect, what so ye me comaunde,

That wol I don, for that is no demaunde.

 

Now herkneth this: ye han wel understonde

My goyng graunted is by parlement

So ferforth that it may nat be withstonde

For al this world, as by my juggement.

And syn ther helpeth noon avisement

To letten it, lat it passe out of mynde,

And lat us shape a bettre wey to fynde.

 

The soth is that the twynnyng of us tweyne

Wol us dishese and cruweliche anoye;

But hym byhoveth somtyme han a peyne

That serveth Love, yf that he wol have joye.

And syn I shal no ferther out of Troye

Than I may ride ayen on half a morwe,

It oughte the lasse causen us to sorwe.

 

So as I shal not so ben hid in muwe,

That day by day, myn owne herte dere,

Syn wel ye wot that it is now a truwe,

Ye shul ful wel al myn estat yhere.

And er that truwe is don, I shal ben here.

And thanne have ye both Antenor ywonne

And me also. Beth glad now, yf ye konne,

 

And thenk right thus, ›Criseyde is now agon.

But what, she shal come hastiliche ayen!‹

And whanne, allas? By God, lo, right anoon,

Er dayes ten, this dar I saufly seyn.

And thanne at erst shal we be so fayn,

So as we shal togederes evere dwelle,

That al this world ne myghte oure blysse telle.

 

I se that ofte tyme, there as we ben now,

That for the beste, oure counseyl for to hide,

Ye speke not with me, nor I with yow,

In fourtenyght, ne se yow go ne ryde.

May ye not ten dayes thanne abyde

For myn honour, yn swych an aventure?

Iwys, ye mowen ellys lite endure.

 

Ye knowe ek how that al my kyn is here

But yf that onlyche it my fader be,

And ek myn othere thinges alle yfere,

And namelyche, my dere herte, ye,

Whom that I nolde leven for to se

For al this world, as wyd as it hath space,

Or elles se ich nevere Joves face!

 

Whi trowe ye my fader yn this wyse

Coveyteth so to se me but for drede

Lest yn this town that folkes me despise

By cause of hym, for his unhappy dede?

What wot my fader what lyf that I lede?

For if he wyste in Troy how wel I fare,

Us neded for my wendyng nought to care.

 

Ye sen that every day ek, more and more,

Men trete of pees, and it supposid is

That men the queene Eleyne shal restore,

And Grekes us restoren that is mys.

So, though there nere comfort noon but this,

That men purposen pes on every syde,

Ye may the bettre at ese of herte abyde.

 

For yf that it be pes, myn herte dere,

The nature of the pes mot nedes dryve

That men most entrecomunen yfere,

And to and fro ek ryde and gon as blyve

Alday as thikke as ben flen from an hyve,

And every wight han liberte to bleve

Where as hym lyste the bet, withouten leve.

 

And though so be that pes ther may be noon,

Yet hider, though there nevere pes ne were,

I moste come; for wheder sholde I gon,

Or how, myschaunce, sholde I dwellen there,

Among tho men of armes evere in fere?

For which, as wysly God my soule rede,

I kan nat sen wherof ye sholden drede.

 

Have here another wey, if it so be

That al this thing ne may yow not suffise:

My fader, as ye knowen wel, parde,

Is old, and elde is ful of coveytise,

And I right now have founden al the gyse

Withoute net wherwith I shal hym hente.

And herkeneth how, if that ye wol assente.

 

Lo, Troylus, men seyn that hard it is

The wolf ful and the wether hol to have;

This is to seyn, that men ful ofte, ywys,

Mote spenden part, the remnaunt for to save.

For ay with gold men may the herte grave

Of hym that set is upon coveitise;

And how I mene, I shal it yow devyse.

 

The moeble which that I have in this town

Unto my fader shal I take, and seye

That right for trust and for savacioun

It sent is from a trend of his or tweye;

The wheche frendes ferventlyche hym preye

To senden after more, and that in hye,

Whil that this town stant thus in jupartie.

 

And that shal ben an huge quantite –

Thus shal I seyn – but lest it folk aspide,

This may be sent by no wyght but by me.

I shal ek shewen hym, yf pes bytyde,

What frendes that ich have on every syde

Toward the court, to don the wrathe pace

Of Priamus, and don hym stonde in grace.

 

So, what for o thyng and for other, swete,

I shal hym so enchaunten with my sawes,

That right in hevene his sowle is shal he mete.

For al Appollo, or his clerkes lawes,

Or calkullyng avayleth nought thre hawes;

Desir of gold shal so his soule blende

That as me lyst I shal wel make an ende.

 

And yf he wolde aught by hys sort it preve

If that I lye, in certayn I shal fonde

Distourben hym and plukke hym by the sleve,

Makynge his sort, and beren hym on honde

He hath not wel the goddes understonde –

For goddes speken in amphibologies,

And for o soth they tellen twenty lyes.

 

Eke drede fond first goddes, I suppose –

Thus shal I seyn – and that his coward herte

Made hym amys the goddes text to glose,

Whan he for fered out of Delphos sterte.

And but I make hym soone to converte,

And don my red withinne a day or tweye,

I wol to yow oblige me to deye.«

 

And trewelyche, as wreten wel I fynde,

That al this thyng was seyd of good entente,

And that hire herte trewe was and kynde

Towardes hym, and spak right as she mente,

And that she starf for wo neigh whan she wente,

And was in purpos evere to be trewe:

Thus writen they that of hire werkes knewe.

 

This Troylus, with herte and eerys spradde,

Herde al this thing devysen to and fro.

And verraylich hym semed that he hadde

The same wit, but yet to lat hire go

His herte mysforyaf hym everemo.

But fynally he gan his herte wreste

To trusten hire, and tok it for the beste.

 

For which the grete fury of his penaunce

Was queynt with hope, and therwith hem bitwene

Bygan for joye the amorouse daunce.

And as the briddes, whanne the sonne is shene,

Deliten in hire song yn leves grene,

Right so the wordes that they spake yfere

Deliten hem and made hire hertes clere.

 

But natheles, the wendyng of Criseyde

For al this world may nought out of his mynde;

For which ful ofte he pitously hire preyde

That of hire heste he mighte hire trewe fynde,

And seyde hire, »Certes, yf ye be unkynde,

And but ye come at day set into Troye,

Ne shal I nevere have hele, honour, ne joye.

 

For also soth as sonne uprist on morwe,

And God, so wisly thow me, woful wrecche,

To reste brynge out of this cruwel sorwe,

I wol myselven sle yf that ye drecche.

But of my deth though litel be to recche,

Yet, er that ye me cause so to smerte,

Dwelle rathere here, myn owene swete herte.

 

For trewely, myn owne lady deere,

Tho sleyghtes yet that I have herd yow stere

Ful shaply ben to fayllen alle yfere.

For thus men seyn, ›that oon thenketh the bere,

But al another thenketh his ledere.‹

Youre sire is wys; and seyd is, out of drede,

›Men may the wyse at-renne, but not at-rede.‹

 

It is ful hard to halten unespied

Byfore a crepul, for he kan the craft.

Youre fader is in sleyght as Argus eyed;

For al be that his moeble is hym byraft,

His olde sleyghte is yet so with hym laft

Ye shal nat blende hym for youre womanhede,

Ne feyne aright; and that is alle my drede.

 

I not if pes shal evere mo bytyde;

But pes or no, for ernest ne for game,

I wot, syn Calkas on the Grekes syde

Hath ones ben and lost so foule his name,

He dar no more come here ayen for shame;

For which that wey, for ought I kan espye,

To trusten on nys but a fantasye.

 

Ye shal ek sen, yowre fader shal yow glose

To ben a wyf; and as he kan wel preche,

He shal som Grek so preyse and wel alose

That ravysshen he shal yow with his speche,

Or do yow don by force as he shal teche.

And Troylus, of whom ye nyl han routhe,

Shal causeles so sterven in his trouthe.

 

And over al this, youre fader shal despise

Us alle and seyn this cite nys but lorn,

And that th'assege nevere shal aryse,

For-why the Grekes han it alle sworn,

Til we be slayn and doun oure walles torn.

And thus he shal you with his wordes fere,

That ay drede I that ye wol bleven there.

 

Ye shul ek seen so mani a lusty knyght

Among the Grekes, ful of worthynesse,

And eche of hem with herte, wit, and myght

To plesen yow don al his besynesse,

That ye shul dullen of the rudenesse

Of us sely Troians, but yf routhe

Remorde yow, or vertue of youre trouthe.

 

And this to me so grevous is to thenke

That fro my brest it wole my soule rende.

Ne, dredles, in me ther may not synke

A good opynyoun yf that ye wende;

For why youre fadres sleyghte wole us shende.

And yf ye gon, as I have told yow yore,

So thenk I nam but ded, withoute more.

 

For which with humble, trewe, and pitous herte,

A thousand tymes mercy I yow preye;

So reweth on myn aspre peynes smerte,

And doth somwhat as that I shal yow seye,

And lat us stele awey bytwext us tweye.

And thenk that folye is, whan man may chese,

For accident his substaunce ay to lese.

 

I mene this, that syn we mowe er day

Wel stele awey and ben togedere so,

What nede were it to putten in assay,

In cas ye sholde to youre fader go,

If that ye myghte come ayen or no?

Thus mene I, that it were a gret folye

To putte that sikernesse in jupartie.

 

And vulgarly to speken of substaunce,

Of tresour may we bothe with us lede

Ynowh to lyve in honour and plesaunce

Til into tyme that we shul ben dede.

And thus we may eschewen al this drede.

For everych other wey ye kan recorde,

Myn herte, ywys, may not therwith acorde.

 

And hardely, ne dredeth no poverte,

For I have kyn and frendes elleswhere

That though we comen in oure bare sherte

Us sholde neyther lakke golde ne gere,

But ben honured while we dwelten there.

And go we anoon; for as yn myn entente,

This is the beste, yf that ye wole assente.«

 

Criseyde with a syk right in this wyse

Answerde, »Ywys, my dere herte trewe,

We may wel stele awey as ye devyse,

And fynden swyche unthryfty weyes newe;

But afterward ful sore it wole us rewe.

And helpe me God so at my moste nede,

As causeles ye suffren al this drede.

 

For thilke day that I for cherysshynge

Or drede of fader, or for other wight,

Or for estat, delit, or for weddynge,

Be fals to yow, my Troylus, my knyght,

Saturnes doughter Juno, thorugh hire myght,

As wod as Athamante do me dwelle

Eternaly in Stix, the put of helle!

 

And this on every god celestial

I swere it yow, and ek on eche goddesse,

On every nymphe and diete infernal,

On satiry and fawny more and lesse

That halve-goddes ben of wildernesse.

And Attropos, my thred of lif thow breste

If I be fals! Now trowe me if ye leste.

 

And thow, Symoys, that as an arwe clere

Thorugh Troye ay rennest downward to the se,

Ber witnesse of this word that seyd is here:

That thilke day that ich untrewe be

To Troylus, myn owene herte fre,

That thow retorne bakwarde to thi welle,

And I with body and soule synke in helle!

 

But that ye speke awey thus for to go

And leten alle youre frendes, God forbede

For ony womman that ye sholden so,

And namly syn Troye hath now swych nede

Of help. And ek of o thyng taketh hede:

If this were wist, my lif lay in balaunce,

And youre honour. God shilde us fro myschaunce!

 

And if so be that pes hereafter take,

As alday happeth after anger game,

Why, Lord, the sorwe and wo ye wolden make

That ye ne dorste come ayen for shame.

And er that ye juparten so youre name,

Beth nought to hastyf in this hote fare,

For hastyf man ne wanteth nevere care.

 

What trowe ye the peple ek al aboute

Wolde of it seye? It is ful light t'arede.

They wolden seye, and swere it out of doute,

That love ne drof yow nought to don this dede,

But lust voluptuous and coward drede.

Thus were al lost, ywys, myn herte dere,

Yowre honour, which that now shyneth so clere.

 

And also thenketh on myn honeste,

That floureth yet, how foule I sholde it shende,

And with what filthe it spotted sholde be,

If in this forme I sholde with yow wende.

Ne though I lyved unto the worldes ende,

My name sholde I nevere ayenward wynne.

Thus were I lost, and that were routhe and synne.

 

And forthi sle with reson al this hete.

Men seyn ›the suffraunt overcomith,‹ parde;

Ek ›whoso wol han leef, he leef mot lete.‹

Thus maketh vertu of necessite

By pacience, and thenk that lord is he

Of Fortune ay, that nought wole of hire recche;

And she ne daunteth no wight but a wrecche.

 

And trusteth this, that certes, herte swete,

Er Phebus suster, Lucyna the shene,

The Leoun passe out of this Ariete,

I wol ben here withouten any wene.

I mene, as helpe me Juno, hevenes quene,

The tenthe day, but if that deth me assayle,

I wol yow sen withouten ony fayle.«

 

»And now, so this be soth,« quod Troylus,

»I shal wel suffre unto the tenthe day,

Syn that I se that nede it mot be thus.

But for the love of God, yf it be may,

So late us stelen pryvely away;

For evere in oon, as for to lyve in reste,

Myn herte seyth that it wol ben the beste.«

 

»O mercy God, what lyf is this?« quod she.

»Allas, ye sle me thus for verray tene!

I se wel now that ye mystrusten me,

For by youre wordes it is wel isene.

Now for the love of Cynthia the shene,

Mistrust me nought thus causeles, for routhe,

Syn to be trewe I have yow plyght my trouthe.

 

And thenketh wel that somtyme it is wit

To spende a tyme, a tyme for to wynne.

Ne, parde, lorn am I nought fro yow yit,

Though that we ben a day or two atwynne.

Dryf out the fantasies yow withinne,

And trusteth me, and leveth ek youre sorwe,

Or her my trouthe, I wol not lyve til morwe.

 

For if ye wiste how sore it doth me smerte,

Ye wolde cesse of this; for God, thow wost,

The pure spirit wepeth in myn herte

To se yow wepen that I love most,

And that I mot gon to the Grekes ost.

Ye, nere it that I wiste remedie

To come ayeyn, right here I wolde dye.

 

But certes, I am not so nyce a wyght

That I ne kan ymagynen a weye

To come ayen that day that I have hight.

For who may holde thing that wole awey?

My fader nought, for al his queynte pley.

And by my thryft, my wendyng out of Troye

Another day shal torne us alle to joye.

 

Forthy with al myn herte I yow biseke,

Yf that yow lyst don ought for my preyere,

And for the love which that I love yow eke,

That er that I departe fro yow here,

That of so good a confort and a chere

I may yow sen that ye may brynge at reste

Myn herte, which that is o poynt to breste.

 

And over al this I pray yow,« quod she tho,

»Myn owen hertes sothfast suffisaunce,

Syn I am thyn al hool, withouten mo,

That whil that I am absent, no plesaunce

Of other do me fro youre remembraunce.

For I am evere agast, forwhi men rede

That love is thing ay ful of bysy drede.

 

For yn this world ther lyveth lady noon,

If that ye were untrewe – as God defende –

That so bytraysed were or wobygon

As I, that al trouthe in yow entende.

And douteles, yf that ych other wende,

I nere but ded, and er ye cause fynde,

For Goddes love, so beth me not unkynde.«

 

To this answerde Troylus and seyde,

»Now God, to whom ther nys no cause ywrye,

Me glade, as wys I nevere unto Criseyde,

Syn thilke day I saw hire first with eye,

Was fals, ne nevere shal til that I dye.

At shorte wordes, wel ye may me leve:

I kan no more; it shal be founde at preve.«

 

»Graunt mercy, goode myn, ywys,« quod she,

»And blysful Venus lat me nevere sterve,

Er I may stonde of plesaunce in degre

To quyte hym wel that so wel kan deserve.

And whil that God my wit wol me conserve,

I shal so don – so trewe I have yow founde,

That ay honour to me-ward shal rebounde.

 

For trusteth wel that youre estat royal,

Ne veyn delit, nor oonly worthinesse

Of yow in werre or torney marcial,

Ne pompe, array, nobley, or ek richesse

Ne made me to rewe on youre destresse.

But moral vertu, grounded upon trouthe,

That was the cause I first hadde on yow routhe.

 

Ek gentil herte and manhod that ye hadde;

And that ye hadde, as me thoughte, in despit

Everythyng that souned into badde,

As rudenesse and pepelyssh appetit;

And that yowre reson brydled youre delit –

This made aboven every creature

That I was youre, and shal while I may dure.

 

And this may lengthe of yeres not fordo,

Ne remuable Fortune deface;

But Juppiter, that of his myght may do

The sorwful to be glad, so yeve us grace

Er nyghtes ten to meten in this place,

So that it may youre herte and myn suffise.

And fareth now wel, for tyme is that ye ryse.«

 

And after that they longe ypleyned hadde,

And ofte ikist, and streyght in armes folde,

The day gan ryse, and Troylus hym cladde,

And rewfullych his lady gan byholde,

As he that felte dethes cares colde,

And to hire grace he gan hym recomaunde.

Wher hym was wo, this holde I no demaunde.

 

For mannes hed ymagynen ne kan,

N'entendement considere, ne tonge telle

The cruwel peynes of this sorwful man

That passen every torment doun in helle.

For whan he saugh that she ne myghte dwelle,

Which that his soule out of his herte rente,

Withouten more out of the chaumbre he wente.

 

Explicit liber quartus.

 


Book V

 

Incipit liber quintus.

 

Aprochen gan the fatal destyne

That Joves hath in disposicioun,

And to yow, angry Parcas, sustren thre,

Comytteth to don execucioun;

For which Criseyde moste out of the toun,

And Troylus shal dwellen forth yn pyne

Til Lachesis his threed no lengere twyne.

 

The gold-tressed Phebus heighe on lofte

Thries hadde al with his bemes clene

The snowes molte, and Zephirus as ofte

Ybrought ayen the tendre leves grene,

Syn that the sone of Ecuba the queene

Bygan to love hire first for whom his sorwe

Was al that she departe sholde o-morwe.

 

Ful redy was at pryme Dyomede

Criseyde unto the Grekes ost to lede,

For sorwe of which she felte hire herte blede

As she that nyste what was best to rede.

And trewely, as men in bokes rede,

Men wyste nevere womman han the care,

Ne was so loth out of a town to fare.

 

This Troylus, withouten red or lore,

As man that hath his joyes ek forlore,

Was waytyng on his lady everemore

As she that was the sothfast crop and more

Of al his lust or joyes here-byfore.

But Troylus, now farwel al thi joye,

For shaltow nevere sen hire eft in Troye.

 

Soth is that while he bod in this manere,

He gan his wo ful manly for to hyde,

That wel unnethe it sene was in his chere;

But at the yate there she sholde out ryde,

With certeyn folk he hovede hire t'abyde,

So wobygon al wolde he nought hym pleyne

That on his hors unnethe he sat for peyne.

 

For ire he quok, so gan his herte gnawe,

Whan Diomede on hors gan hym dresse,

And seyde to hymself this ilke sawe,

»Allas,« quod he, »thus foul a wrecchednesse,

Why suffre ich it? Whi nyl ich it redresse?

Were it not bet at onys for to dye

Than everemore in langour thus to drye?

 

Whi nyl I make at onys ryche and pore

To have ynowh to done er that she go?

Why nyl I brynge al Troye upon a rore?

Whi nyl I slen this Diomede also?

Why nyl I rathere with a man or two

Stele hire away? Whi wol I this endure?

Whi nyl I helpen to myn owene cure?«

 

But why he nolde don so fel a dede,

That shal I seyn, and why hym lyst it spare:

He hadde in herte alweys a manere drede

Lest that Cryseyde, yn rumour of this fare,

Sholde han ben slayn; lo, this was al his care.

And elles, certeyn, as I seyde yore,

He hadde it don, withouten wordes more.

 

Criseyde, whan she redy was to ryde,

Ful sorwfully she sighte and seyde allas.

But forth she mot, for ought that may bytyde,

And forth she rit ful sorwfully a pas.

Ther nys non other remedye yn this cas.

What wonder is, though that hire sore smerte,

Whan she forgoth hire owene swete herte?

 

This Troylus, in wyse of curtasie,

With hauke on honde and with an huge route

Of knyghtes, rod and did hire compaynye,

Passynge al the valey fer withoute,

And ferthere wold han ryden, out of doute,

Ful fayn, and wo was hym to gon so sone;

But torne he moste, and it was ek to done.

 

And right with that was Antenor icome

Out of the Grekes ost, and every wyght

Was of it glad and seyde he was welcome.

And Troylus, al nere his herte lyght,

He peyned hym with al his fulle myght

Hym to withholde of wepynge atte leste,

And Antenor he kyste and made feste.

 

And therwithal he moste his leve take,

And caste his eye upon hire pitously,

And ner he rod his cause for to make,

To take hire by the honde al sobrely.

And Lord, so she gan wepen tendrely!

And he ful softe and sleyghly gan hire seye,

»Now holde yowre day, and doth me not to deye.«

 

With that his courser torned he aboute,

With face pale, and unto Diomede

No word he spak, ne non of al his route;

Of which the sone of Tydeus tok hede,

As he that koude more than the crede

In swych a craft, and by the reyne hire hente.

And Troylus to Troye homward he wente.

 

This Diomede, that ladde hire by the bridel,

Whan that he saw the folk of Troye aweye,

Thoughte, »Al my labour shal nat ben on ydel,

If that I may, for somwhat shal I seye,

For at the worste it may yet shorte oure weye.

I have herd seyd ek tymes twyes twelve,

›He is a fool that wole foryete hymselve.‹«

 

But natheles, this thoughte he wel ynowh,

That »Certaynlich I am aboute nought

If that I speke of love or make it tough,

For douteles, yf she have in hire thought

Hym that I gesse, he may nat ben ybrought

So son awey. But I shal fynde a mene

That she shal not as yet wete what I mene.«

 

This Diomede as he that koude his good,

Whan this was don, gan fallen forth in speche

Of this and that, and axed whi she stood

In swych dishese, and gan hire ek byseche

That yf that he encrese myghte or eche

With onythyng hire ese, that she sholde

Comaunde it hym, and seyde he don it wolde.

 

For treweliche he swor hire as a knyght

That ther nas thyng with whiche he myghte hire plese,

That he nolde don his peyne and al his myght

To don it, for to done hire herte an ese;

And preyede hire she wolde hire sorwe apese,

And seyde, »Ywys, we Grekes kon have joye

To honouren yow as wel as folk of Troye.«

 

He seyde ek thus, »I wot yow thenketh straunge –

Ne wonder is, for it is to yow newe –

Th'aquayntaunce of these Troians to chaunge

For folk of Grece that ye nevere knewe.

But wolde nevere God but if as trewe

A Grek ye shulde among us alle fynde

As ony Troian is, and ek as kynde.

 

And by the cause I swor yow right, lo, now,

To ben youre frend, and helply to my myght,

And for that more aquayntaunce ek of yow

Have ich had than another straunger wight,

So fro this forth, I pray yow, day and nyght

Comaundeth me, how sore that me smerte,

To don al that may like unto youre herte;

 

And that ye me wolde as youre brother trete,

And taketh not my frendshipe in despit.

And though youre sorwes be for thinges grete –

Not I not whi – but out of more respit

Myn herte hath for to amende it gret delit.

And yf I may youre harmes nat redresse,

I am right sory for youre hevynesse.

 

For though ye Troians with us Grekes wrothe

Han many a day ben, alwey yet, parde,

O god of Love in soth we serven bothe.

And for the love of God, my lady fre,

Whomso ye hate, as beth not wroth with me,

For trewely, ther kan no wyght yow serve

That half so loth yowre wraththe wold deserve.

 

And nere it that we been so neigh the tente

Of Calkas, which that sen us bothe may,

I wolde of this yow telle al myn entente.

But this enseled til another day –

Yeve me youre hond. I am and shal ben ay,

God helpe me so, while that my lyf may dure,

Youre owene aboven every creature.

 

Thus seyde I nevere er now to womman born,

For, God myn herte as wysly glade so,

I loved never womman here-byforn

As paramours, ne nevere shal no mo.

And for the love of God, beth not my fo,

Al kan I not to yow, my lady dere,

Compleyne aryght, for I am yet to lere.

 

And wondreth not, myn owen lady bryght,

Though that I speke of love to you thus blyve,

For I have herd er this of many a wyght

Hath loved thyng he nevere saugh his lyve.

Ek I am not of power for to stryve

Ayeyns the god of Love, but hym obeye

I wole alwey, and mercy I yow preye.

 

Ther ben so worthi knyghtes in this place,

And ye so feyr, that everich of hem alle

Wol peynen hym to stonden in youre grace.

But myghte me so faire a grace falle

That ye me for youre servant wolde calle.

So lowely ne so trewely yow serve

Nil noon of hem as I shal til I sterve.«

 

Criseyde unto that purpos lite answerde,

As she that was with sorwe oppressed so

That in effect she nought his tales herde

But her and there, now here a word or two.

Hire thoughte hire sorwful herte brast a-two,

For whan she gan hire fader fer aspye

Wel neigh doun of hire hors she gan to sye.

 

But natheles she thonked Diomede

Of al his travayle and his goode chere,

And that hym lyst his frendshipe hire to bede.

And she accepteth it in goode manere,

And wold do fayn that is hym lef and dere,

And trusten hym she wolde, and wel she myghte,

As seyde she, and from hire hors sh'alighte.

 

Hire fader hath hire in his armes nome,

And tweynty tyme he kyste his doughter swete,

And seyde, »O dere doughter myn, welcome.«

She seyde ek she was fayn with hym to mete,

And stod forth mewet, mylde, and mansuete.

But here I leve hire with hire fader dwelle,

And forth I wole of Troylus yow telle.

 

To Troye is come this woful Troylus,

In sorwe aboven alle sorwes smerte,

With felon lok and face dispitous.

Tho sodeynly doun from his hors he sterte,

And thorugh his paleys, with a swollen herte,

To chambre he wente. Of nothing tok he hede,

Ne noon to hym dar speke a word for drede.

 

And there his sorwes that he spared hadde

He yaf an yssue large, and »Deth« he cride;

And in his throwes frenetyk and madde

He curssed Jove, Appollo, and ek Cupide,

He curssed Ceres, Bacus, and Cipryde,

His burthe, hymself, his fate, and ek nature,

And, save his lady, every creature.

 

To bedde he goth and walwith there and torneth

In furye, as doth he Ixion in helle.

And in this wyse he neigh til day sojourneth.

But tho bygan a lyte his herte unswelle

Thorugh teris which that gonnen up to welle.

And pitously he cride upon Criseyde,

And to hymself right thus he spak and seyde:

 

»Wher is myn owene lady lief and dere?

Wher is hire white brest? Wher is it? Where?

Wher ben hire armes and hire eyen clere

That yesternyght this tyme with me were?

Now may I wepe allone many a tere,

And graspe aboute I may, but in this place

Save a pilwe I fynde nought t'enbrace.

 

How shal I do? Whan shal she come ayen?

I not, allas! Whi let ich hire to go?

As wolde God ich hadde as tho be sleyn!

O herte myn, Criseyde, O swete fo!

O lady myn that I love and no mo,

To whom for evermo myn herte I dowe,

Se how I deye; ye nyl me not rescowe!

 

Who seeth yow now, my righte lode-sterre?

Who sit right now, or stant in yowre presence?

Who kan conforten now youre hertes werre?

Now I am gon, whom yeve ye audience?

Who speketh for me right now in myn absence?

Allas, no wight, and that is al my care,

For wel I wot as yvele as I ye fare.

 

How shulde I thus ten dayes ful endure,

Whan I the firste nyght have al this tene?

How shal she don ek, sorwful creature?

For tendernesse how shal she ek sustene

Swich wo for me? O pitous pale and grene

Shal ben youre fresshe wommanlyche face

For langour, er ye torne unto this place.«

 

And whan he fil in ony slomberynges,

Anoon bygonne he sholde for to grone,

And dremen of the dredefulleste thinges

That myghte ben: as mete he were allone

In place horrible, makyng ay his mone,

Or meten that he was amonges alle

His enemys, and in hire hondes falle.

 

And therwithal his body sholde sterte,

And with the stert al sodeynlich awake,

And swich a tremor fele aboute his herte

That of the feere his body sholde quake,

And therwithal he sholde a noyse make,

And seme as though he sholde falle depe

From heighe o-lofte – and than he wolde wepe,

 

And rewen on hymself so pytously

That wonder was to here his fantasye.

Another tyme he sholde myghtily

Conforte hymself, and seine it was folye

So causeles swych drede for to drye –

And eft bygynne his aspre sorwes newe,

That every man myghte on his sorwes rewe.

 

Who koude telle aright or ful discryve

His wo, his pleynt, his langour, and his peyne?

Nought al the men that han or ben on lyve.

Thow, redere, mayst thyself ful wel devyne

That swych a wo my wit kan nat defyne.

On ydel for to write it sholde I swynke,

Whan that my wit is wery it to thenke.

 

On hevene yet the sterres weren sene,

Although ful pale ywoxen was the moone;

And whiten gan the orisonte shene

Al estward, as it woned is to done;

And Phebus with his rosy carte sone

Gan after that to dresse hym up to fare,

Whan Troylus hath sent after Pandare.

 

This Pandare, that of al the day biforn

Ne myghte have comen Troylus to se,

Although he on his hed it hadde isworn –

For with the kyng Pryam alday was he,

So that it lay not in his liberte

Nowher to gon – but on the morwe he wente

To Troylus whan that he for hym sente.

 

For in his herte he koude wel devyne

That Troylus al nyght for sorwe wook,

And that he wolde telle hym of his peyne,

This knew he wel ynough withoute book.

For which to chaumbre streyght the wey he took,

And Troylus tho sobrelych he grette,

And on the bed ful soone he gan hym sette.

 

»My Pandarus,« quod Troilus, »the sorwe

Which that I drye I may not longe endure.

I trowe I shal nat lyven til tomorwe.

For whiche I wolde alwey, on aventure,

To the devysen of my sepulture

The forme, and of my moeble thow dispone

Right as the semeth best is for to done.

 

But of the fyr and flaumbe funeral

In whiche my body brenne shal to glede,

And of the feste and pleyes palestral

At my vigile, I pray the take good hede

That that be wel; and offre Mars my stede,

My swerd, myn helm, and, leve brother dere,

My sheld to Pallas yef, that shyneth clere.

 

The poudre in which myn herte ybrend shal torne,

That prey I the thow take and it conserve

In a vessel that men clepeth an urne

Of gold, and to my lady that I serve,

For love of whom thus pitously I sterve,

So yeve it hire, and do me this plesaunce,

To preyen hire to kepe it for a remembraunce.

 

For wele I fele by my maladye,

And by my dremes now and yore ago,

Al certeynly that I mot nedes dye.

The owle ek which that hatte Escaphilo

Hath after me shright alle thise nyghtes two.

And god Mercurye, of me now, woful wrecche,

The soule gide, and whan the lyste it fecche!«

 

Pandare answerde and seyde, »Troylus,

My dere frend, as I have told the yore,

That it is folye for to sorwen thus,

And causeles, for which I kan no more.

But whoso wole not trowen rede ne lore,

I kan nat seen in hym no remedye,

But late hym worthen with his fantasye.

 

But, Troylus, I pray the telle me now

If that thow trowe, er this, that ony wyght

Hath loved paramours as wel as thow?

Ye, God wot, and fro many a worthi knyght

Hath his lady gon a fourtenyght,

And he nat yet made halvendel the fare.

What nede is the to maken al this care?

 

Syn day by day thow mayst thiselven se

That from his love, or elles from his wyf

A man mot twynnen of necessite,

Ye, though he love hire as his owene lif,

Yet nyl he with hymself thus maken stryf.

For wel thou wost, my leve brother dere,

That alwey frendes may not ben yfere.

 

How don this folk that seen hire loves wedded

By frendes myght, as it bytyt ful ofte,

And sen hem in hire spouses bed ybedded?

God wot, they take it wysly, faire and softe,

Forwhy good hope halt up hire herte o-lofte.

And for they kan a tyme of sorwe endure,

As tyme hem hurt a tyme doth hem cure.

 

So sholdestow endure, and late slyde

The tyme, and fonde to ben glad and lyght.

Ten dayes nys not so longe to abyde.

And syn she the to come hath byhyght,

She nyl not hire hestes breken for no wight.

For drede that not that she nyl fynden weye

To come ayen; my lyf that dorste I leye.

 

Thy swevenes ek and al swich fantasye

Dryf out, and lat hem faren to myschaunce,

For thei proceden of thi malencolye,

That doth the fele in slep al this penaunce.

A straw for alle swevenes signifiaunce;

God helpe me so, I counte hem not a bene!

Ther wot no man aright what dremes mene.

 

For prestes of the temple tellen this,

That dremes ben the revelacions

Of goddes, and as wel they telle, ywys,

That they ben internals illusions;

And leches seyn that of complexions

Proceden thei, or fast, or glotonye.

Who wot in soth thus what thei signifie?

 

Ek other seyn that thorugh impressions,

As yf a wight hath faste a thing in mynde,

That therof cometh swich avysions;

And othere seyn, as they in bokes fynde,

That after tymes of the yer, by kynde,

Men dreme, and that th'effect goth by the mone.

But lef no drem, for it is nought to done.

 

Wel worth of dremes ay these olde wyves!

And treweliche ek augurye of these fowles,

For fere of which men wenen lese here lyves,

As ravenes qualm, or shrykyng of these owles –

To trowen on it bothe fals and foule is.

Allas, allas, so noble a creature

As is a man shal drede swich ordure!

 

For which with al myn herte I the beseche,

Unto thiself that al this thow foryeve.

And rys now up withoute more speche,

And lat us caste how forth may best be dreve

This tyme, and ek how fresshly we may leve

Whan that she cometh, the which shal be right sone.

God help me so, the beste is thus to done.

 

Rys, lat us speke of lusti lyf in Troye

That we han led, and forth the tyme dryve,

And ek of tyme comynge us rejoye,

That bryngen shal oure blysse now so blyve.

And langour of these twyes dayes fyve

We shal therwith so foryete or oppresse

That wel unneth it don shal us duresse.

 

This town is ful of lordes al aboute,

And trewes lasten al this mene while.

Go we pleye us in som lusty route –

To Sarpedon, not hennes but a myle.

And thus thow shalt the tyme wel bygile,

And dryve it forth unto that blisful morwe

That thow hire se that cause is of thi sorwe.

 

Now rys, my dere brother Troylus,

For certes, it noon honour is to the

To wepe and in thi bed to jowken thus.

For trewely, of o thing thow trust to me:

If thow thus ligge a day or two or thre,

The folk wol wene that thou for cowardyse

The feynest syk, and that thow darst nat ryse.«

 

This Troylus answerde, »O brother dere,

This knowen folk that han ysuffred peyne,

That though he wepe and make sorwful chere

That feleth harm and smert yn every veyne,

No wonder is. And though ich evere pleyne,

Or alwey wepe, I am nothing to blame,

Syn I have lost the cause of al my game.

 

But syn of fyne force I mot aryse,

I shal aryse as soone as evere I may –

And God, to whom myn herte I sacrifise,

So sende us hastely the tenthe day!

For was ther nevere foule so fayn of May

As I shal ben, whan that she comth in Troye,

That cause is of my torment and my joye.

 

»But whider is thi red,« quod Troylus,

»That we may pleye us best in al this town?«

»By God, my conseyl is,« quod Pandarus,

»To ryde and pley us with Kyng Sarpedoun.«

So longe of this they speken up and doun

Til Troylus gan at the laste assente

To ryse, and forth to Sarpedoun they wente.

 

This Sarpedoun, as he that honourable

Was evere his lyve, and ful of heigh largesse,

With al that myghte yserved ben on table

That deynte was, al coste it gret richesse,

He fedde hem day by day, that swich noblesse,

As seyden bothe the meste and ek the leste,

Was nevere er that day wyst at ony feste.

 

Nor in this world ther is noon instrument

Delicious, thorugh wynd or touche of corde,

As fer as ony wyght hath evere ywent,

That tonge telle or herte may recorde,

That at that feste it nas wel herd accorde;

Ne of ladyes ek so fayr a companye

On daunce, er tho, was nevere yseyn with eye.

 

But what avayleth this to Troylus,

That for his sorwe nothing of it roughte?

For evere in oon his herte pitous

Ful bysily Criseyde, his lady, soughte.

On hire was evere al that his herte thoughte,

Now this, now that, so faste ymagynynge,

That glad, ywys, kan hym no festeyinge.

 

These ladyes ek that at this feste ben,

Syn that he saw his lady was aweye,

It was his sorwe upon hem for to sen,

Or for to here on instruments so pleye.

For she that of his herte berth the keye

Was absent, lo, this was his fantasye,

That no wight sholde make melodye.

 

Nor ther nas houre in al the day or nyght,

Whan he was there as no wight myghte hym here,

That he ne seyde, »O lufsom lady bryght,

How have ye faren syn that ye were here?

Welcome, ywys, myn owne lady dere!«

But weylaway, al this nas but a maze.

Fortune his howve entendeth bet to glaze.

 

The lettres ek that she of olde tyme

Had hym ysent he wolde allone rede

An hondred sithe atwixen noon and pryme,

Refiguryng hire shap, hire wommanhede,

Withinne his herte, and every word and dede

That passed was. And thus he drof to an ende

The ferthe day, and seyde he wolde wende.

 

And seyde, »Leve brother Pandarus,

Intendestow that we shul here bleve

Til Sarpedoun wol forth congeyen us?

Yet were it fairer that we toke oure leve.

For Godes love, lat us now sone at eve

Oure leve take, and homward lat us torne,

For trewely, I wol not thus sojourne.«

 

Pandare answerde, »Be we comen hider

To fecchen fyr and rennen hom ayen?

God helpe me so, I kan nat tellen whider

We myghten gon, yf I shal sothly seyn,

Ther ony wyght is of us more fayn

Than Sarpedoun; and if we hennes hye

Thus sodeynly, I holde it vilanye,

 

Syn that we seyden that we wolde bleve

With hym a wowke; and now thus sodeynly

The ferthe day to take of hym oure leve,

He wolde wondren on it, trewely.

Lat us holde forth oure purpos fermely.

And syn that ye bihighten hym to byde,

Holde forward now, and after lat us ryde.«

 

Thus Pandarus with alle peyne and wo

Made hym to dwelle, and at the wykes ende

Of Sarpedoun thei toke hire leve tho,

And on hire wey they spedden hem to wende.

Quod Troylus, »Now God me grace sende

That I may fynden at myn hom-comynge

Criseyde comen,« and therwith gan he synge.

 

»Ye, haselwode,« thoughte this Pandare,

And to hymself ful softelich he seyde,

»God wot, refreyden may this hote fare

Er Calkas sende Troylus Cryseyde!«

But natheles, he japed thus and pleyde,

And swor, ywys, his herte hym wel byhighte

She wolde come as soone as evere she myghte.

 

Whan they unto the paleys were ycomen

Of Troylus, thei down of hors alighte,

And to the chambre hire wey than han they nomen,

And into tyme that it gan to nyghte,

They spaken of Criseyde the brighte.

And after this, whan that hem bothe leste,

Thei spedde hem fro the soper unto reste.

 

O-morwe as soone as day bygan to clere,

This Troylus gan of his slep t'abreyde,

And to Pandare, his owen brother dere,

»For love of God,« ful pitously he seyde,

»As go we seen the paleys of Criseyde;

For syn we yet may have no more feste,

So lat us seen hire paleys atte leste.«

 

And therwithal, his meyne for to blende,

A cause he fond in towne for to go,

And to Criseyde hous thei gonnen wende.

But Lord, this sely Troylus was wo!

Hym thoughte his sorwful herte braste a-two.

For whan he saugh hire dorres sperid alle,

Wel neigh for sorwe adown he gan to falle.

 

Therwith whan he was ware and gan byholde

How shet was every wyndowe of the place,

As frost hym thoughte his herte gan to colde,

For which with chaunged deedlych pale face,

Withouten word, he forthby gan to pace,

And, as God wolde, he gan so faste ryde

That no wight of his contenaunce aspide.

 

Than seyde he thus, »O paleys desolat,

O hous of houses whilom best yhight,

O paleys empty and disconsolat,

O thou lanterne of which queynt is the light,

O paleys whilom day that now art nyght,

Wel oughtestow to falle, and I to dye,

Syn she is went that wont was us to gye.

 

O paleys whilom crowne of houses alle,

Enlumyned with the sonne of alle blysse,

O ryng fro which the ruby is out falle,

O cause of wo that cause hast ben of lisse,

Yet syn I may no bet, fayn wolde I kysse

Thy colde dores, dorste I for this route;

And farewel shryne, of which the seynt is oute!«

 

Therwith he caste on Pandarus his eye,

With chaunged face, and pitous to byholde;

And whan he myght his tyme aright aspye,

Ay as he rod, to Pandarus he tolde

His newe sorwe and ek his joyes olde,

So pitously and with so dede an hewe

That every wight myghte on his sorwe rewe.

 

Fro thennesforth he rideth up and down,

And everything cam hym to remembraunce

As he rod forby places of the toun

In whiche he whilom hadde al his plesaunce.

»Lo, yende saugh I myn owene lady daunce,

And in that temple, with hire eyen clere,

Me kaughte first my righte lady dere.

 

And yender have I herd ful lustily

Me dere herte laugh; and yender pleye

Saugh ich hire ones ek ful blysfully;

And yender ones to me gan she seye,

›Now goode swete, love me wel, I preye.‹

And yond so goodly gan she me byholde

That to the deth myn herte is to hire holde.

 

And at that corner in the yonder hous

Herde I myn alderlevest lady dere,

So wommanly with vois melodious,

Syngen so wel, so goodly, and so clere,

That in my soule yet me thenketh ich here

The blisful sown. And in that yonder place

My lady first me tok unto hire grace.«

 

Thanne thought he thus, »O blisful lord Cupide,

Whanne I the proces have in memorie,

How thow me hast waryed on every syde,

Men myght a book mak of it lyk a storie.

What nede is the to seke on me victorie,

Syn I am thyn and holly at thi wille?

What joye hastow thyn owene folk to spille?

 

Wel hastow, lord, ywroke on me thin ire,

Thow myghty god and dredful for to greve.

Now mercy, lord, thow wost wel I desire

Thi grace most of alle lustes leeve,

And leve and deye I wol in thy byleeve;

For which I n'axe in guerdoun but o bone –

That thow Criseyde ayen me sende soone.

 

Distreyne hire herte as faste to retorne

As thow dost myn to longen hire to se.

Than wot I wel that she nyl not sojourne.

Now blisful lorde, so cruwel thow ne be

Unto the blod of Troye, I preye the,

As Juno was unto the blood Thebane,

For which the folk of Thebes caughte hire bane.«

 

And after this he to the yates wente

There as Criseyde out rood a ful good paas,

And up and doun ther made he many a wente,

And to hymself ful ofte he seyde, »Allas,

Fro hennes rood my blysse and my solas;

As wolde blisful God now for his joye,

I myghte hire seen ayen come into Troye!

 

And to the yonder hill I gan hire gyde,

Allas, and ther I tok of hire my leve.

And yond I saugh hire to hire fader ryde,

For sorwe of which myn herte shal tocleve.

And heder horn I com whan it was eeve,

And here I dwelle outcast from alle joye,

And shal til I may sen hire eft in Troye.«

 

And of hymself ymagyned he ofte

To ben defet, and pale, and woxen lesse

Than he was wont, and that men seyde softe,

»What may it be? Who kan the sothe gesse

Whi Troylus hath al this hevynesse?«

And al this nas but his malencolye,

That he hadde of hymself swich fantasye.

 

Another tyme ymagynen he wolde

That every wight that wente by the weye

Had of hym routhe, and that thei seyen sholde,

»I am right sory Troylus wol deye.«

And thus he drof a day yet forth or tweye,

As ye have herd. Swich lyf right gan he lede

As he that stood bitwixen hope and drede.

 

For which hym liked in his songes shewe

Th'encheson of his wo, as he best myghte,

And make a song of wordes but a fewe,

Somwhat his woful herte for to lyghte.

And whan he was from every mannes sighte,

With softe voys he of his lady dere,

That absent was, gan synge as ye may here.

 

Canticus Troili

 

»O sterre of which I lost have al the light,

With herte sor wel oughte I to bewayle

That evere derk in torment, nyght by nyght,

Toward my deth with wynd in stere I sayle;

For which the tenthe nyght, if that I fayle

The gydyng of thi bemes bright an houre,

My ship and me Carybdes wol devoure.«

 

This song when he thus songen hadde, soone

He fil ayen into his sikes olde.

And every nyght, as was his wone to done,

He stod the bryghte mone to beholde,

And al his sorwe he to the mone tolde,

And seyde, »Iwis, whan thow art horned newe,

I shal be glad, if al the world be trewe.

 

I saugh thyn hornes olde ek by the morwe

Whan hennes rod my ryghte lady dere,

That cause is of my torment and my sorwe,

For which, O brighte Lathona the clere,

For love of God, ren faste aboute thy spere!

For whanne thyne homes newe gynne sprynge,

Than shal she come that may me blisse brynge.«

 

The dayes more and lengere every nyght

Than they ben wont to be, hym thoughte tho,

And that the sonne wente his cours unright

By lenger wey than it was wont to go;

And seyde, »Iwis, me dredeth everemo

The sonnes sone, Pheton, be on lyve,

And that his fadres carte amys he dryve.«

 

Upon the walles faste ek wolde he walke,

And on the Grekes ost he wolde se,

And to hymself right thus he wolde talke,

»Lo, yender is myn owene lady fre,

Or elles yender, there tho tenten be.

And thennes comth this eyr that is so soote

That in my soule I fele it doth me boote.

 

And hardely, this wynd that more and more

Thus stoundemele encreseth in my face

Is of my ladyes depe sikes sore.

I preve it thus: for in noon othere place

Of al this town save onlyche in this space

Feele I no wynd that sowneth so lik peyne –

It seyth, ›Allas, why twynned be we tweyne?‹«

 

This longe tyme he dryveth forth right thus,

Til fully passed was the nynthe nyght.

And ay bisyde hym was this Pandarus,

That bysily did alle his fulle myght

Hym to comforte, and make his herte lyght,

Yevyng hym hope alwey the tenthe morwe

That she shal come and stynten al his sorwe.

 

Upon the tother side ek was Criseyde,

With wommen fewe, among the Grekes stronge,

For whiche ful ofte a day »Allas,« she seyde,

»That I was born! Wel may myn herte longe

After my deth, for now lyve I to longe.

Allas, and I ne may it not amende,

For now is wors than evere yet I wende.

 

My fader nyl for nothing do me grace

To goon ayen for ought I kan hym queme;

And yf so be that I my terme passe,

My Troylus shal in his herte deme

That I am fals, and so it may wel seme.

Thus shal ich have unthank on every side.

That I was born so weylaway the tyde!

 

And yf that I me put in jupartie

To stele awey by nyght, and it byfalle

That I be caught, I shal be hold a spie.

Or elles – lo, this drede I most of alle –

Yf in the hondes of som wreche I falle,

I am but lost, al be myn herte trewe.

Now, myghty God, thow on my sorwe rewe!«

 

Ful pale ywoxen was hire brighte face,

Hire lymes lene, as she that al the day

Stod, whan she dorste, and loked on the place

Ther she was born and ther she dwelt hadde ay,

And al the nyght wepyng, allas, she lay.

And thus despeired out of alle cure

She ladde hire lif, this woful creature.

 

Ful ofte a day she syked for destresse,

And in hireself she wente ay portraynge

Of Troylus the grete worthinesse,

And alle his goodly wordes recordynge

Syn first that day hire love bygan to sprynge.

And thus she sette hire woful herte afyre

Thorugh remembraunce of that she gan desire.

 

In al this world ther nys so cruwel herte

That hire hadde herd compleynen in hire sorwe,

That nolde han wopen for hire peynes smerte,

So tendrely she wepte, both eve and morwe.

Hire nedede no teris for to borwe!

And this was yet the worste of al hire peyne,

Ther nas no wight to whom she dorste hire pleyne.

 

Ful rewfully she loked upon Troye,

Byheld the toures heygh and ek the halles.

»Allas,« quod she, »the plesaunce and the joye,

The whiche that now al torned into galle is,

Have ich had ofte withinne tho yonder wallys.

O Troylus, what dostow now?« she seyde.

»Lord, wheyther yet thow thenke upon Criseyde?

 

Allas, I ne hadde trowed on youre lore,

And went with yow, as ye me redde er this,

Thenne had I now not siked half so sore.

Who myght have seyd that I had don amys

To stele awey with swich on as he is?

But al to late cometh the letuarye

Whan men the cors unto the grave carye.

 

To late is now to speke of this matere.

Prudence, allas, oon of thyne eyen thre

Me lakked alwey, er that I cam here!

On tyme ypassed wel remembred me,

And present tyme ek koud ich wel yse,

But futur tyme, er I was in the snare,

Koude I not seen – that causeth now my care.

 

But natheles, bytyde what bityde,

I shal tomorwe at nyght, by est or west,

Out of this ost stele on som manere syde,

And gon with Troylus where as hym lest.

This purpos wol ich holde, and this is best.

No fors of wykked tonges janglerye,

For evere on love han wrecches had envye.

 

For whoso wold of every word take hede,

Or rewelyn hym by every wightes wit,

Ne shal he nevere thryven, out of drede;

For that that som men blamen evere yit,

Lo, other manere folk comenden it.

And as for me, for al swych variaunce,

Felicite clepe I my suffisaunce.

 

For which, withouten ony wordes mo,

To Troye I wole, as for conclusion.«

But God it wot, er fully monthes two

She was ful fer fro that entencion.

For bothe Troylus and Troye toun

Shal knotteles thorughout hire herte slyde,

For she wol take a purpos for t'abyde.

 

This Diomede, of whom yow telle I gan,

Gooth now withinne hymself ay arguynge,

With al the sleighte and al that evere he kan,

How he may best, with shortest taryinge,

Into his net Criseydes herte brynge.

To this entent he koude nevere fyne;

To fysshen hire he leyde out hook and lyne.

 

But natheles, wel in his herte he thoughte

That she nas nat withoute a love in Troye.

For nevere sythen he hire thennes broughte,

Ne koude he sen hire laughen or maken joie.

He nyst how best hire herte for t'acoye.

»But for to assaye,« he seyde, »it nought ne greveth,

For he that nought n'assayeth, nought n'acheveth.«

 

Yet seide he to hymself upon a nyght,

»Now am I not a fool that wot wel how

Hire wo for love is of another wight,

And hereupon to gon assaye hire now?

I may wel wite, it nyl nat ben my prow.

For wyse folk in bokes it expresse,

›Men shal nat wowe a wight in hevynesse.‹

 

But whoso myghte wynnen swych a flour

From hym for whom she morneth nyght and day,

He myghte seyn he were a conquerour.«

And right anoon, as he that bold was ay,

Thoughte in his herte, »Happe how happe may.

Al sholde I deye, I wole hire herte seche.

I shal no more lesen but my speche.«

 

This Diomede, as bokes us declare,

Was in his nedes prest and corageous,

With sterne voys and myghty lymes square,

Hardy, testyf, strong, and chevalrous

Of dedes, lyk his fader Tideus;

And som men seyn he was of tunge large.

And heyr he was of Calydoyne and Arge.

 

Criseyde mene was of hire stature;

Therto of shap, of face, and ek of chere,

Ther myghte ben no fayrer creature.

And ofte tyme this was hire manere,

To gon ytressed with hire heerys clere

Doun by hire coler at hire bak byhynde,

Which with a thred of gold she wolde bynde.

 

And save hire browes joyneden yfere,

Ther nas no lak in ought I kan espyen.

But for to speken of hire eyen clere,

Lo, trewely, thei writen that hire syen

That Paradys stood formed in hire eyen.

And with hire riche beaute everemore

Strof love in hire ay which of hem was more.

 

She sobre was, ek symple, and wys withal,

The beste ynorisshed ek that myghte be,

And goodly of hire speche in general;

Charitable, estatlych, lusty, and fre,

Ne nevere mo ne lakkede hire pyte;

Tendre-herted, slydynge of corage;

But trewely, I kan nat telle hire age.

 

And Troylus wel woxen was in highte,

And complet formed by proporcion

So wel that kynde it not amenden myghte;

Yong, fresch, strong, and hardy as lyon;

Trewe as stel in ech condicion;

On of the beste enteched creature

That is or shal whil that the world may dure.

 

And certeynly in storye it is founde

That Troylus was nevere unto no wight,

As in his tyme, in no degre secounde

In dorryng don that longeth to a knyght.

Al myghte a geaunt passen hym of myght,

His herte ay with the ferste and with the beste

Stod paregal, to dorre don that hym leste.

 

But for to tellen forth of Diomede:

It fil that after, on the tenthe day

Syn that Criseyde out of the cite yede,

This Diomede, as fressh as braunche in May,

Corn to the tente ther as Calkas lay,

And feyned hym with Calkas han to doon;

But what he mente, I shal yow telle soon.

 

Criseyde, at shorte wordes for to telle,

Welcomed hym and doun hym by hire sette –

And he was ethe ynowh to maken dwelle!

And after this, withouten more lette,

The spices and the wyn men forth hem fette,

And forth thei speke of this and that yfere,

As frendes don, of which som shal ye here.

 

He gan first fallen of the werre in speche

Bytwyxen hem and the folk of Troye toun,

And of th'assege he gan hire ek byseche

To telle hym what was hire opynyoun.

Fro that demaunde he so descendeth doun

To axen hire yf that hire straunge thoughte

The Grekes gyse and werkes that they wroughte;

 

And whi hire fader tarieth so longe

To wedden hire unto som worthi wight.

Criseyde, that was in hire peynes stronge

For love of Troylus, hire owene knyght,

As ferforth as she konnyng hadde or myght,

Answerde hym tho; but, as of his entente,

It semed not she wiste what he mente.

 

But natheles this ilke Diomede

Gan in hymself assure, and thus he seyde,

»If ich aright have taken of yow hede,

Me thenketh thus, O lady myn, Criseyde,

That syn I first hond on youre bridel leyde,

Whan ye out come of Troye by the morwe,

Ne koude I nevere sen yow but in sorwe.

 

Kan I nat seyn what may the cause be

But if for love of som Troian it were,

The which right sore wolde athynken me

That ye for ony wight that dwelleth there

Sholden spille a quarter of a tere,

Or pitously yourselven so bygile,

For dredles, it is nought worth the while.

 

The folk of Troye, as who seyth, alle and some

In preson ben, as ye youreselven se;

Fro thennes shal nat oon on-lyve come

For al the gold bytwixen sonne and se.

Trusteth wel and understondeth me:

Ther shal nat on to mercy gon on-lyve,

Al were he lord of worldes twyes fyve.

 

Swyche wreche on hem for fecchyng of Eleyne

Ther shal ben take, er that we hennes wende,

That Manes, which that goddes ben of peyne,

Shul ben agast that Grekes wol hem shende.

And men shul drede unto the worldes ende

From hennesforth the ravesshynge of a queene,

So cruel shal oure wreche on hem be seene.

 

And but if Calkas lede us with ambages –

That is to seyn, with dowble wordes sleye,

Swich as men clepe a word with two visages –

Ye shul wel knowen that I nought ne lye,

And al this thing right sen it with youre eye,

And that anoon; ye nyl not trowe how soone.

Now taketh hede, for it is for to doone.

 

What, wene ye youre wyse fader wolde

Han yeven Antenor for yow anoon

If he ne wiste that the cite sholde

Destroyed ben? Whi nay, so mote I gon.

He knew ful wel ther shal not skapen on

That Troian is; and for the grete fere,

He dorste not ye dwelte lenger there.

 

What wole ye more, lufsom lady dere?

Lat Troye and Troian fro youre herte pace.

Dryf out that bittre hope, and make good chere,

And clepe ayen the beaute of youre face,

That ye with salte terys so deface.

For Troye is brought in swych a jupartie

That it to save is now no remedye.

 

And thenketh wel, ye shal in Grekes fynde

A more parfit love er it be nyght

Than ony Troian is, and more kynde,

And bet to serven yow wol don his myght.

And yf ye vouchesauf, my lady bryght,

I wol ben he to serven yow myselve,

Ye, levere than be lord of Greces twelve.«

 

And with that word he gan to waxen red,

And in his speche a litel wight he quok,

And caste asyde a litle wight his hed,

And stynte a while, and afterward awok,

And sobrelych on hire he threw his lok,

And seyde, »I am, al be it yow no joye,

As gentil man as ony wight in Troye.

 

For yf my fader Tideus,« he seide,

»Ilyved hadde, ich hadde ben er this

Of Calydoyne and Arge a kyng, Criseyde,

And so hope I that I shal yet, ywys.

But he was slayn, allas, the more harm is,

Unhappyly at Thebes al to rathe,

Polymyte and many a man to skathe.

 

But herte myn, syn that I am youre man –

And ben the ferste of whom I seche grace –

To serven yow as hertely as I kan,

And evere shal whil I to lyve have space,

So er that I departe out of this place,

Ye wol me graunte that I may tomorwe,

At bettre leyser, tellen yow my sorwe.«

 

What shold I telle his wordes that he seyde?

He spak ynow for o day at the meste.

It preveth wel, he spak so that Criseyde

Graunted on the morwe at his requeste

For to speken with hym at the leste –

So that he nolde speke of swych matere.

And thus she to hym seyde as ye may here,

 

As she that hadde hire herte on Troylus

So faste that there may non it arace,

And strangely she spak and seyde thus,

»O Diomede, I love that ilke place

Ther I was born, and Joves, for his grace,

Delivere it soone of al that doth it care.

God, for thi might, so leve it wel to fare!

 

That Grekes wolde hire wrath on Troye wreke,

If that thi myghte. I knowe it wel, ywys.

But it shal not bifallen as ye speke.

And God toforn, and ferther over this,

I wot my fader wys and redy is,

And that he me hath bought, as ye me tolde,

So dere; I am the more unto hym holde.

 

That Grekes ben of heigh condicion

I wot ek wel; but certeyn, men shal fynde

As worthi folk withinne Troye town,

As konnyng, and as parfit, and as kynde

As ben bitwyxen Orcades and Inde.

And that ye koude wel youre lady serve,

I trowe ek wel, hire thank for to deserve.

 

But as to speke of love, ywys,« she seyde,

»I hadde a lord, to whom I wedded was,

The whos myn herte al was, til that he deyde;

And other love, as help me here Pallas,

Ther in myn herte nys, ne nevere was.

And that ye ben of noble and heigh kynrede,

I have wel herd it tellen, out of drede.

 

And that doth me to han so gret a wonder

That ye wol scornen ony womman so.

Ek God wot, love and I ben fer asonder!

I am disposed bet, so mot I go,

Unto my deth to pleyne and maken wo.

What I shal after don, I kan nat seye;

But trewelich, as yet me lyst not pleye.

 

Myn herte is now in tribulacion,

And ye in armes bisy day by day.

Hereafter, whan ye wonnen han the town,

Peraunter thanne so it happen may

That whan I se that nevere yit I say,

Than wol I werke that I nevere wroughte.

This word to yow ynough suffisen oughte.

 

Tomorwe ek wol I speke with yow feyn –

So that ye touchen nought of this matere.

And whan yow list, ye may come here ayeyn –

And er ye gon, thus muche I sey yow here:

As helpe me Pallas with hire heres clere,

If that I sholde of any Grek han routhe,

It shulde be yourselven, by my trouthe.

 

I sey not therfore that I wol yow love,

Ne sey not nay; but in conclusion,

I mene wel, by God that sit above!«

And therwithal she cast hire eyen down,

And gan to syke, and seyde, »O Troye town,

Yet bidde I God in quiete and in reste

I may yow sen, or do myn herte breste.«

 

But in effect, and shortly for to seye,

This Diomede al fresshly newe ayeyn

Gan pressen on, and faste hire mercy preye;

And after this, the sothe for to seyn,

Hire glove he tok, of which he was ful feyn.

And fynally, whan it was woxen eeve,

And al was wel, he ros and tok his leeve.

 

The bryghte Venus folewede and ay taughte

The wey there brode Phebus doun alighte;

And Cynthea hire charhors overraughte

To whirle out of the Lyon yf she myghte;

And Sygnyfer his candels shewed bryghte,

When that Criseyde unto hire bedde wente

Inwith hire fadres faire bryghte tente,

 

Retornyng in hire soule ay up and doun

The wordes of this sodeyn Diomede,

His grete estat, and peril of the toun,

And that she was allone and hadde nede

Offrendes help. And thus bygan to brede

The cause whi, the sothe for to telle,

That sche tok fully purpos for to dwelle.

 

The morwen come, and gostly for to speke,

This Diomede is come unto Criseyde;

And shortly, lest that ye my tale breke,

So wel for hymself he spak and seyde

That alle hire sore sykes adoun he leyde.

And finally, the sothe for to seyne,

He refte hire of the grete of al hire peyne.

 

And after this the story telleth us

That she hym yaf the fayre baye stede,

The which he onys wan of Troylus;

And ek a broche – and that was litel nede –

That Troylus was, she yaf this Diomede.

And ek, the bet from sorwe hym to releve,

She made hym were a pencel of hire sleve.

 

I fynde ek in storyes ellyswhere,

Whan thorugh the body hurt was Diomede

Of Troylus, tho wepte she many a tere,

Whan that she saugh his wyde wowndes blede;

And that she tok to kepen hym good hede;

And for to helen hym of his sorwes smerte,

Men seyn – I not – that she yaf hym hire herte.

 

But trewely, the story telleth us,

Ther made nevere woman more wo

Than she whan that she falsed Troylus.

She seyde, »Allas, for now is clene ago

My name of trouthe in love for everemo!

For I have falsed oon the gentileste

That evere was, and oon the worthieste.

 

Allas, of me unto the worldes ende

Shal neyther ben ywriten nor isonge

No good word, for these bokes wol me shende.

O, rolled shal I ben on many a tonge;

Thorughout the world my belle shal be ronge!

And wommen most wol hate me of alle.

Allas, that swych a cas me sholde falle!

 

Thei wol seyn, inasmuche as in me is,

I have hem don dishonour, weylaway!

Al be I not the firste that dide amys,

What helpeth that to don my blame awey?

But syn I se ther is no bettre way,

And that to late is now for me to rewe,

To Diomede algate I wol be trewe.

 

But, Troylus, syn I no beter may,

And syn that thus departen ye and I,

Yet preye I God so yeve yow right good day

As for the gentileste, trewely,

That evere I say to serven feythfully,

And best kan ay his lady honour kepe.«

And with that word she brast anon to wepe.

 

»And certes, yow ne haten shal I nevere;

And frendes love, that shal ye han of me,

And my good word, al myght y lyven evere.

And, trewely, I wolde sory be

For to sen yow in adversite;

And gilteles, I wot wel, I yow leve.

But al shal passe; and thus take I my leve.«

 

But trewely, how longe it was bytwene

That she forsok hym for this Diomede,

Ther is noon auctour telleth it, I wene.

Tak every man now to his bokes hede:

He shal no terme fynden, out of drede.

For though that he gan for to wowe hire sone,

Er he hire wan yet was ther more to done.

 

Ne me ne lyst this sely womman chyde

Ferther than this story wol devyse.

Hire name, allas, is punysshed so wyde

That for hire gilt it oughte ynow suffise.

And yf I myghte excuse hire ony wyse,

For she so sory was for hire untrouthe,

Iwys, I wolde excuse hire yet for routhe.

 

This Troylus, as I byforn have told,

Thus dryveth forth as wel as he hath myght.

But often was his herte hot and cold,

And namely that ilke nynthe nyght

Which on the morwe she hadde hym byhight

To come ayeyn. God wot, ful litel reste

Hadde he that nyght – nothing to slepe hym leste.

 

The laurer-crowned Phebus with his hete

Gan in his course, ay upward as he wente,

To warmen of the Est See the wawes wete,

And Nisus doughter song with fressh entente,

Whan Troylus his Pandare after sente,

And on the walles of the toun they pleyde,

To loke if they kan sen ought of Criseyde.

 

Til it was noone thei stoden for to se

Who that ther come, and every maner wight

That kam fro fer, thei seyden it was she

Til that thei koude knowen hym aright.

Now was hire herte dul, now was it light.

And thus byjaped stonden for to stare

Aboute nought this Troylus and Pandare.

 

To Pandarus this Troylus tho seyde,

»For ought I wot, byfor noon, sykerly,

Into this town ne cometh nought Criseyde.

She hath ynow to done, hardyly,

To twynnen from hire fader, so trowe I.

Hire olde fader wole yet make hire dyne

Er that she go – God yeve hys herte pyne!«

 

Pandare answerde, »It may wel be, certeyn.

And forthi lat us dyne, I the byseche.

And after noon than maystow come ayeyn.«

And hom thei go withoute more speche,

And comen ayen. But longe may they seche

Er that they fynde that they after gape –

Fortune hem bothe thenketh for to jape.

 

Quod Troylus, »I se wel now that she

Is taried with hire olde fader so

That er she come it wol neygh even be.

Com forth; I wole unto the yate go.

Thise porterys ben unkonnynge everemo,

And I wol don hem holden up the yate

As nought ne were, although she come late.«

 

The day goth faste, and after that come eve,

And yet com nought to Troylus Criseyde.

He loketh forth by hegge, by tree, by greve,

And fer his hed over the wal he leyde,

And at the laste he torned hym and seyde,

»By God, I wot hire menyng now, Pandare –

Almost, ywys, al newe was my care –

 

Now douteles, this lady kan hire good.

I wot she meneth ryden pryvely.

I comende hire wysdom, by myn hood!

She wol not maken peple nicely

Gaure on hire whan she comth, but softely

By nyghte into the toun she thenketh ryde.

And, dere brother, thenk not to longe t'abyde –

 

We han not ellys for to don, ywys.

And Pandarus, now woltow trowen me?

Have here my trouthe, I se hire! Yond she is!

Heve up thyn eyen, man! Maystow not se?«

Pandare answerede, »Nay, so mot I the.

Al wrong, by Gode. What seystow, man, where arte?

That I se yond nys but a fare-carte.«

 

»Allas, thow seist right soth,« quod Troylus.

»But, hardely, it is not all for nought

That in myn herte I now rejoyse thus.

It is ayen som good I have a thought.

Not I not how, but syn that I was wrought

Ne felt I swich a confort, dar I seye.

She comth tonyght, my lyf that dorste I leye!«

 

Pandare answerde, »It may be, wel ynowh,«

And held with hym of al that evere he seyde.

But in his herte he thoughte, and softe lough,

And to hymself ful sobreliche he seyde,

»From haselwode, there joly Robyn pleyde,

Shal come al that that thow abydest here.

Ye, farewel al the snow of ferne yere!«

 

The wardeyn of the yates gan to calle

The folk which that withoute the yates were,

And bad hem dryven in hire bestes alle,

Or al the nyght they moste bleven there.

And fer withinne the nyght, with many a tere,

This Troylus gan homward for to ryde,

For wel he seth it helpeth nought t'abyde.

 

But natheles, he gladed hym yn thys:

He thought he mysacounted hadde his day,

And seyde, »I understonde have al amys.

For thilke nyght I last Criseyde say,

She seyde, ›I shal ben here, yf that I may,

Er that the mone, O dere herte swete,

The Lyon passe out of this Ariete.‹

 

For which she may yet holde al hire byheste.«

And on the morwe unto the yate he wente,

And up and down, by west and ek by este,

Upon the walles made he many a wente –

But al for nought; his hope alwey hym blente.

For which at nyght yn sorwe and sykes sore

He wente hym hom withouten ony more.

 

His hope al clene out of his herte is fledde,

He nath wheron now lenger for to honge,

But for the peyne hym thoughte his herte bledde,

So were his throwes sharpe and wonder stronge.

For when he saugh that she abood so longe,

He nyste what he juggen of it myghte,

Syn she hath broken that she hym byhyghte.

 

The thridde, ferthe, fifthe, sixte day

After tho dayes ten of which I tolde,

Bytwyxen hope and drede his herte lay,

Yet somwhat trustyng on hire hestes olde.

But whan he saugh she nolde hire terme holde,

He kan now sen noon other remedye

But for to shape hym soone for to dye.

 

Therwith the wykked spyrit – God us blesse –

Which that men clepeth the wode jalousye,

Gan in hym crepe, in al this hevynesse,

For whiche, by cause he wold soone dye,

He ne eet ne dronk, for his malencolye,

And ek from every compaignye he fledde –

This was the lyf that al the tyme he ledde.

 

He so defet was that no manere man

Unneth myghte hym knowe ther he wente;

So was he lene, and therto pale and wan,

And feble, that he walketh by potente;

And with his ire he thus hymselve shente.

And whoso axed hym wherof hym smerte,

He seyde his harm was al aboute his herte.

 

Pryam ful ofte, and ek his moder dere,

His bretheren and his sustren, gonne hym freyne

Why he so sorwful was in al his chere,

And what thyng was the cause of al his peyne.

But al for nought: he nolde his cause pleyne,

But seyde he felte a grevous maledye

Aboute his herte, and fayn he wolde dye.

 

So on a day he leyde hym doun to slepe,

And so byfel that yn his slep hym thoughte

That in a forest faste he welk to wepe

For love of here that hym these peynes wroughte,

And up and doun as he the forest soughte,

He mette he saugh a bor with tuskes grete,

That slepte ayeyn the bryghte sonnes hete.

 

And by this bor, faste in hir armes folde,

Lay kyssyng ay his lady bryght Criseyde.

For sorwe of which, whan he it gan byholde,

And for despit, out of his slep he breyde,

And loude he cride on Pandarus and seyde,

»O Pandarus, now know I crop and rote!

I n'am but ded; ther nys non other bote!

 

My lady bryght Criseyde hath me bytrayed,

In whom I trusted most of ony wight.

She elliswhere hath now here herte apayed.

The blysful goddes thorugh here grete myght

Han in my drem yshewed it ful right.

Thus in my drem Criseyde I have byholde« –

And al this thing to Pandarus he tolde.

 

»O my Criseyde, allas, what subtilte,

What newe lust, what beaute, what science,

What wratthe of juste cause have ye to me?

What gilt of me, what fel experience,

Hath fro me raft, allas, thyn advertence?

O trust, O feyth, O depe aseuraunce!

Who hath me reft Criseyde, al my plesaunce?

 

Allas, whi leet I you from hennes go,

For which wel neigh out of my wit I breyde?

Who shal now trowe on ony othes mo?

God wot, I wende, O lady bright Criseyde,

That every word was gospel that ye seyde!

But who may bet bigile, yf hym lyste,

Than he on whom men wenen best to triste?

 

What shal I don, my Pandarus? Allas,

I fele now so sharp a newe peyne,

Syn that ther is no remedye in this cas,

That bet were it I with myn hondes tweyne

Myselven slowh alwey than thus compleyne.

For thorugh my deth my wo shal han an ende,

Ther every day with lyf myself I shende.«

 

Pandare answerde and seyde, »Allas the while

That I was born. Have I not seyd er this

That dremes many a maner man bygyle?

And whi? For folk expounden hem amys.

How darstow seyn that fals thi lady ys

For ony drem right for thyn owene drede?

Lat be this thought; thow kanst no dremes rede.

 

Peraunter, there thow dremest of this bor,

It may so be that it may signyfie

Hire fader, which that old is and ek hor,

Ayen the sonne lith o poynt to dye,

And she for sorwe gynneth wepe and crye,

And kysseth hym, there he lyth on the grounde –

Thus sholdestow thi drem aright expounde.«

 

»How myghte I thanne do,« quod Troylus,

»To knowe of this, ye, were it nevere so lite?«

»Now seystow wysly,« quod this Pandarus.

»My reede is this: syn thow kanst wel endite,

That hastely a lettre thow hire write,

Thorugh which thow shalt wel bryngen it aboute

To knowe a soth of that thow art in doute.

 

And se now why: for this I dar wel seyn,

That if so is that she untrewe be,

I kan nat trowen that she wol write ayeyn.

And yf she write, thow shalt ful soone se

As wheyther she hath ony liberte

To come ayen; or ellys yn som clause,

If she be let, she wol assigne a cause.

 

Thow hast nat wreten hire syn that she wente,

Nor she to the; and this I dorste leye,

There may swych cause ben in hire entente

That, hardely, thow wolt thiselven seye

That hire abod the beste is for yow tweye.

Now write hire thanne, and thow shalt fele sone

A soth of al. Ther is no more to done.«

 

Accorded ben to this conclusioun,

And that anoon, these ilke lordes two;

And hastely sit Troylus adoun,

And rolleth yn his herte to and fro

How he may best discryven hire his wo.

And to Criseyde, his owene lady dere,

He wrot right thus, and seyde as ye may here.

 

Litera Troili

 

»Right fresshe flour, whos I ben have and shal,

Withouten part of elliswhere servise,

With herte, body, lyf, lust, thought, and al,

I, woful wight, in everich humble wyse

That tonge telle or herte may devyse,

As ofte as matere occupieth place,

Me recomaunde unto youre noble grace.

 

Liketh it yow to witen, swete herte,

As ye wel knowe, how longe tyme agon

That ye me lafte yn aspre peynes smerte,

Whan that ye went, of which yet bote non

Have I non had, but evere wors bygon

Fro day to day am I, and so mot dwelle,

While it yow lyst, of wele and wo my welle.

 

For which to yow with dredful herte trewe

I wryte, as he that sorwe dryfth to wryte,

My wo, that everich houre encreseth newe,

Compleynyng, as I dar or kan endite.

And that defaced is, that may ye wyte

The terys which that fro myn eyen reyne,

That wolde speke, yf that they koude, and pleyne.

 

Yow first biseche I that youre eyen clere

To look on this defouled ye not holde,

And over al this, that ye, my lady dere,

Wol vouchesauf this lettre to byholde.

And by the cause ek of my cares colde,

That sleth my wit, if ought amys m'asterte,

Foryeve it me, myn owene swete herte.

 

Yf ony servant dorste or oughte of ryght

Upon hys lady pytously compleyne,

Thanne wene I that ich oughte be that wyght,

Considered this, that ye these monethes tweyne

Han taried there ye seyden, soth to seyne,

But dayes ten ye nolde in ost sojourne –

But yn two monethes yet ye nat retourne.

 

But for as muche as me mot nedes lyke

Al that yow lyste, I dar not pleyne more,

But humbely, with sorwful sykes syke,

Yow wryte ich myn unresty sorwes sore,

Fro day to day desyryng everemore

To knowen fully, yf youre wil it were,

How ye han ferd and don whyl ye be there;

 

The whos welfare and hele ek God encresse

In honour swych that upward in degre

It growe alwey, so that it nevere cesse.

Right as youre herte ay kan, my lady fre,

Devyse, I prey to God, so mot it be,

And graunte it that ye soone upon me rewe,

As wysly as in al I am yow trewe.

 

And if yow lyketh knowen of the fare

Of me, whos wo ther may no wit discryve,

I kan no more but, chyste of every care,

At writyng of this letre I was on-lyve,

Al redy out my woful gost to dryve,

Which I delaye, and holde hym yet in honde,

Upon the sighte of matere of youre sonde.

 

Myn eyen two, in veyn with which I se,

Of sorweful teres salte arn woxen wellys;

My song yn pleynte of myn adversite;

My good yn harme; myn ese ek woxen helle ys;

My joye yn wo. I kan sey yow nought ellys,

But turned ys – for which my lyf I warye –

Everych joye or ese in his contrarye.

 

Which with youre comyng hom ayen to Troye

Ye may redresse, and more a thousand sithe

Than evere ych hadde encressen yn me joye.

For was there nevere herte yet so blythe

To han his lyf as I shal ben as swythe

As I yow se. And though no manere routhe

Commeve yow, yet thynketh on youre trouthe.

 

And yf so be my gilt hath deth deserved,

Or yf yow lyst no more upon me se,

In guerdoun yet of that I have yow served,

Biseche I yow, myn hertes lady fre,

That hereupon ye wolden wryte me,

For love of God, my righte lode-sterre,

That deth may make an ende of al my werre.

 

If other cause aught dothe yow for to dwelle,

That with youre lettre ye me rccomforte,

For though to me youre absence is an helle,

With pacience I wol my wo comporte,

And with youre lettre of hope I wol desporte.

Now writeth, swete, and lat me thus not pleyne,

With hope or deth delyvereth me fro peyne.

 

Ywys, myn owene dere herte trewe,

I wot that whan ye next upon me se,

So lost have I myn hele and ek myn hewe,

Criseyde shal nought konne knowen me.

Iwys, myn hertes day, my lady fre,

So thursteth ay myn herte to biholde

Youre beaute that my lyf unnethe I holde.

 

I say no more, al have I for to seye

To yow wel more than I telle may,

But whether that ye do me lyve or deye,

Yet pray I God, so yeve yow right good day.

And fareth wel, goodly, fayre, fresshe may,

As ye that lyf and deth me may comaunde.

And to youre trouthe ay I me recomaunde,

 

With hele swych but that ye yeven me

The same hele, I shal noon hele have.

In yow lyth, whan yow lyst that it so be,

The day yn which me clothen shal my grave;

In yow my lyf, in yow myght for to save

Me fro dyshese of alle peynes smerte;

And fare now wel, myn owene swete herte.

le vostre T.«

 

This lettre forth was sent unto Criseyde,

Of which hire answere yn effect was this:

Ful pytously she wrot ayen and seyde

That also soone as that she myghte, ywys,

She wolde come and mende al that was mys;

And fynally she wrot and seyde hym thanne,

She wolde come, ye, but she nyste whanne.

 

But yn hire lettre made she swyche festes

That wonder was, and swereth she loveth hym best;

Of which he fond but botmeles byhestes.

But Troylus, thow mayst now, est or west,

Pype yn an ivy lef, yf that the lest.

Thus goth the world, God shylde us fro myschaunce,

And every wight that meneth trouthe avaunce!

 

Encressen gan the wo fro day to nyght

Of Troylus for taryinge of Criseyde,

And lessen gan his hope and ek his myght,

For which al doun he yn his bed hym leyde.

He ne eet, ne dronk, ne slep, ne word ne seyde,

Ymagynyng ay that she was unkynde,

For which wel neigh he wax out of his mynde.

 

This drem of which I told have ek byforn

May nevere come out of his remembraunce.

He thought ay wel he hadde his lady lorn,

And that Joves, of his purveyaunce,

Hym shewed hadde in sleep the signyfyaunce

Of hire untrothe and his disaventure,

And that the bor was shewed hym yn figure.

 

For which he for Sibille his suster sente,

That called was Cassandre ek al aboute,

And al his drem he tolde hire er he stente,

And hire bisoughte assoylen hym the doute

Of the stronge bor with tuskes stoute;

And fynally, withinne a lytel stounde,

Cassandre hym gan right thus hys drem expounde.

 

She gan first smyle, and seyde, »O brother dere,

If thow a soth of this desirest knowe,

Thow most a fewe of olde storyes here,

To purpos how that Fortune overthrowe

Hath lordes olde, thorugh which, withinne a throwe,

Thow wel this bor shalt knowe, and of what kynde

He comen is, as men yn bokes fynde.

 

Diane, which that wroth was and yn ire

For Grekes nolde don hire sacrifise,

Ne encens upon hire auter sette afyre,

She, for that Grekes gonne hire so dispise,

Wrak hire in a wonder cruwel wyse:

For with a bor as grete as oxe in stalle

She made up frete hire corn and vynes alle.

 

To sle this bor was al the contre reysed,

Amonges which ther com this bor to se

A mayde, on of this world the beste ypreysed.

And Meleagre, lord of that contre,

He loved so this fresshe mayde fre,

That with his manhod, er he wolde stente,

This bor he slow, and hire the hed he sente.

 

Of which, as olde bokes tellen us,

Ther ros a contek and a gret envye.

And of this lord descendede Tydeus

By ligne, or ellys olde bokes lye.

But how this Meleagre gan to dye

Thorugh his moder wol I yow not telle,

For al to longe it were for to dwelle.«

 

She tolde ek how Tydeus, er she stente,

Unto the stronge cite of Thebes,

To cleymen kyngdom of the cite, wente,

For his felawe daun Polymytes,

Of which the brother daun Ethyocles

Ful wrongfully of Thebes held the strengthe –

This tolde she by proces al the lengthe.

 

She tolde ek how Hemonydes asterte

Whan Tydeus slowh fifty knyghtes stoute;

She tolde ek alle the prophesies by herte,

And how that seven kynges with hire route

Bysegeden the cite al aboute;

And of the holy serpent, and the welle,

And of the furyes, al she gan hym telle;

 

Of Archymoris burynge and the pleyes,

And how Amphiorax fil thorugh the grounde;

How Tydeus was slayn, lord of Argeyes,

And how Ypomedon y lytel stounde

Was dreynt, and ded Parthonope of wounde;

And also how Cappaneus the proude

With thonder-dynt was slayn, that cryde loude.

 

She gan ek telle hym how that eyther brother,

Ethyocles and Polymyte also,

At a scarmyche eche of hem slowh other,

And of Argyves wepynge and hire wo;

And how the town was brent, she tolde ek tho.

And so descendeth doun from gestes olde

To Diomede, and thus she spak and tolde:

 

»This ilke bor bytokeneth Diomede,

Tydeus sone, that down descended is

Fro Meleagre, that made the bor to blede.

And thy lady, where that she be, ywis,

This Dyomede hire herte hath and she his.

Wep if thow wolt, or leef, for out of doute,

This Diomede is inne and thow art oute.«

 

»Thow seyst nat soth,« quod he, »thou sorceresse!

With al thi fals gost of prophesie,

Thow wenest ben a grete devyneresse!

Now seystow not this fol of fantasye

Peyneth hire on ladyes for to lye?

Awey,« quod he, »ther Joves yeve the sorwe!

Thow shalt be fals, peraunter, yet tomorwe!

 

As wel thow myghtest lyen on Alceste,

That was of creatures – but men lye –

That evere weren, kyndest and the beste.

For whanne hire housbonde was in jupartie

To dye hymself, but yf she wolde dye,

She ches for hym to dye and go to helle,

And starf anoon, as us the bokes telle.«

 

Cassandre goth, and he with cruwel herte

Foryat his wo, for angre of hire speche,

And from his bed al sodeynly he sterte

As though al hol hym hadde ymade a leche.

And day by day he gan enquere and seche

A sooth of this with al his fulle cure;

And thus he drieth forth his aventure.

 

Fortune, whiche that permutacioun

Of thinges hath, as it is hire commytted

Thorugh purveyaunce and disposicioun

Of heyghe Jove, as regnes shal ben flytted

Fro folk yn folk, or when they shal ben smytted,

Gan pulle awey the fetheres brighte of Troye

Fro day to day, til they ben bare of joye.

 

Among al this, the fyn of the parodye

Of Ector gan aprochen wonder blyve.

The fate wolde his soule sholde unbodye,

And shapen hadde a mene it out to dryve,

Ayeyns which fate hym helpeth not to stryve;

But on a day to fyghten gan he wende,

At which, allas, he caught his lyves ende.

 

For which methenketh every manere wight

That haunteth armes oughte to bywayle

The deth of hym that was so noble a knyght;

For as he drough a kyng by th'aventayle,

Unwar of this, Achilles thorugh the mayle

And thorugh the body gan hym for to ryve;

And thus this worthi knyght was brought of lyve.

 

For whom, as olde bokes tellen us,

Was mad swych wo that tonge may it not telle,

And namely the sorwe of Troylus,

That next hym was of worthinesse welle.

And yn this wo gan Troylus to dwelle,

That, what for sorwe, and love, and for unreste,

Ful ofte a day he bad his herte breste.

 

But natheles, though he gan hym dispeyre,

And dradde ay that his lady was untrewe,

Yet ay on hire his herte gan repeyre.

And as thise loveres don, he soughte ay newe

To gete ayen Criseyde, bright of hewe;

And in his herte he wente hire excusynge

That Calkas caused al hire taryinge.

 

And ofte tyme he was yn purpose grete

Hymselven lyk a pylgrym to desgyse

To sen hire, but he may not contrefete

To ben unknowen of folk that weren wyse,

Ne fynde excuse aright that may suffise,

Yf he among the Grekes knowen were,

For which he wep ful ofte many a tere.

 

To hire he wrot yet ofte tyme al newe

Ful pitously – he lefte it nought for slouthe –

Bisechyng hire, syn that he was trewe,

That she wolde come ayeyn and holde hire trowthe.

For which Criseyde upon a day, for routhe –

I take it so – towchyng this matere,

Wrot hym ayeyn, and seyde as ye may here:

 

Litera Criseydis

 

»Cupides sone, ensample of goodlihede,

O swerd of knyghthod, sours of gentilesse,

How myght a wyght in torment and in drede

And heeleles, yow sende as yet gladnesse –

I herteles, I syke, I yn distresse?

Syn ye with me nor I with yow may dele,

Yow neyther sende ich herte may nor hele.

 

Youre lettres ful, the papir al ypleynted,

Conseyved hath myn hertes piete.

I have ek seyn with terys al depeynted

Youre lettre, and how that ye requeren me

To come ayen, which yet ne may not be.

But why, lest that this lettre founden were,

No mencion ne make I now, for fere.

 

Grevous to me, God wot, is youre unreste,

Youre haste, and that the goddes ordenaunce

It semeth not ye take it for the beste;

Nor other thyng nys in youre remembraunce,

As thenketh me, but oonly youre plesaunce.

But beth not wroth, and that I yow byseche:

For that I tarye is al for wykked speche.

 

For I have herd wel more than I wende

Towchynge us two, how thynges han ystonde,

Which I shal with dissimulynge amende.

And – beth nought wroth – I have eke understonde

How ye ne don but holden me in honde.

But now no fors – I kan not in yow gesse

But alle trouthe and alle gentilesse.

 

Come I wole, but yet in swich disjoynte

I stonde as now that what yer or what day

That this shal be that kan I not apoynte.

But yn effect I pray yow as I may

Of youre good word and of yowre frendship ay.

For trewely, while that my lyf may dure,

As for a frend ye may in me assure.

 

Yet preye ich yow, on yvyl ye ne take

That it is short which that I to yow write.

I dar nat ther I am wel lettres make,

Ne nevere yet ne koude I wel endite.

Ek gret effect men write yn place lite:

Th'entente is al, and nought the lettres space.

And fareth now wel, God have yow in his grace.

la vostre C.«

 

This lettre this Troylus thoughte al straunge,

Whan he it saugh, and sorwfullich he sighte;

Hym thoughte it lyk a kalendes of chaunge.

But fynally, he ful ne trowen myghte

That she ne wolde hym holden that she highte;

For with ful yvel wil lyst hym to leve

That loveth wel, yn swich cas, though hym greve.

 

But natheles, men seyn that at the laste,

For ony thyng, men shal the sothe se.

And swych a cas bytidde, and that as faste,

That Troylus wel understod that she

Nas not so kynde as that hire oughte be.

And fynally, he wot now out of doute

That al is lost that he hath ben aboute.

 

Stod on a day in his malencolye

This Troylus, and yn suspecioun

Of hire for whom he wende for to dye,

And so bifel that thorughout Troye town,

As was the gyse, yborn was up and down

A manere cote-armure, as seyth the storye,

Byforn Deiphebe yn signe of his victorye,

 

The whiche cote, as telleth Lollius,

Deiphebe it had yrent fro Diomede

The same day. And whan this Troylus

It saugh, he gan to taken of it hede,

Avysyng of the lengthe and of the brede,

And al the werk; but as he gan byholde,

Ful sodeynly his herte gan to colde,

 

As he that on the coler fond withinne

A broch that he Criseyde yaf that morwe

That she from Troye moste nedes twynne,

In remembraunce of hym and of his sorwe,

And she hym leyde ayen hire feyth to borwe

To kepe it ay! But now ful wel he wiste

Hys lady nas no lengere on to tryste.

 

He goth hym hom and gan ful soone sende

For Pandarus, and al this newe chaunce,

And of this broche, he told hym word and ende,

Compleynynge of hire hertes variaunce,

His longe love, his trouthe, and his penaunce;

And after deth, withouten wordes more,

Ful faste he cride, his reste hym to restore.

 

Thanne spak he thus, »O lady myn Criseyde,

Wher is youre feyth, and where is youre byheste?

Where is youre love? Where is youre trouthe?« he seyde.

»Of Diomede have ye now al this feste?

Allas, I wolde have trowed atte leste

That syn ye nolde in trouthe to me stonde,

That ye thus nolde han holden me in honde.

 

Who shal now trowe on any othes mo?

Allas, I nevere wolde han wend er this

That ye, Criseyde, koude han chaunged so;

Ne, but I hadde agilt or don amys,

So cruwel wende I not youre herte, ywys,

To sle me thus! Allas, youre name of trouthe

Is now fordon, and that is al my routhe.

 

Was there noon other broche yow lyste lete

To feffe with youre newe love,« quod he,

»But thilke broch that I, with terys wete,

Yow yaf as for a remembraunce of me?

Non other cause, allas, ne hadde ye

But for despit, and ek for that ye mente

Al outrely to shewe youre entente.

 

Thorugh which I se that clene out of youre mynde

Ye han me cast; and I ne kan nor may,

For al this world, withinne myn herte fynde

To unloven yow a quarter of a day.

In cursed tyme I born was, weylaway,

That ye that do me al this wo endure

Yet love I best of any creature!

 

Now God,« quod he, »me sende yet the grace

That I may meten with this Diomede.

And trewely, yf I have myght and space,

Yet shal I make, I hope, his sides blede.

O God,« quod he, »that oughtest taken hede

To fortheren trouthe and wronges to punyce,

Whi nyltow don a vengeaunce on this vice?

 

O Pandarus, that in dremes for to triste

Me blamed hast, and wont art ofte upbreyde,

Now maystow se thiself yf that thow lyste

How trewe is now thi nece, bryght Cryseyde!

In sondry formes, God it wot,« he seyde,

»The goddes shewen bothe joye and tene

In slep, and by my drem it is now sene.

 

And certeynly, withoute more speche,

From hennesforth, as ferforth as I may,

Myn owene deth in armes wol I seche.

I recche nat how soone be the day.

But trewely, Criseyde, swete may,

Whom I have ay with al my myght iserved,

That ye thus don, I have it nought deserved.«

 

This Pandarus, that alle these thynges herde,

And wist wel he seyde a soth of this,

He nought a word ayen to hym answerde,

For sory of his frendes sorwe he is,

And shamed for his nece hath don amys,

And stant astoned of these causes tweye

As stille as ston – a word ne koude he seye.

 

But at the laste thus he spak and seyde,

»My dere brother, I may the do no more.

What shulde I seyen? I hate, ywys, Criseyde,

And God wot I wol hate hire everemore.

And that thow me bysoughtest don of yore,

Havynge unto myn honour ne my reste

Right no reward, I dede al that the leste.

 

If I dede ought that myghte lyken the,

It is me lef; and of this treson now,

God wot that it a sorwe is unto me.

And dredles, for hertes ese of yow,

Right fayn wolde I amende it, wist I how.

And fro this world almyghti God I preye

Delyvere hire soon – I kan no more seye.«

 

Gret was the sorwe and pleynte of Troylus,

But forth hire cours Fortune ay gan to holde:

Criseyde loveth the sone of Tydeus,

And Troylus mot wepe in cares colde.

Swich is this world, whoso it kan biholde.

In ech estat is litel hertes reste.

God leve us for to take it for the beste!

 

In many cruwel batayle out of drede

Of Troylus, this ilke noble knyght,

As men may in these olde bokes rede,

Was sen his knyghthod and his grete myght.

And dredles, his yre, day and nyght,

Ful cruwely the Grekes ay aboughte;

And alwey most this Diomede he soughte.

 

And ofte tyme I fynde that they mette

With blody strokes and with wordes grete,

Assayinge how hire speres weren whette;

And God it wot, with many a cruwel hete

Gan Troylus upon his helm to bete.

But natheles, Fortune it nought ne wolde

Of others hond that eyther deyen sholde.

 

And yf I hadde ytaken for to writen

The armes of this ilke worthi man,

Than wolde ich of his batayles enditen,

But for that I to writen first bygan

Of his love, I have seyd as I kan –

His worthi dedes, whoso list hem here,

Red Dares, he kan telle hem alle yfere –

 

Bysechyng every lady bryght of hewe

And every gentil womman, what she be,

That al be that Criseyde was untrewe,

That for that gylt she be nat wroth with me –

Ye may hire gilte in other bokes se;

And gladlyer I wol write, yf yow leste,

Penelopees trouthe and goode Alceste.

 

Ne I sey not this alonly for these men,

But most for wommen that bytraysed be

Thorugh false folk – God yeve hem sorwe, amen! –

That with hire grete wit and subtilte

Bytrayse yow. And this commeveth me

To speke, and yn effect yow alle I preye,

Beth war of men, and herkneth what I seye.

 

Go litel bok, go litel myn tragedye,

Ther God thi makere yet, er that he dye,

So sende myght to make yn som comedye.

But litel bok, no makyng thow n'envye,

But subgit be to alle poesye,

And kys the steppes where as thow seest pace

Virgile, Ovyde, Omer, Lukan, and Stace.

 

And for ther is so gret dyversite

In Englyssh and yn wrytyng of oure tonge,

So prey I God that noon myswryte the,

Ne the mysmetre for defaute of tonge.

And red wherso thow be, or elles songe,

That thow be understonde, God I beseche –

But yet to purpos of my rathere speche:

 

The wraththe, as I bigan yow for to seye,

Of Troylus the Grekes boughten dere,

For thousandys his hondes maden deye,

As he that was withouten any pere

Save Ector, yn his tyme, as I kan here.

But weylawey, save only Goddes wille,

Despitously hym slowh the fiers Achille.

 

And whan that he was slayn yn this manere,

His lighte gost ful blysfully is went

Up to the holughnesse of the eighte spere,

In convers lettynge everich element;

And ther he saugh with ful avysement

The erratyk sterres, herkenynge armonye

With sownes ful of hevenyssh melodye.

 

And doun from thennes faste he gan avyse

This litel spot of erthe, that with the se

Enbraced is, and fully gan despise

This wrecched world, and held al vanite

To respect of the pleyn felicite

That is yn hevene above; and at the laste,

Ther he was slayn his lokyng down he caste.

 

And yn hymself he lough right at the wo

Of hem that wepten for his deth so faste,

And dampned al oure werk that foloweth so

The blynde lust, the which that may not laste,

And shulden al oure herte on heven caste.

And forth he wente, shortly for to telle,

Ther as Mercurye sorted hym to dwelle.

 

Swich fyn hath, lo, this Troylus for love;

Swych fyn hath al his grete worthynesse;

Swich fyn hath his estat real above;

Swich fyn his lust, swich fyn hath his noblesse;

Swych fyn hath false worldes brotelnesse!

And thus bigan his lovyng of Criseyde,

As I have told, and yn this wyse he deyde.

 

O yonge, fresshe folkes, he or she,

In which that love up groweth with youre age,

Repeyreth hom fro worldly vanyte,

And of youre herte up casteth the visage

To thilke God that after his ymage

Yow made; and thynketh al nys but a fayre

This world that passeth soone as floures fayre.

 

And loveth hym, the which that right for love

Upon a cros, oure soules for to beye,

First starf, and ros, and sit yn hevene above;

For he nyl falsen no wight, dar I seye,

That wole his herte al holly on hym leye.

And syn he best to love is, and most meke,

What nedeth feyned loves for to seke?

 

Lo here of payens corsed olde rytes;

Lo here what alle hire goddes may avayle;

Lo here these wrecched worldes appetites;

Lo here the fyn and guerdon for travayle

Of Jove, Appollo, of Mars, of swich rascayle!

Lo here the forme of olde clerkes speche

In poetrie, if ye hire bokes seche.

 

O moral Gower, this bok I directe

To the, and to the, philosophical Strode,

To vouchen sauf ther nede is to corecte

Of youre benygnites and zeles goode.

And to that sothefast Crist, that starf on rode,

With al myn herte of mercy evere I preye,

And to the Lord right thus I speke and seye:

 

Thow oon and two and thre eterne on lyve,

That regnest ay yn thre and two and oon,

Uncircumscript and al mayst circumscryve,

Us from visible and invysible foon

Defende, and to thy mercy everychon

So make us, Jesus, for thi mercy digne,

For love of mayde and moder thyn benigne.

Amen.

 

Explicit liber Troili et Criseide.

